text:
በስመኣብ ወወልድ ወመንፈስ ቅዱስ ኣሃዱ ኣምላክ ኣሜን።
እቲ መንፈስን እታ መርዓትን ንዓ ይብሉ ኣለዉ እቲ ዝሰምዐ ውን ንዓ ይበል ፡ ዝጸምአ ከኣ ይምጻእ ፡ ዝደለየ ውን ማይ ህይወት ብከምኡ ይውሰድ (ራኢ22፥17)
ፍጹም ዝኮነ ሰላም መድሃኒኣለም ኢየሱስ ክርስቶስ ምሳኩም ክህሉ እናተመነና ፡ ቤት ትምህርቲ ሰንበት ደብረ ሰላም መድሃኒኣለም ኣምስተርዳም ፡ ምክኒያት ቅዱስ ዮሃንስን ሓዱሽ ዓመትን ብምግባር " እቲ ሰናይን ባህ ዘብልን ፍጹም ዝኮነ ፍቃድ ኣምላክ እንታይ ምኳኑ መርሚርኩም ክትፈልጡስ ብምሕዳስ ሓሳባትኩም ተለወጡ እምበር ነዛ ዓለም እዚኣ ኣይትምሰልዋ"ሮሜ12፥2 ኣብ ትሕቲ ዝብል ቴማ ፍሉይ መደብ ኣዳሊያ ንኩሉኩም ዕድሜና ትብል። ዝህሉዉና መደባት ትምህርቲ፡ ብኣቀራርባኡ ፍልይ ዝበለ መዝሙር፡ ስነጽሑፍን ኣስተንትኖ መዝሙርን ካልእ ክህልወና ኢዩ ። መደብና ካብ ሰዓት 7፥00am ቅዳሴ ምስ ጀመረ ክሳብ ሰዓት 2፥00pm ክቅጽል ኢዩ ። ብዛዕባ ቲ ዝወዓለ መደባት ሓጋዚ ሓሳባትን ርኢቶታትን ሃናጺ ነቀፌታን ምስ ዝህልወኩም ድሕሪ መደብ ክንቅበለኩም ድልዋት ኢና። ስለዚ ኩቡራት ኣቦታት ካህናት ፡ ኣሕዋት ዲያቆናትን መማህራንን መዘመራንን ኩሉኩም ኣባላት ቤት ትምህርቲ ሰንበትን መእመናት ኣቦታትን ኣዴታትን ኣብዚ ዝግበር ዘሎ መደብ ተካፈልቲ ክትኮኑ ብክብሪ ንዕድም።
ኣድራሻ amstelveensweg 965
Postcode 1081 JK Amsterdam
ካብ central bus 170, 172, 174 ትወርዱሉ halte ድማ kalfjeslaan amsterdam
ወይ ሜትሮ 51 ክትጥቀሙ ትክእሉ ኢኩም።
ብድሓን ምጹ
ቤ/ት/ሰ/ደ/ሰላም መድሃኒኣለም ኣምስተርዳም
ወስብሃት ለእግዚኣብሄር
ወለወላዲቱ ድንግል
ወለመስቀሉ ኩቡር ኣሜን ።
ሓበሬታ፥
ብስም ኣብ፥ ወልድን መንፈስ ቅዱስን ሓደ ኣምላኽ። ኣሜን።
ትምህርቲ ሰንበት ደብረሰላም መድሓኔ ዓለም ንዕለት 30 መስከረም 2017 ሓደ ኣገዳሲ መንፈሳዊ መደብ ሒዛ ኣብ ቤተክርስትያንና ክትቀርብ ኣገዳሲ ምድላዋት እንዳ ኣካየደት ኢያ። እቲ መደብ ብሓፈሽኡ ትምህርቲ፥ መዛሙር (ውድድር!)ን ድራማዊ ትረኻን ዝሓዘለ ኢዩ። እቲ መደብ ደሓር ተጻፊፉ ዝቐርብ ክኸውን እንከሎ ምስ በጻሓና ኣብ ትሕቲ ዓምዲ ‘ሓበሬታ’ ከነውጸኦ ኢና።
ኩልኹም ምእመናን ተኻፈልቲ ናይ እዚ ጽቡቕ መንፈሳዊ ኣበርክቶ ዝሓዘ መደብ ትምህርቲ ሰንበትና ክትኰኑ ብኽብሪ ትዕደሙ ኣለኹም። ክሳብ ሕጂ ተመዲቡ ከምዘሎ እቲ መደብ ዝካየደሉ፡ ቦታ፥ ቤተ ክርስትያን ደብረሰላም መድሓኔ ዓለም ኣምስተልፌን-ኣምስተልላንድ ሰዓት፥ ካብ ሰዓት 11:00 (ኣስታት 2 ሰዓትን ፈረቕን ዝወስድ)። መደብ ድሕሪ ቅዳሴ ኣብኡ ኣንከሎ ይቕጽል። (ቅዳሴ ካብ ሰዓት 6:00 /እንተደንጐየ ሰዓት 6:30/ ይጅምር)
ብደሓን ምጹ።
ደብረሰላም መድሓኔ ዓለም ኣምስተልፌን-ኣምስተልላንድ 20-08-2017


c: text/html

text:
ህብብቲ ኣሜሪካዊት ድምጻዊትን ሙዚቀኛን ኣረታ ፍራንክሊን ኣብ መበል 76 ዕድመኣ ዓሪፋ።
እዛ ብ’ንግስቲ ሶል” ዝተባህለ ቅዲ ሙዚቃ “Queen of Soul,” ትፍለጥ ኣሜሪካዊት ድምጻዊት ኣረታ ፍራንክሊን ንነዊሕ ግዜ ብሕማም መንሽሮ ክትሳቐ ድሕሪ ምጽናሕ: ሎሚ ሓሙስ 16 ነሓሰ ኣብ ዝዓበየትሉ ቦታ ከተማ ዲትሮይት ከምዝዓረፈት እዩ ተሓቢሩ።
ፍሉይን መሳጥን ቅላጸ ድምጺ ዝነበራ ኣረታ ፍራንክሊን ኣብ ክሊ ስነጥበብ ሙዚቃ ዓለም ሓንቲ ካብቶም ዕዙዝ ኣበርክቶ ብምግባር ኣብ ኣሜሪካ ከይተሓጽረት ኣብ መላእ ዓለም ዝና ክተትርፍ ዝኸኣለት ምንባራ ድማ ይፍለጥ።
“Chain of Fools,” “A Natural Woman,” ከምኡውን “Respect,” ዝተባህላ ካብተን ናይ ፈለማ ስርሓታ ኮይነን: ኣብ ጥርዚ ዝናን ህቡብነትን ክትበጽሕ ከምዘኽኣላኣ ድማ ብተወሳኺ ይሕበር።
ኣረታ ፍራንክሊን ወላዲኣ ቀሺ ብምንባሩ ኣብ ቀጽሪ ቤተ ክርስትያን ካብ ግዜ ንእስነታ ኣትሒዛ ፕያኖን እናተጻወተትን መዝሙር እናዘመረትን እያ ዓብያ። ኣረታ ፍራንክሊን ኣብ ወርሒ መጋቢት 25, 1942 ኣብ መንፍስ ተነሲ እያ ተወሊዳ።

robotstxt: allowed

filter: keep


text:
ንኡስ ጨንፈር ከለንን ከባቢኣን ሃድኤ ሕድሪ ዕላዊ ወርሓዊ ኣኼብኡ ኣካይዱ
ኣባላት ሃገራዊ ድሕነት ኤርትራ ሕድሪ ንኡስ ጨንፈር ከለንን ከባቢኣን ዕላዊ ወርሓዊ ኣኼብኡ ብዕለት 17. 06. 2018 ኣካይዱ።
ዕላዊ ወርሓዊ ኣኼባ ብኣቦ መምበር ንኡስ ጨንፈር ብእንቋዕ ብደሓን መጻእኩም ድሕሪ ምኽፋት ካብ መሪሕነት ውድብ ዝተላእከ ሓበሬታታትን መምርሕን ንኣኼበኛ ሓቢሩ።
ናይ ስራሕ መደባትን ጸብጻባትን፡ ከምኡ ውን ብዛዕባ ህሉው ኩነታት ዓለምናን ከባቢናን ብሓፈሻ ብዛዕባ ምንቅስቃሳትን ተበግሶታትን ውድብና ከኣ ብፍላይ ተመያይጡ። ሃገራዊ ድሕነት ኤርትራ ሕድሪ ካብ ጉባኤኡ ጀሚሩ ነቲ ብመትከል ምስ ኩለን ውድባትን ሰልፍታትን ተቃውሞ ደምበ ብምርኻብ ዘሰላስሎ ዘሎ ወፍሪ ሓድነት ብምንኣድ፡ ንኡስ ጨንፈር ከለንን ከባቢኣን ነዚ ቅዱስ ተበግሶ ንምዕዋቱ ካብኡ ዘድሊ ኩሉ ክገብር ቅሩብ ምኳኑ ኣስሚሩሉ።
ገባቲ ስርዓት ህግደፍ ኣብ ልዕሊ ህዝቢ ኤርትራ ዝፍጸም ዘሎ ገደብ ዘይብሉ ሰብኣውን ደሞክራስያውን ግህሰት መሪርዎም፡ ሰላምን ቅሳነትን ንምርካብ እግሮም ናብ ዝመረሖም ተሰዲዶም ካብቶም ውጻእ ምዓት ዕድል ጌሮም ንሃገረ ጀርመን ከባቢ ከለን አትዮም ንዘለዉ ኤርትራውያን ስደተኛታት ንምሕጋዝ ኩሉ ኣባል ውድብ ሃገራዊ ድሕነት ኤርትራ ሕድሪ ዝገብሮ ዘሎ ተወፋይነት ብምንኣድ፡ ሕጂ ውን ከይሰልከኹም ብዝያዳ ግዜኹምን ጉልበትኩምን ከይበቀቅኩም ነዞም ስደተኛታት የሕዋትናን ኣሓትናን ክንሕግዞም ደጊመ ሓደራ እብል ክብል ኣቦ መምበር ንኡስ ጨንፈር ከለንን ከባቢኣን ኣተሓሳሲቡ።
ብዝተፈላለዩ ኣባላት ንዝቀረበ ለበዋታትን ጠቃሚ ሓሳባትን ድሕሪ ምስማዕ ስሩዕ ወርሓዊ ኣኼባ ብጽቡቅ ከምዝተዛዘመ ካብቲ ቦታ ዝመጸና ሓበሬታ ኣረጋጊጹ።
ድሕነት ህዝብን ሃገርን ልዕሊ ኩሉ!!
ዝኽርን ክብርን ንሰማዕታት ኤርትራ!!
ሃገራዊ ድሕነት ኤርትራ ሕድሪ ክፍሊ ዜናን ባህልን
Short URL: https://english.farajat.net/?p=11061


text:
ኣብ ቀረባ ሰሙናት ኣብ ናይ ምዕራብ ኣፍሪካ ለበዳ ኢቦላ ዘተኮሩ ዓበይቲ ዓለምለኸ ኣኼባትታ ክካየዱ ቐኒዮም ኣለው።ናይ ሚሊዮናት ዶላር ሓገዝ ቃል እውን ተኣቲዩ’ሎ።ዩናይትድ ስቴትስ፣ብሪታኒያን ወታደራተን ንሓገዝ ናብ ዝተጠቕዓ ሃገራት እንትልእኻ ከም ኩባ ዝበላ ሃገራት እውን ሓኻይም ልኢኸን ኣለዋ።እቲ ምስፍሕፋሕ ግን ንፃዕርታት ዓብሊሉዎ ይርከብ።
ካብ ዝሓለፈ 6 መስከረም ጀሚሩ በዝሒ ብኢቦላ ናይ ዝሞቱ ሰባት ዳርጋ ብዕፅፊ ከምዝወሰኸ ፀብፃብ ትካል ጥዕና ዓለም ይሕብር።ልዕሊ ኣርባዕተ ሽሕ በፂሑ’ሎ።
ፍርቂ ናይቶም ዝሞቱ ላይበሪያዊያን እዮም።ምላሽ ምሃብ ይውስኽ እንተሃለወ እውን ዓብዪ ለውጢ ንምምፃእ ሰሙናት ወይ ኣዋርሕ ክወስድ እዩ።
‘’ምስ ብፃዕቒ ዝቐፀለ ኵናት ክተወዳድሮ ትኽእል’’ ዝበሉ ኣብ ዓለምለኸ ፌደረሽን ቀይሕ መስቀል ዞባዊ ኣዋሃዲ ኢቦላ ዝኾኑ ቢርተ ሃልድ እቲ ለበዳ ብዓብዪ ደረጃ እናወሰኸ እዩ ይብሉ።
ቀይሕ መስቀል ኣብ ዝሓለፈ 1 መስከረም 2014 ኣ/ፈ ኣብ ላይበሪያ ንስሞቱ ሰባት ዝቐብሩ ሽዱሽተ ጉጅለታት ነይረምዎ።ሕዚ ግን ልዕሊ 20 ጉጅለታት ኣለው።ኣብ ዝቕፅል ታሕሳስ እቲ ቁፅሪ ናብ 35 ክዓቢ እዩ ብመሰረት ሃልድ።
ዶብ ኣልቦ ሓኻይም ዝተብሃለ ገባሪ ሰናይ ኣብዚ ወርሒ እዚ ካብ መንግስቲ ኣውስትራሊያ ዝተውሃቦ ናይ 2.2 ሚሊዮን ዶላር ሓገዝ መሊሱዎ’ሎ።ኣብ ክንድኡ ሰራሕተኛታት ጥዕና ንክልእኽ ብምሕታት።
ሕዚ ሰለስተ ሚእቲ ወታደራት ዩናይትድ ስቴትስ ኣብ ላይበሪያ ይርከቡ።ካብ ዝህነፁ 17 መሐከሚ ማእኸላት ንሰለተ ቀዳሞት ኣብ ምስራሕ ይርከቡ።
ላይበሪያዊ ሓጋዚ ሓኺም ኣልፈርድ ታመይ ትዕግስቱ እናተፀንቀቐ ምዃኑ ይገልፅ። ኣብ ሕድ ሕድ ደቒቓ ሰብ ብኢቦላ እናሞተ ስለዝርከብ ኣዚዩ ዘሻቕል እዩ ይብል።
ብዩናይትድ ስቴትስ ሓዊሱ ዝተውሃቡ ተንቀሳቐስቲ ላብራቶሪታት ናብተን ዝተጎድኣ ሃገራት ምግዓዝ ከምዘድሊ ብዙሓት ሰራሕተኛታት ይፅውዑ ኣለው።ሎሚ ኣብ ሰለስተ ሃገራት 11 መመርመሪ ጣቢያታት ብምሉእ ዓቕመን ይሰርሓ ኣለዋ።
ላይበሪያ ኣብ ሓደ ማዕልቲ ን500 ምልክታት ትምርምር ኣላ።ቅድሚ ሓደ ወርሒ ምስ ዝነበረ እንተንፃፀር ብኣርባዕተ ዕፅፊ ወሲኹ’ሎ።


text:
Lindesberg
ናይ መጠረሽታ ዝተሓደሰሉ፡ 18 12 2020
ሓደ ካብቲ ናይ ሊንደስበርይ ንምንባሩ ዚስሕበካ ጸጋታት እቲ ኮምዩን ብመልክዕ መዘናግዕን ባህላዊ ንጥፈታትን ተፈጥሮን ደጋዊ ዓለም ዚህቦ ተኽእሎታት እዩ።
ሓበሬታ ብዛዕባ ምምሕዳር ከተማ
ብዝሒ-ህዝቢ23,633
ስፍሓት መሬት1,480 ኪሜ²
ርሕቐት ካብ ዓበይቲ ከተማታት
- Örebro 39 ኪሜ
- Västerås 100 ኪሜ
- Stockholm 230 ኪሜ
እዚ ኮምዩን በዘን ዚስዕባ ከተማታት ዝቖመ እዩ፤ ፍረቪ፡ ፈሊንግስብሩ። ቨደቮግ፡ ስቱሮን ጉልድስመትሂታን። ቀንዲ ከተማ ሊንደስበርይ እዩ። ኣብኡ ግሩም ናይ ኣውቶቡስን ባቡርን መስመራት ኣሎ፡ ከምኡውን ግሩም ናይ መኻይን ጽርግያታት። ኣብቲ ኮምዩንን ኣብቲ ከባቢን ኣብ ኢንዱትሪ ዘተኮራ ብዙሓት ዋኒናት ኣለዋ።
መንበሪ-ገዛ
1-3 ክፍልታትን ክሽነን ኣብ 2-3 መንበሪ ቤት ልሙድ እዩ፡ ግን ከኣ ኣብ ሰርቪስን ቪላታትንውን ኣሎ። እተን ዝዓበያ ናይ ኪራይ ኣባይቲ ትካላት እዘን ዚስዕባ እየን፤ Lindesbergsbostäder, Egeryds, Samuel Karlsson Fastigheter, Byggnadsfirman Lund ከምኡውን ካልኦት ነኣሽቱ ትካላት።
ኣካረይቲ ትካላትን መንበሪ ገዛውትን ርኸብ
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ዓረብ፡ ኩርድ፡ ሶማሊ፡ ዳሪ፡ ቦስንያ፡ ትግርኛ፡ ኪሩንዲ፡ ካረንን ካልኦትን።
ማሕበራትን ምትእኻባትን
ናይ ሊንደስበርይ ኮምዩን ብዙሕ ስፖርታዊ ማሕበራት ኣለዎ። እቲ ዝዓበየ ናብ ኵዕሶ እግርን ኢድን፡ ቮሊቦልን ጁዱን ዘተኮረ እዩ። እቲ ናይ ሊንደስበርይ ኣረና፡ ብዙሓት ስፖርተኛታት እዮም ዚዕለሙሉ፡ ኩሉግዜ ድማ በቶም ኣብ ስፖርት ዝግደሱ መንእሰያትን ዓበይትን ምስ መልአ እዩ።
ናይ ሶማል ማሕበርን ናይ ኣፍሪቃ ባህላዊ ማሕበርን ኣሎ። ሊንደስበርይ ጥቓቲ ብዙሕ ሃይማኖታውን ባህላውን ማሕበራት ዘለዎ ከተማ ኦረብሩ እዩ።
ሽወደናዊት ቤትክርስትያንን ክሪስቲን ቤትክርስትያንን ከምኡውን ናይ ፐንተኮስት ቤትክርስትያን ነቶም ሓደስቲ መጻእቲ ስደተኛታት ኣብ ሰሙን ሓደ ግዜ ኣኼባ ይገብራሎም። ቀዪሕ መስቀል ድማ ናይ ትምህርትን ቋንቋ ሽወደንን ንደቀንስትዮ ድማ ኢደጥበብን ተቕርብ።
ኣብቲ ብዙሓት ሓደስቲ መጻእቲ ዝነብሩሉ ቦታ ናይ ቛንቋ ሽወደን ስልጠና ዚህብ መራኸቢ ቦታ ኣሎ። ነቶም ካብ ወለዶም ትምህርታዊ ደገፍ ኪረኽቡ ዘይክእሉ ህጻንት ሓገዝ ኣሎ። እተፈላለያ መጽናዕቲ ጉጅለታት ንከም ኣብነት ንደሞክራስን ናይ ምዝዋር ማኪና ተዮሪን ዚምልከት ኣኼባ የዳሉዋ። ገለ ጸገማት ንኸይህሉ ወይ ምይይጥ ዘድልዮ ጉዳይ ንኸይህሉ ድማ ንተኻረይትን ኣካረይትን ናይ ኣኼባ ቦታ ኣሎ። ናይ ጸሎት ቦታውን ኣሎ።
ኣብቲ ከባቢ ብቐረባ እንታይ ይርከብ
ኣብ ሊንደስበርይ ቤትጽሕፈት ዕዮ ኣሎ፡ ከምኡውን ናይ ቀረጽ በዓል ስልጣን፡ ናይ ጥሮታ በዓል ስልጣንን ናይ መድህን ቤትጽሕፈትን ኣገልጎት ቤትጽሕፈት ኣሎ። እቲ ኣብ ሊንደስበርይ ዘሎ ቤትንባብ ኣብ ስቱሮ፡ ፍረቪን ፈሊንግስብሩን ቅርንጫፍ ኣለዎ። ናይቲ ኮምዩን ማሕበራዊ ኣገልግሎት ኣብ ሊንደስበርይ ይርከብ።
ኣብኡ ብዙሕ ግሮሰሪታት ንኣብነት ሊድል፡ ኢካ፡ ሀምሾፕን ዊሊስን ኣሎ። ኣብቲ ኮምዩንን ኣብ ኦረብሩን ፍሉይ ናይ ማእከላይ ምብራቕ ግሮሰሪታትን ሰከንድሃንድ ቡቲካትን ይርከብ።
ኢከያ ካብ ሊንደስበርይ 50 ኪሎመተር ርሒቑ ይርከብ።
ኣገልጎት ክንክን ወይ ሕብሐባ ቆልዑ
ኣብ ኩሉ ዓበይቲ ከተማታት ኣብያተትምህርቲ ህጻናት ኣሎ። ኣብ ሊንደስበርይ ናይ ስድራቤት ማእከል፡ ንሱ ከኣ ናይቶም ወለዲ ኪኾኑ ዝዳለዉ ዘለዉን ናይቶም ካብ 0-6 ዝዕድመኦም ህጻናትን መራኸቢ እዩ። ኣብኡ ምስ ሰባት ክትላለን፡ ቡን ክትሰትን፡ ብዛዕባ ንወላዲ ዘጋጥሞ ብድሆታት ደገፍን ሓገዝን ክትረክብ ትኽእል።
መባእታ ኣብያተ ትምህርትን ካልኣይ ደረጃ ኣብያተ ትምህርትን
ኣብ ሊንደስበርይ ኮሙናዊ ካልኣይ ደረጃ ቤትትምህርቲ ኣሎ - ሊንደስስኩላን። እቲ ቤትትምህርቲ ንተመሃሮ ናይ ኮለጅ ምድላውን ናይ ሞያ ምድላውን መደባት የቕርብ። ኣብቲ ቤትትምህርቲ ብድምር 14 ሃገራዊ መደባት ኣሎ። እንታይ ዓይነት ፕሮግራም መሪጽካ ብዘየገድስ ንትምህርትን ስፖርት መደባትን ክትሕውሶ ትኽእል ኢኻ።
ነቶም ብዘይካ ሽወደን ካልእ ናይ ኣደ ቋንቋ ዘለዎምን ኣብ ካልኣይ ደረጃ ሃገራዊ ፕሮግራም ንኺሳተፉ ዝደልዩን፡ ናይ ቋንቋ መእተዊ ትምህርቲ (SI) ኣለዎም። እዚ ነቶም ኣብ ኮለጅ ኪቕጽሉ ዚደልዩ ወይ ሞያዊ ስልጠና ኪህሉዎም ዚደልዩ ጠቓሚ እዩ።
ኣብ ሊንደስበርይ፡ ስቱሮን ፍረቪን መባእታ ቤትትምህርቲ (ላዕለዋይ ደረጃ) ኣሎ። ታሕተዋይን መለስተኛን ደረጃ ኣብ ኩለን ዓበይቲ ከተማታት ኣሎ።
ዕድላት ትምህርቲ
ናይ ስራሕ ዕዳጋ ምምሕዳር፡ ማሱግነን፡ ናይ ሊንደስበርይ ኮምዩን ለርሰንትሩም እዩ። ከም መራኸቢ ቦታ፡ ደላላን ሞቶርን የገልግል - ንስራሕን ትምህርትን።
ማሱግነን ናይዚ ዚስዕብ ሓላፍነት ይወስድ፤
- ትምህርቲ ንዓበይቲ ብመባእታውን ካልኣይ ደረጃን ጽፍሒ
- ቋንቋ ሽወደን ንወጻእተኛታት
- ምቕባል ስደተኛታት
- ፍሉይ ትምህርቲ ንዓበይቲ
- ሞያዊ ስልጠና፡ ዪርከስቩክስ
- ሞያዊ ስልጠና ኮለጅ
- ምትሕብባር ትምህርቲ ኮለጅ
- ናይ ኮሚሽን ስልጠና
- ናይ ስራሕ ዕዳጋ ስልጠና
ናይ ስራሕ ዕዳጋ ኣሃዱ ኣብ ማሱግነን ዚርከብ ነብሱ ዝኸኣለ ኣሃዱ እዩ። ኣብኡ ምስቶም ንሓዋሩ ኣብ ጥቓ ስራሕን ትምህርትን ኪኾኑ ዚደልዩ ስራሕን ደገፍን ዚደልዩ ሰባት ኮንካ እዩ ዚስራሕ።
Fellingsbro folkhögskola ናይ ፈሊንግስብሩ ህዝባዊ ኮለጅ ነቶም ኣብ ማሱግነን ዘለዉ ወጻእተኛኣታት ሓፈሻዊ ኮርሳት ኣለዎ።
እቲ ኮምዩን ምስ እተፈላለያ ናይ ኦረብሩ ወረዳ ኮምዩናት ብምትሕብባር ብቛንቋ ኣደ ዚወሃብ ናብ ሕብረተሰ ምልላይ ዝዓለመ ስልጠና ይህብ።
ኣገልጎት ጥዕና
ኣብ ሊንደስበርይን ስቱሮን ፈርቪን ፈሊንግስብሩን፡ ማእከል ጥዕናን ናይ ስኒ ሕክምናን ኣሎ። ኣብ ሊንደስበርይ፡ ሆስፒታል ምስ መቐበሊ ህጹጽ ረድኤትን ክኢላታትን ኣሎ። ከምኡውን ናይ ኣደታትን ህጻናትን ክሊኒክ ኣሎ። ኣብ ኦረብሩ ናይ ዩኒቨርሲቲ ሆስፒታል ኣሎ።
ናይ ቋንቋ ድግፍ-ተርጓሚ ምርካብ
ናይ ቶርጎምቲ/ምትርጓም ኣገልግሎት ካብ ኣውራጃ አረብሩን ከባቢኡን ኢና እነምጽእ። ብኣካልን ብተለፎንን ተርጓማይ ኪምደብ ይኽእል። ንብዙሕ ቋንቋታት ዚትርጉሙ ብዙሓት ተርጎምቲ ኣለዉ።
ኣገልግሎት መጎዓዝያ
ናይ በርይስላገን ባቡር ኣብ ሊንደስበርይ፡ ስቶሮን ፍረቪን ደው ይብልን ነቲ ኮምዩን ድማ የገልግልን። ኣብ መንጎ ኦረብሩን ካልኦት ክፋላት ናይቲ ኮምዩንን ናይ ኣውቶቡስ ኣገልግሎት ኣሎ። ግሩም መራኸቢታት ብምህላዉ ናብ ሓደ ቦታ በጺሕካ ምምላስ ቀሊል እዩ።
ስራሕን ትካላት ናይ ምምስራት ተኽእሎታትን
ካብቶም ብሕታውያን ሰክተራት እተን ዝዓበያ ወሃብቲ ስራሕ፤ Meritor, BillerudKorsnäs Frövi, Korsnäs Rockhammar AB, Nammo LIAB AB, PorPac AB, Linde Maskiner AB. እየን። ኣብ ውሽጢ ህዝባዊ ሰክተር፡ ሊንደስበርይ ኮምዩንን ሊንደስበርይ ሆስፒታልን ኣገደስቲ ናይ ስራሕ ቦታታትን ብዙሕ ሰራሕተኛታት ዘለወንን እየን።
እቲ ኮምዩን ናይ ውልቅን ባዕላውን ኮንሳልተሽን ንምጅማር ናይ ጉጅለ ሓበሬታ የቕርብ።


text:
Radio Erena: 18 September 2017
መንግስቲ ኢትዮጵያ ኣብ ጉዳይ ኤርትራ ሓዲሽ ፖሊሲ ክኽተል ከምዝወሰነ ሚኒስትሪ ጉዳያት ወጻኢ እታ ሃገር ኣፍሊጡ።
ኣፈኛ እቲ ሚኒስተር ኣቶ መለስ ኣለም ብሓሙስ 14 መስከረም ኣብ ዝሃቦ ጋዜጣዊ መግለጺ፣ መንግስቲ ኤርትራ ንኢትዮጵያ ስግኣት ኣብ ዘይኮነሉ ደረጃ በጺሑ ኣሎ ድሕሪ ምባሉ፣ ምስ ህሉው ኩነታት ብምዝማድ፣ ሓድሽ ፖሊስ ምኽታል ኣድላዩ ምዃኑ ጠቒሱ።
ኣቐዲማ መንግስቲ ኢትዮጵያ፣ ውሽጣዊ ዓቕሚ ብምሕያል ኤርትራ ኣብ ልዕሊ ኢትዮጵያ እተካየዶ ተጻብኦታት ምግታእ፣ ዲፕሎማስያዊ ጸቕጢ ምፍጣርን ኣድላዩ ኣብ ዝኾነሉ ድማ ተመጣጣኒ ስጉምታት ምውሳድን ዝብሉ ሰለስተ ፖሊሲታት ኣብ ልዕሊ ኤርትራ ክትክተሎ ከምዝጸንሐ ዝሓበረ እቲ ኣፈኛ፣ ኣብዚ እዋን’ዚ ግና መንግስቲ ሓድሽ ፖሊሲ ክኽተል ከምዝወሰነ ኣገንዚቡ።
ይኹን’ምበር እዚ መንግስቲ ኢትዮጵያ ኣብ ልዕሊ ኤርትራ ክኽተሎ ወሲኑ ዘሎ ሓድሽ ፖሊስ እንታይ ምዃኑን መዓስ ኣብ ግብሪ ከምዝውዕልን ኣየነጸረን።
መንግስቲ ኢትዮጵያ ኣብ ልዕሊ ኤርትራ ሓድሽ ፖሊሲ ክኽተል ምዃኑ ዝገልጽ ዘሎ፣ ኣብ ውሽጣዊ ጉዳይ እታ ሃገር፣ ብፍላይ ኣብ ክልላት ኦሮምያን ሶማሊን ሓያል ናዕብን ግጭትን ኣብ ጎሃሃረሉ ዘሎ እዋን’ዩ።
================


text:
Radio Erena: 23 September 2021
ኣብ ምብራቕ ሱዳን ዝርከብ ምንቅስቓስ ህዝቢ ቤጃ፣ መሰጋጋገሪ መንግስቲ ሱዳን፣ ኣብ ጁባ ንዝተኸተመ ስምምዕ ሰላም ኣብ ምትግባር ምድንጓያት ኣርእዩ ብዝብል፣ ኣብቲ ዞባ ንዝርከብ ንጥፈታት መንግስቲ ኣሰናኺሉ።
ብቤት ምኽሪ ናዚሪ ቤጃ ዝፍለጥ ኣካል እቲ ምንቅስቓስ፣ ድሕሪ ዘቕረቦ ናይ ኣድማ ጻውዒት፣ ኣብ ፖርት ሱዳን፣ ስዋኪንን ካልእ ከባቢታት እቲ ዞባን ዝርከብ ኣገልግሎታት ወደብ መጻረይ ነዳዲን ካብ 19 መስከረም ኣትሒዙ ተዓጽዩ ይርከብ።
ኣብ ርእሲ’ዚ እቲ ምንቅስቓስ፣ ንዞባታት ከሰላን ገዳርፍን ዘራኽብ ኣውራ መስመራት’ውን ዓጽዩ ይርከብ።
መንግስቲ ሱዳን፣ ብዛዕባ’ቲ ጉዳይ ንምዝርራብ ብሚኒስተር ጉዳያት ወጻኢ ማርያም ሳድቕ ኣልማህዲ ዝምራሕ ጉጅለ ሚኒስተራት፣ ብ19 መስከረም ብምልኣኽ ምስቶም ኣድማ ዘካይዱ ዘለዉ ወገናት ንምዝርራብ መዲቡ እኳ እንተነበረ፣ እቲ መደብ ብሃንደበት ምስራዙ ተወሳኺ ቁጠዐ ፈጢሩ።
ምስራዝ ርክብ ሚኒስተራት መንግስትን ምንቕስቓስ ህዝቢ ቤጃን ዝተሰረዘሉ ምኽንያት፣ ምስቲ ኣብታ ሃገር ዝተኻየደ ፈተነ ዕልዋ ክኸውን ከምዝኽእል ይግመት።
እንተኾነ መንግስቲ ወግዓዊ መግለጺ ኣይሃበሉን።
እዚ ከምዚ’ሉ እንከሎ፣ ኣካል ቤጃ ዝኾነ ምንቕስቓስ ሃንደንደዋ፣ ዝካየድ ዘሎ ኣድማታት ደው ንምባል ምስ መሰጋግሪ መንግስቲ ሱዳን ኣብ ካርቱም ስምምዕ ከምዘካየደ ኣሻርቕ ኣል ኣውሳጥ ሓቢራ።
ዝርዝር ናይቲ ስምምዕ ግና ኣይተነጸረን።
ምብራቕ ሱዳን፣ ካብ ብሄረ ቤጃ ዝኾኑ ቀቢላታት ሃንደንደዋን ቢን ዓሚርን ዝዓብለልዎ ዞባ ኮይኑ፣ ክልቲኦም ወገናት ኣብ ዘካይድዎ ሓድሕዳዊ ግጭታት ንቁጠባዊ ንጥፈታት እቲ ዞባ ከሰናኽል ጸኒሑ’ዩ።
============================


text:
ኣድመፅቲ ዝተፈላለያ ክፍለ ግዝኣታት ዩናይትድ ስቴትስ ካብ ትማሊ ሰኒ ጀሚሮም ብኣካል ኣቐዲሞም የድምፁ ኣለው።ብደብዳበ ኣቢሎም ምድማፅ ካብ ዝጅመሩ ግን ፀኒሖም ኣለው።ኣሜሪካዊያን ዝቕል ፕሬዝዳንት ዩናይትድ ስቴትስ ጥራሕ ከይኮነስ ወኪላት ከባቢኦምን ክፍለግዝኣቶምን ንምምራፅ እውን ድምፂ ክህቡ እዮም።
ናይ ሎሚ ዘበን ፕሬዝዳንታዊ ወፍሪ ኣብ ቀረባ ታሪኽ ምርጫ ዩናይትድ ስቴትስ ሓደ ካብ መንጎ ነዊሕን ኣዚዩ ንሕንሕ ዝተምኦን ምርጫ ኮይኑ’ሎ።ገለ ኣድመፅቲ ብዛዕባ እቲ ምርጫ ምጭናቖም ጠጠው ንምባል ኣቐዲሞም ከድምፁ ይደልዩ።’’ብዝደለኹዎ ኣገባብ ከድምፅ እየ፤ንርእሰይ ኣብ ጭንቂ ከእቲ ድልየት የብለይን።ድሕሪ ሕዚ ጭንቂ የብለይን ምኽንያቱ ካባይ ዝድለ ስለዝሰራሕኹ’’ ትብል ሓንቲ ሪቱኣ ዝሃበት።
ትማሊ ሰኒ ኣብ ገለ ኖቕጣታት መውሃቢ ድምፅ ፍልይ ብዝበለ ኣገባብ ብዙሕ ሰብ ሪጋ ሒዙ ከድምፅ ውዒሉ’ሎ።
ድምፂ ንምሃብ ለይቲ ኣንጊሁ ሪጋ ከምዝሓዘ ይዛረብ ሓደ ውሃቢ ሪኢቶ።
ሪፓብሊካዊ ፕሬዝዳንታዊ ሕፁይ ዶናልድ ትራምፕ ገና ዘይፈለየት ክፍለ ግዝኣት ፍሎሪዳ ኣገዳስነታ ይፈልጡ እዮም።ትማሊ ሰኒ ንደገፍቶም ኣብ ዘስምዕዎ መደረ ብሂላሪ ይምርሑ ከምዘለው ንዝገልፅ ኣሃዛዊ መዐቀኒ ሪኢቶ ህዝቢ ሓቅነት ዘይብሉ እዩ ኢሎም ኣለው።
እዚ ከምዚ ኢሉ እንከሎ ሂላሪ ክንልቴን ንትራምፕ ዕሽሽ ብምባል ኣብዚ እዋን ብሪፓብሊካዊያን ይዕብለል ዘሎ ቤት ምኽሪ ወከልቲ ህዝቢ ዩናይትድ ስቴትስ ንምእታው ይወዳደሩ ንዘለው ሕፁያት ዴሞክራሲያዊ ፓርቲ ብምድጋፍ ወፍሪ ኣካይደን ኣለዋ።


text:
ደቡብ ኣፍሪቃዊ ሙዚቀኛ ጃዝ፡ መጥባሕቲ ሓንጎል እናተገበረሉ ጊታር ወቒዑ
ኣብ እዋን መጥባሕቲ ሓንጎሉ ጊታር እናወቐዕ ንነብሱ ዘዘናግዕ ደቡብ ኣፍሪቃዊ ሙዚቀኛ ጃዝ፡ ዕዉት ናይ ምሕዋይ ውጽኢት ኣርእዩ።
ሙሳ ማንዚኒ ነቲ ኣስታት 6 ሰዓታት ዝወሰደ መጥባሕቲ፤ ጊታር ብምጽዋትን ሓደ ሓደ እዋን ከኣ ኣጻብዕቱ ብምንቅስቓስን ከይደቀሰ ኣሕሊፍዎ።
ተጻዋቲ ዝተፈላለዩ መሳርሒ ሙዚቃታትን መምህር ዩኒቨርሲቲን ዝኮነ ሙሳ፡ እዚ ውሳኔ ዝወሰደ "ሞያ ሙዚቀኛነተይ ኣብ ግምት ብምእታው እዩ ኔሩ" ይብል ።
እቲ መጥባሕቲ ኣብ ከተማ ዱረባን ቸፍ ኣልበርት ሉትሁሊ እዩ ተኻይዱ።
ኣብ እዋን መጥባሕቲ ዝተቀድሐ ናይ ማንዚኒ ቪድዮ፡ ማንዚኒ ብህድኣት ጊታሩ እናወቐዕ ከሎ'ዩ ዘርኢ።
ነቲ መጥባሕቲ ጉጅለ ክኢላታት መጥባሕቲ ሓንጎል እታ ሃገር ብኽልተ ዶክተራት ብምስናይ'ዮም ዝሓለፈ ሰሙን ኣካይዶሞ።
መንሽሮ ሓንጎሉ ክገሃድን ናብ ዝኸፍእ ጥርዙ ክኸይድን ዝጀመረ ካብ 2006 ኣትሒዙ ከም ዝኾነ ማንዚን ይገልጽ።
ዕውት መጥባሕቲ እኳ እንተተኻየደ፡ እቲ መንሽሮ ሙሉእ ብምልእ ምጥፍኡ ንመፍላጥ ግን ጌና ጊዜ ከም ዝሓትት'ዮም እቶም ክኢላታት ዝዛረቡ።
ተዓዋቲ ሽልማት ሙዚቃ ዝኾነ ማንዚኒ፡ ብዝተገብረሉ ኩሉ ሓገሱ ወሰን ከም ዘይብሉን ኣብ ቀረባ ሓውዩ ናብ ስሩዕ ሂወቱ ከም ዝምለስ'ዩ ተስፍኡ።


text:
“እዛ ግጥሚ ኣይተረድአትንን፣ ገጣሚ እንታይ ማለቱ እዩ? እዛ ቃል እዚኣ፣ እዛ ሓረግ እዚኣ ወዘተ” ካብቶም ኣብ ቦት ርእይቶ ግጥምታት ብብዝሒ ዝጸሓፉ ርእይቶታት እዮም። ካብዚ ንምግልጋል፣ ብዙሕ ኣብ ግጥሚ ክፍለጡን ክስትብሃለሎምን ዘለዎም ረቛሒታት ከምዘለዉ ምዝካር የድሊ። እዚ ማለት ገለ ብዘይካ ግጥሚ ብዛዕባ ግጥሚ ዝተጻሕፉ ውን ምንባብ የድሊ ማለት እዩ። ካብዚ ኩሉ ግን ንግጥሚ ብኹለንትንኡ ክንርድኦ ኣብ ክንዲ ምፍታን ኣብኡ እንታይ ባህ ዝብለና ነገራት ኣለዎ ብምፍታሽ ጥራይ ውን ክንዓግበሉ ንኽእል ኢና።
ብወገነይ ኣብቶም ብብዝሒ ግጥምታቶም ዝነበብኩ ገጠምቲ፣ በበይኑ ጽባቐ እየ ዝረክብ። ንኣብነት፣ ግጥምታት ሃይለ ቢዘን፣ ኣብ ቃላት ብዝፈጥርዎ ጥበብ ይረውየሎም። እዚ ማለት፣ እቲ ገጣሚ ኣብ ግጥሙ ዝጥቀመሎም ቃላት፣ ልክዕ ከም ሓደ ነዳቓይ ወይ ጸራቢ ዕንጸይቲ ዝግብርዎ፣ ንሓደ እምኒ ወይ ዕንጸይቲ ጸሪቦም ዝተፈላለየ ቅርጺ ዘትሕዝዎን ኣብ መዓላ ዘውዕልዎን ኮይኑ እስመዓኒ። ከምኡ ውን ሓደ ቃል ኣብ ስራሕ ከውዕሎ እንከሎ ምስቲ ዛንታ ዝፈጥሮ ውህደት የደንቐኒ። ነቲ ዓይነት ጥበብ ኣብ ቃላት ክርኢ ከኣ ዕምቆት እቲ ግጥሚ ይኣትዎ። እቲ ግጥሚ ከመይ ኣቢሉ ነባቢኡ ክሕዝ ከም ዝኽእል ድማ ይግምት። ተምሳጥን ካልእ ተረኽቦን ድማ፣ ሒዙ ክትነቦ ምስ ገበረካ ዝመጽእ ስለ ዝኸውን ድርብ ጽባቐታቱ ይዓጅበኒ። በዚ መንጽር ካብ ዝሪኦም ብዙሓት ግጥምታት ሒደት፣
ናፍቖት ንጐደና ኣብ እትብል ግጥሚ ካልአይቲ ማይቤት ከምዚ ክትብል ትጅምር፣
“ኣክንዲ ንሰዓዓም
ናፍቖትና ንምሑ” ነቲ መሓወ ወይ ምምሓው ዝብል ቃል ከመይ ጌሩ ኣቐሚጥዎ ክርኢ እንከለኹ ድንቕ ይብለኒ።
ኣብ ካልእ ” ዛንታ ተባዕ” ዝተሰምየት ግጥሚ፣
“ንጉድጓድ ከፈስህ
ተጓሕጒሑ ነዝዐ
ንጉድጓድ ክመልእ
ተተኽቲኹ ፈዝዐ” ይብል። እዛ ግጥሚ ሓደ ወዲ ተባዕታይ ክውለድ እንከሎ ጻንሖቱ ኣብ ምድሪ ክመውት እንከሎ እንታይ ይመስል እተርኢ ኮይና፣ ነቲ ጸታዊ ስምዒት ኣብ ምውዳእ “ተጓሕጒሑ ነዝዐ” ክብሎ እንከሎ ነቲ ሞቱ ኣብ ጉድጓድ ዝዓልበሉ ትርኢት “ተተኽቲኹ ፈዝዐ” ኢሉ ይገልጾ። ኣብ ምሉእ እታ ግጥሚ ኣእትየ እንክርእዮም፣ ነቲ ቃል ኣብ ስራሕ ከውዕሎ እንከሎ ምስቲ ዛንታ ዝፈጥሮ ውህደት ደስ እብለኒ ዝበልኩዎ የርእየኒ።
“ምስጢር ዕርክነት” ኣብ ዘርእስታ ግጥሚ ድማ፣
“እቲ ዓርከይ
ጎደና በሊዑ
ጎደና ኮይኑ ባዕሉ” ትብል መወዳእታ ማይቤት እታ ግጥሚ ክትጅምር እንከላ፣ ንጎደና ከመይ ኣቢሉ እዩ በሊዕዎ? ከመይ ኣቢሉ እዩ ኸ ጎደና ኮይኑ ባዕሉ? እናበልኩ ክሓስብ ደስ እብለኒ እሞ እታ ግጥሚ ክደጋግማ ደስታ ትፈጥረለይ። ብኡ ኣቢለ እቲ ዓርኪ ዝተባህለ፣ ፈለማ ምስ ነብሱ ዝገብሮ ምስሉይነት፣ ጸኒሑ ባዕሉ ንባዕሉ ዝፈጥሮ ትዕቢትን ብኡ ዝስዕብ ቅልውላው ውሽጥን፣ ደሓር ውን ሰብ ዝበለ ይበል እናበለ ምስ ነብሱ ዝገብሮ ምጉት ኣብ መወዳእታ ነቲ ዓርኩ ኣብ መንገዲ ምስ ረኸቦ ዘርእዮ ጸልፋዕፋዕ ወዘተ ክርእዮ ትገብረኒ።
ካልእ ኣብ ግጥምታቱ ዘኸይፈኒ እንተሎ፣ እቶም ግጥምታት ካብቲ ዝተጻሕፍሉ ወጻኢ ንኻልእ መዓላ ውን ከውዕሎም ዝኽእል ኣበሃህላታት ዝረኽበሎም ምዃኖም እዮም።
ጓል ንምኽሽካሽ ወይ ፍትውተይ ንምውዳስ ዘድልዩኒ ጥዑማት ኣበሃህላታት፣ ካብታ ውግእን ምስሊ ውግእን እተርኢ ህብብቲ ግጥሚ “መዝሙር ናቕፋ” እጥቀም። ነታ ሃነይነይ ዝበልኩላ ጎርዞ ንምምጓስ፣
“ተዝህሉ
ንጠፈር ክሳብ ዓንቀሩ
ገዚፍ በገና
ብዝሒ ጩራ ጸሓይ ኣውታሩ
ንሕልሚ ዘሕልም
ዘውጽኦ ድምጺ ቅኒቱ፣
መዝሙሩ፣
ንዮ ዝስማዕ
ንግዝኣት ፈጣሪ ኪንኡ።
ንሱ ሓቚፈ፣
ንመዝሙር ኩሎም ኣህዛብ
ፈቲገ ደጋጊመ ነፍየ
ብኣፍ ኩሎም ኣህዛብ
ስምኪ ተዘስምዕ ውዳሰ፣
ስለዘይገልጾ ንተኣምርኪ ጫፉ፣
ዩኒቨርስ ውን መስፈሪ ተገይሩ
ካብ ቅያኺ ስለዘየልዕል ፈይታ፣
ካልእ መግለጺ ስለዘይብለይ
ሰግድ ሰግድ ሰግድ’የ
ዘለኹ ናባኺ — ብስቕታ።
ብምባል ንዓይ መዳርግቲ ኣልቦ ጽባቐ፣ ክገልጾ ዘይክእል ጣዕሚ ፍቕሪ እትህበኒ ምዃና እየ ዝነግራ።
ንሳ ብግዲኣ፣
“ኣብ ልበይ፣
ብድንቂ እምነ-በረድ ቀሪጸ
ብስምካ ዝዕጠን ቤት መቕደስ ሃኒጸ፣
ደወል ሰቒለሉ፣
ንፋስ ውን ነኺእዎ ዘድምጽ ብዓውታ
ግዜ ተዘይተወዲኡ ዘይነጽፍ ግሊውታ።
ናብኡ ሰግድ
ኣብኡ ዝምር
ንበረለይ’ለ ጽሊ
ምእንቲ ኣነ ኽነብር።
እናበለት ልዕሊ እቲ ዘፍቅራ ከምተፍቅረኒ ትነግረኒ። ነዘን ክልተ ማይቤት ካብታ ኣብ መጽሓፍ “ብድሕሪ ማዕጾ” ዘላ ንሳ ውን ውግእ ዝካየደሉ ቦታ እንታይ ከምዝመስልን ውሒጥዎ ዘሎ ትንፋስን እተዘንቱ ግጥሚ “ድፋዕ” ከምዘውጸአተን ምስ ፈለጥኩ መሊሰ ብጥበብ እቲ ገጣሚ እድነቕን ነቲ ኣብ ላዕሊ ” ካልእ ኣብ ግጥምታቱ ዘኸይፈኒ እንተሎ፣ እቶም ግጥምታት ካብቲ ዝተጻሕፍሉ ወጻኢ ንኻልእ መዓላ ውን ከውዕሎም ዝኽእል ኣበሃህላታት ዝረኽበሎም ምዃኖም እዮም።” ዝበልኩዎ የራጉዶን።
ናይ እኒ በየነ ሃ/ማርያም፣ መለስ ንጉሰ፣ ርእሶም ሃይለ፣ ሳባ ኪዳነን ካልኦትን ውን ካልእ ዝፈጥረለይ ተምሳጥ ኣለዎ። ቀነይቲ ይበለና እሞ የራኽበና።
ፍቕረይ የማን


text:
ድሕሪ ኣስታት 60 ዓመታት ሰሜንን ደቡብን ኮርያ ኣብ ሓባራዊ ምርድዳእ ዘብጽሐ ስምምዕ ኣዋጅ ፑንሙንጃብ ከቲመን።
እቲ ስምምዕ ብመራሕቲ ክልቲአን ሃገራት ማለት ፕረዚደንት ሰሜን ኮርያ ኪም ጆንግ ኡንን ደቡብ ኮርያዊ መዘንኦም ፕረዚደንት ሙን ጃኢን ዝተኸተመ ክኸውን እንከሎ: ሓውሲ ደሴት ኮርያ ካብ ኑክሌራዊ ኣጽዋር ናጻ ክኸውንን ኣብ ሞንጎ ክልቲአን ሃገራት ዘሎ ወጥሪ ፎኺሱ ናብ ሰላም ከምርሕን ዝርከቦ እዩ።
እቲ ትማሊ ኣብ ደቡብ ኮርያ ዝተኻየደ ብመራሕቲ ክልቲአን ሃገራት ዝተኻየደ ታሪኻዊ ርክብ ኣዋጅ ፑንሙንጃብ ዝተጸውዐ መዘክር ወግዓዊ ገይሩ ኣሎ።
ፕረዚደንት ደቡብ ኮርያ ሙን ጃኢን " ኣነን ፕረዚደንት ሰሜን ኮርያ ኪም ጆንግ ኡንን ቀንዲ ዕላምኡ ናጻ ኑክሌራዊ ኣጽዋር ሓውሲ ደሴት ኮርያ ክንትግብር ኣረጋጊጽና" ኢሎም።
ፕረዚደንት ሰሜን ኮርያ ኪም ጆንግ ኡን ብወገኖም ንኹሉቲ ሕጂን ኣቐዲሙ ዝተበጽሐን ስምምዓት ብምትግባር ናብ ምምዕባል ዝምድናንን ምዕባለን ዘምርሕ መሰጋገሪ መድረኽ ክንከፍት ወሲና ኣለና ኢሎም።


text:
መሰኻኽር፣ኢትዮዽያ ቅድሚ ትማሊ ሰንበት ሰራዊታ ድሕሪ ምስሓባ፣ኣል-ሸባብ ንርእሰ-ከተማ ዞባ በኩል ሁዱር ተቆፃፂሮምዋ ይብሉ።
ኣዛዚ ሰራዊት ሶማልያ ኣብ‘ቲ ዞባ ኮሎኔል ሓሰን ይሳቅ ኦማር፣ሰራዊት ኢትዮዽያ ኣብ ካልኦት ከባቢታት ከምዝርከቡ ንቪኦኤ ገሊፁ‘ሎ።
”ሓቂ‘ዩ ካብ በኩል ስሒቦም‘ለው።እንተኾነ ሰራዊት ኢትዮዽያ ኣብ በይ፣በኩልን ሒራንን ኣሎ‘ዩ።ካብ‘ቲ ዝነበሩሉ ተስዓ ኪ/ሜ ርሒቆም ኣብ ኣልባርደ ዝባሃል ስፍራ ኣለው” ይብል እቲ ኮሎኔል።
ሰበ-ስልጣን ሶማልያን ኢትዮዽያን ምኽንያት እቲ ምስሓብ ናይ ሰራዊት ካብ ሕዱር ኣይገለፁን ዘለው።ኮሎኔል ኦማር ብወገኑ፣ሰራዊት ኢትዮዽያ መሉኦም ካብ ሶማልያ ንምስሓብ ይቀራረቡ ከምዘየለው‘የ ዝርዳኣኒ ይብል።
ስሙር ግንባር ሶማልያን ሕብረት ኣፍሪቃን ንኣል-ሸባብ ኣብ ማእከላይን ደቡባውያን ሶማልያ ካብ ሒዝዎ ዝነበረ ጠንካራ ዕርድታቱ፣ደፊእካ ኣብ ምውፃእ ሓይሊ ኢትዮዽያ ከምዝሓገዘ ዝዝከር‘ዩ።


text:
ኣብ ኤርትራ፣ በብደረጅኡ ኣብ ዝካየድ ዘሎ ናይ ዘመተን ጎስጓስን ሰሚናራት፣ ህዝቢ ብዛዕባ ምስሓብ ሰራዊት ኢትዮጵያ ካብ ባድመን ምሕንጻጽ ዶባትን ብዝምልከት ከይሓትት ይንገሮ ኣሎ።
ምንጭታት ሬድዮ ኤረና ኣብ ዝልኣኽዎ ሓበሬታ፣ ነቲ ሰሚናራት ዝመርሑ ዘለዎ ካድራት ህግደፍ፣ ብዛዕባ ምስሓብ ሰራዊት ኢትዮጵያን ምሕንጻጽ ዶባትን፣ መንግስቲ ይከታተሎ ስለዘሎ፣ ኣብዚ ኣኼባታት ምሕታት ኣይድልን’ዩ ክብሉ ኣቐዲሞም የጠንቅቕዎ ከምዘለዉ ኣመልኪቶም።
እቶም ካድራት፣ ‘’ወያነ ሕጂ’ውን ነዚ ኣብ ኤርትራን ኢትዮጵያን ተረኺቡ ዘሎ ሰላም ንምዝራግ ይሰርሕ ኣሎ፣ ኤርትራ ብሕርሻን መግቢ ልምዓትን ርእሳ ንምኽኣል ቀሪባ’ላ፣ ንነዊሕ ዓመታት ኣብ ሰራዊት ንዝጸንሑ ኣባይቲ ክስርሓሎም እዩ፣ ባጽዕን ዓሰብን ብደረጃ ዓለም ኣገልግሎት ዝህባ ምዕቡላት ወደባት ክኾና’የን’’ ብልን ዝኣመሰለን፣ ዘመተን ጎስጓስን’ዮም ዘቕርቡ ዘለው።
እንተኾነ ዝበዝሐ ካብቲ ብህዝቢ ዝቐርብ ዘሎ ሕቶታት፣ ‘ ከቢድ መስዋእቲ ዝኸፈልናሉ ጉዳይ ምሕንጻጽ ዶብን ምስሓብ ሰራዊት ኢትዮጵያ ካብ ባድመን መዓስ’ዩ ዝትግበር፣ እዚ እንተዘይተተግቢሩ ውሕስነት ሰላም የሎን፣ ኢትዮጵያ ትምስርቶ ዘላ ሓይሊ ባሕሪ ኣበይ’ዩ ክቐውም? ምስ ኤርትራ ኸ እንታይ ውዕላት’ያ ፈሪማ? ወያነ ተሳዒሩ’ዩ ጌም ኦቨር ኮይኑ ተባሂሉ ከብቅዕ? ሕጂ ኸ ከመይ ጌሩ ስግኣት ሰላም ኤርትራን ኢትዮጵያን ይኸውን’ ዝብል ይርከቦ።
ነቲ ሰሚናራት ዝመርሑ ካድራት፣ ኣብ ዘዝኸድዎ ከባቢታት ተመሳሳሊ ሕቶታት ይልዓል ምስ ምህላዉ ድማ’ዮም፣ ህዝቢ ብዛዕባ ምስሓብ ሰራዊት ኢትዮጵያ ካብ ባድመን ምሕንጻጽ ዶባትን ብዝምልከት ከይሓትት ኣቐዲሞም ዝሕብርዎ ዘለዉ።
ገለ ካብቶም ካድራት፣ ካብቲ ናይ ኣኼባ ኣዳራሻት መህደሚ ዝኸውን ናይ ግዚኡ መልስታት’ዮም ዝህቡ ዘለዉ ዝበሉ ነዚ ሓበሬታ ዝልኣኹ ምንጭታት ሬድዮ ኤረና፣ ካልኦት ድማ፣ ላዕላዋይ ኣካል መንግስቲ ኣብዚ ቀረባ መልሲ ክህበሉ’ዩ፣ ፕረዚደንት ኢሳይያስ ምስ ኤሪ ቲቪ ኣብ ዝገብሮ ቃለ መጠይቕ ሰፊሕ መልሲ ክህብ’ዩ…ወዘተ ክብሉ ጥራይ’ዮም ንናይ ህዝቢ ሕቶታት ዝሰግርዎ ዘለዉ።
ላዕለዎት ሰበ ስልጣን፣ ኣዘዝቲ ሰራዊትን ካድራትን ህግደፍ፣ ኣብ ውሽጢ ሃገር ንዝርከብ ህዝብን ኣብ ወጻኢ ሃገራት ንዝርከቡ ደገፍቲ ናይቲ ስርዓትን ጽዑቕ ዘመተን ጎስጓስን ኣብ ምክያድ ከምዝርከቡ ይፍለጥ።


text:
ካብ 2009 ኣትሒዙ ንዝተነብረሉ እገዳ ክልዓል ዝሓትት ዘሎ መንግስቲ ኤርትራ፣ ሕጂ’ውን ኣንጻር መንግስቲ ሶማል ንዝኾኑ ዝተፈላለዩ ወገናት ብምድጋፍ ጸጥታ እታ ሃገር ንምዝራግ ይሰርሕ ኣሎ ክብል ተቖጻጻሪ ጉጅለ ውድብ ሕቡራት ሃገራት ኣብ ዘቕረቦ ሓድሽ ጸብጻብ ወቒሱ።
መንግስቲ ኤርትራ ኣልሸባብ ንዝርከቦም ዕጡቓት ሶማል ከምዝድግፍ ዝኾነ መርትዖ የለን ብምባል፣ እቲ ብባይቶ ጸጥታ ዝተነብረሉ እገዳ ክልዓል ብተደጋጋሚ ክሓትት እኳ እንተጸንሐ፣ ተቖጻጻሪ ጉጅለ ከካይዶ ብዝጸንሐ ደቒቕ መጽናዕቲ፣ ምስ ኣልሸባብ ቅርበት ዘለዎም ከም ዓብዲ ኑር ስዒድ ዓብዲ ወሊን መሓመድ ወሊ ሸኽ ኣሕመድ ኑርን፣ ዝኣመሰሉ ዕሉላት ተቓወምቲ መንግስቲ ርክባት ምክያድ ይቕጽሎ ከምዘሎ ተገሊጹ።
እቲ ሓደ ካብ ጎይቶት ኵናት ሶማል ምዃኑ ዝግለጽ ዓብዲ ወሊ ምስቲ ኣብ ኣመስራ ዝመደበሩ ዶክተር ዛካርያ መሓመድ ሓጂ ዓብዲ ዝምራሕ ሓይልታት ኪዳን ሶማል ምትእስሳር ከምዘለዎ’ዩ ጸብጻብ ተቖጻጻሪ ጉጅለ ዘመልክት።
ሮይተርስ ምስቲ ጉዳይ ቅርበት ንዘለዎም ሰባት ብምውካስ ኣብ ዘቕረቦ ሓበሬታ’ውን፣ መንግስቲ ኤርትራ ምስዞም ሶማልያውያን ብዛዕባ ምወላን ካልእ ጉዳያትን ብዕጹው ከምእተዘራረበ ጠቒሱ።
መሓመድ ወሊ ብዛዕባ’ዚ ጉዳይ ንምዝርራብ ምስ ኣምባሳደር መንግስቲ ኤርትራ ኣብ ሱዳን መሓመድ መንታይ ኣብ ካርቱም ተራኺቡ ከምእተዘራረበ’ውን ተቖጻጻሪ ጉጅለ መርትዖ ከምዘለዎ የመልክት።
ኣባል ወትሃደራዊ ስለያ ነበር ኣምባሳደር መንግስቲ ኤርትራ ኣብ ሱዳን ኣቶ መሓመድ መንታይ፣ ብሰንኪ ተመሳሳሊ ጉዳይ መንግስቲ ኬንያ ኣብ 2009 ካብ ሃገሩ ከምዝሰጎጎ ይግለጽ።
ተቖጻጻሪ ጉጅለ ውድብ ሕቡራት ሃገራት ብዛዕባ ኩነታት ኤርትራን ሶማልን ብዝምልከት 500 ገጻት ዘለዎ ጸብጻብ ከቕርብ ምዃኑ ድሮ ተሓቢሩ እኳ እንተሎ፣ ብፍሉይ ንኤርትራ ዝምልከት 80 ገጻት ዘለዎ ጸብጻብ’ውን ኣዳልዩ ኣሎ።
እቲ 500 ገጻት ዘለዎ ጸብጻብ ብኣባላት ባይቶ ጸጥታ ዝኾነ ተቓውሞ ስለዘይገጠሞ ናብ ህዝቢ ክዝርጋሕ ምዃኑ ዝሓበረ ሮይተርስ ድማ፣ እቲ ብፍሉይ ንኤርትራ ጥራይ ኣመልኪቱ ዝቐረበ 80 ገጻት ዝሓዘ ጸብጻብ ሩስያ ብዘቕረበቶ ተቓውሞ ኣይክዝርጋሕን’ዩ።
ወኪል ሩስያ ናብ ኣቦመንበር ኮሚቴ እገዳ ኤርትራን ሶማልን ኣምባሳደር ኪም ሱክ ኣብ ዝልኣኾ ደብዳቤ፣ እቲ ጸብጻብ ርትዓዊ ዘይኮነን፣ መሰረት ዘይብሉ መደምደምታን ለበዋን ዝሓቖፈ ብምዃኑ መንግስቲ ሩስያ ከምዝቓወሞ’ዩ ገሊጹ።
ኢጣልያ ብወገና፣ ዋላ’ኳ ኣብቲ ዝቐረበ ጸብጻብ ተቓውሞ እንተዘይብላ፣ መንግስቲ ኢጣልያ ኣብ ዕደና እተገልግል ሄሊኮፕተር ንመንግስቲ ኤርትራ ምሻጡ፣ ነቲ ባይቶ ጸጥታ ኣብ ልዕሊ መንግስቲ ኤርትራ ዘንበሮ እገዳ ሸመተ ኣጽዋር ዝጥሕስ’ዩ ዝብል ነጥቢ ግና ብትሪ ነጺግዎ።
ኣምባሳደር ኢጣልያ ሴዛር ማሪያ ራጋግሊኒ፣ ኢጣልያ ነታ ሄሊኮፕተር ንመግስቲ ኤርትራ ዝሸጠሉ ንሲቪላዊ መዓላ ደኣምበር ንዝኾነ ወትሃደራዊ መሳለጥያ ከምዘይኮነ’ዩ ጠቒሱ። ብዛዕባ መሸጣ እታ ሄሊኮፕተር ብዝምልከት’ውን ናብ ተቖጻጻሪ ጉጅለ ሓበሬታ ከምዝሃበ ኣረዲኡ።
እንተኾነ ተቖጻጻሪ ጉጅለ መንግስቲ ኤርትራ ነታ ሄሊኮፕተር ኣብ ወትሃደራዊ መዓላ ይግልገለላ ኣሎ ክብል’ዩ ኣብ ጸብጻቡ ኣስፊሩ።
ኣብቲ ጸብጻብ ተጠቒሳ ዘላ ቻይና’ውን ንመኽዘን ዓበይቲ መካይንን ካልእ ኣቝሑን ብዝብል ኣብ ኤርትራ ዝሃነጸቶ ዲፖ ወይ ማእከል፣ መኽዘን ታንክታት ዝርከቦ ወትሃደራዊ ኣጽዋር ኮይኑ ምህላዉ ዝእንፍት ነጥቢ ብምቕራቡ ሕጉስቲ ከምዘይኮነትን ቻይና ነቲ ባይቶ ጸጥታ ኣብ ልዕሊ ኤርትራ ዘንበሮ እገዳ ከምዘይጥሓሰትን፣ ዲፕሎማሰኛኣ ኣረዲኡ።


text:
43 ሃገራት ካብ ዝሓቖፈ ፓቪልዮን ኣፍሪቃ፡ ኤርትራ ካብ መንጎ ቀዳሞት 5ተ ሓንቲ ብምዃን ተሸሊማ`ላ
ካብ ግንቦት ሓደ ጀሚሩ ንሽዱሽተ ኣዋርሕ ክካየድ ዝጸንሐ አክስፖ ሻንጋይ ዝሓለፈ ወርሒ መወዳእታ ተዛዚሙ`ሎ። ኤርትራ ንባህልን መነባብሮ ህዝባን፡ ምዕቃብ ኸባቢ፡ ምህዞን ሰንዓን መንእሰያት ዝምልከት ልዕሊ 80 ፖስተራት ከምዝቐረበ ተፈሊጡ`ሎ። ብዘይካ `ዚ ምስ`ቲ ቴማ ‘Better City Better Life` ዝኸይድ መጎጎ `ኣድሓነትን` ካልእ ንምዕቃብ ኸባብን ዝምልከት ከምኡ`ውን ንታሪኽ ኤርትራ ዝምልከት ዝተፈላለዩ ጽሑፋት ቀሪቡ` ኔሩ። ልዕሊ ሓደ ሚልዮን ዓመት ዝጸንሐ ባህላዊ ቅርሲ`ውን ከምዝቐረበ ምኽትል ኮምሺነር ጀነራል`ቲ ፓቪሊዮን ዓብዱራሕማን ኢብራሂም ኸምኡ`ውን ዲዛይነር ኤድዋርድ ኣርኣያ ኣብሪሆም። ንኣምባሳደር ኤርትራ ኣብ ቻይና ጸጋይ ተስፋጽዮን`ውን ዝሓወሰ መደብ ቂሐ-ጽልመ ተኸታተሉ።


text:
ብፕረዚደንት ዶናልድ ጄይ ትራምፕ ዝተሾሙ ሓድሽ ኣምባሳደር ኣሜሪካ ኣብ ኢትዮጵያ ሚስተር ማይክል ረይነር ኣዲሳበባ ኣትዮም።
ባዓል ሓዳርን ኣቦ ክልተ ቆልዑን ዝኾኑ ኣምባሳደር ማይክል ሬይነር ኣብ ዝተፈላለያ ሃገራት ኣፍሪቃ ዲፕሎማት ኣሜሪካ ኮይኖም ኣገልጊሎም’ዮም።
‘ዘደንቕ ታሪኽ ኢትዮጵያ ኩሉ-ሻዕ እናተወደሰ ዝነብር’ዩ። ብዛዕባ መጻኢ ጊዜ ክሓስቦ ከለኹ ድማ ዝያዳ የህንጡወኒ’ውን’ በሉ ኣምባሳደር ረይነር።
ኣብ ኢትዮጵያ ኣብ ዝጸንሓሉ እዋን ቀንዲ ትኹረተይ ‘ምርግጋጽ ምዕባለ ኢትዮጵያ፣ ምምሕያሽ ዘፈራት ጥዕናን ትምህርቲን፣ ምጥንኻር ትካላት ሰናይ ምሕደራን ዴሞክራሲን ከምኡውን ኣብ’ቲ ዞባ ሰላም ንክዓስል ምሕጋዝን’ዩ ኢሎም።
ብዘይካ’ዚ፣ ኣብ ሞንጎ ኣሜሪካን ኢትዮጵያን ህዝበንን ነዊሕ ንዝዘለቐ ዝምድናታት ንምሕያል ክንዲ ዝካኣለኒ ክሰርሕ’የ በሉ ኣምባ ሬይነር።
ብፕረዚደንት በራክ ኦባማ ተሸይመን ዝነበራ ኣምባሳደር ፐትርሽያ ሃስላክ እዋን ስርሐን ዛዚመን ዝወጻሉ ጊዜ ነሓሰ 2016 እዩ ነይሩ። ድሕሪአን ኣብ ኢትዮጵያ ባዓል ሙሉእ ስልጣን ኣምባሳደር ኣሜሪካ ኣይነበረን።


text:
Karlstad
ናይ መጠረሽታ ዝተሓደሰሉ፡ 11 12 2020
ካርልስታድ ናይ ዞባ ቬርምላንድ ሜዲና እያ። ኣብዚ ንብምልኡ ናይ ካርልስታድ ኣካባቢ ማለት ንካርልስታድን ኣብ ከባቢኣ ዘለዋ ኣርባዕተ ኮሙናትን፣ ፎሽሃጋ፡ ግሩምስ፡ ሃማርኦን ኪልን ኣገልግሎትን ህዝባዊ ኣገልግሎትን ኣሎ።
ሓበሬታ ብዛዕባ ምምሕዳር ከተማ
ብዝሒ-ህዝቢ94,194
ስፍሓት መሬት1,518 ኪሜ²
ርሕቐት ካብ ዓበይቲ ከተማታት
- Örebro 109 ኪሜ
- Oslo 218 ኪሜ
- Göteborg 250 ኪሜ
ካርልስታድ ኣብ ደለልታ ፈለግ ካላራ ኣብ ሰሜናዊ ሸነኽ ገማግም ቬነርን ኣብ ማእከል ስቶኮልምን ኦስሎን ተደኵና ትርከብ። ናይ ሽወደን መበል 21 ዝዓበየት ከተማን ድማ እያ።
ካርልስታድ ሓንቲ ካብተን ኣብ ሽወደን ካብ ዝምስረታ ነዊሕ ዘይገበራ ዩኒቨርሲቲ ኣለዋ። ኣብዚ ንኣብነት መማህራን፡ ሲቪል መሃንድሳት፡ ዝተመረቑ ስነ-ቍጠበኛታትን ኣለይቲ ሕሙማትን ንኽኾኑ ዝመሃሩ ኣስታት 12 500 ዝኾኑ ተምሃሮ ኣለዉ። ከምኡ'ውን ኣብዚ ሓደ ዓቢ ማእከላይ ሆስፒታልን ብዙሓት ከም ብዓል መዚ ኣህለኽትን (Konsumentverket) ብዓል መዚ ምክልኻል ሕብረተሰብን ምድላውን (Myndigheten för samhällsskydd och beredskap) ዝኣመሰሉ ኣገደስቲ ኣብያተ ጽሕፈት መንግስትን ኣለዉ።
መንበሪ-ገዛ
ኣብ ካርልስታድ መንበሪ ቤት ትደሊ ኣለካ ዲኻ? ኣብ ናይዚ ኮምዩን መርበብ ሓበሬታ ናይ ክራይ ኣባይቲ ትካላትንን ናይ ኣባይቲ ወነንትን ዝርዝር ኣኪብና ኣሎና። ከምኡ'ውን ኣየናይ መንበሪ ከም ዝሰማምዓካ ኣፍልጦ ንኽህልወካ ብዛዕባ ናይ ካርልስታድ ናይ መንበሪ ቦታታት ከተንብብ ትኽእል ኢኻ።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ዓረብ፡ ዳሪ፡ ኩርድ/ሶራኒ፡ ሶማሊን ፋርስን።
ማሕበራትን ምትእኻባትን
ኣብቲ ደብተር ማሕበራት ብዛዕባ ውሱናት ማሕበራት ክትደሊ ትኽእል። ኣብቲ ከባቢ ኣየነይቲ ማሕበር ንጥፍቲ ምዃና ድማ ሓበሬታ ትረክብ።
ኣብቲ ከባቢ ብቐረባ እንታይ ይርከብ
ሶላረቱርን ናይ ካርልስታድ ዝዓበየ ሰከንድሃንድ ቡቲክ እዩ። ኣብኡ ንገዛ ዝኸውን ዘገልገለ ኣቕሑ ትረክብ። ኣብኡ ካብ ዚርከብ ኣቕሑ ንምጥቃስ፤ ኣቕሑ ገዛ፡ መጻሕፍቲ፡ ኤለክትሮኒክ፡ መሳርሒ፡ ስእልታት፡ ናይ ክሽነ ኣቕሑን ክዳውንትን። ካብኡ ክትዕድግ ከሎኻ ነቲ ኣከባቢውን ኣስተዋጽኦ ትገብረሉ ኣሎኻ ማለት እዩ።
ኣገልጎት ክንክን ወይ ሕብሐባ ቆልዑ
ውላድካ ሓደ ዓመት ምስ መልአን ንስኻ ድማ ትመሃር ወይ ትሰርሕ እንተ ኾንካ፡ ቤትትምህርቲ ህጻናትን ናይ ስድራቤት መውዓልን ቀሪብናልካ ኣሎና። ውላድካ ስለስተ ዓመት ምስ መልአ ድማ እቲ ኮምዩን ኣብ ሰሙን 15 ዘይክፈሎ ሰዓታት ይውፍየልካ። እዚ፡ ህዝባዊ ቤትትምህርቲ ህጻናት ይብሃል።
ናይ መባእታን ካልኣይን ደረጃን ኣብያተ-ትምህርቲ
ኣብ ካርልስታድ ንስኻ ከም ወላድን ከምኡውን ውላድካ ብሓደ ኴንኩም ነቲ ውላድ ዚሰማምዖ መባእታ ቤትትምህርቲ ክትመርጹ ትኽእሉ። ኣብ ከባቢኻ ዘሎ ወይ ካልእ ቤትትምርህቲ ክትመርጽ ትኽእል። ኣብ ካርልስታድ ኣስታት 30 መባእታ ኣብያተትምህርቲ ኣሎ። መብዛሕትኡ ድማ በቲ ኮምዩን ይመሓደር። ይኹንምበር ሓያሎ ብሕታዊ ኣብያተትምህርቲ ድማ ኣሎ። ውላድካ ኣብ 6 ዓመት ዕድመኡ መባእታ ቤትትምህርቲ ኪጅምር መሰል ኣለዎ።
ዕድላት ትምህርቲ
ኣብቲ ኣብ ካርልስታድ-ሃማሮ ናይ ዓበይቲ ኮሙናዊ ትምህርቲ፡ ናይ መባእታን ካልኣይ ደረጃን ኮርሳት፡ ናይ ሞያ ኮርሳት፡ ሽወደን ንወጻእተኛታት (SFI) ከምኡውን ፍሉይ ስልጠና ንዓበይቲ ክትወስድ ትኽእል።
ናይ ሞያ ኮለጅ ድሕሪ ካልኣይ ደረጃ ዘሎ ትምህርቲ እዩ። ኣብኡ ቅድን ስፌትን ክትመሃር ትኽእል። ተዮሪ ምስ ግብሪ እተኣሳሰረ እዩ፡ መብዛሕትኡ እቲ ትምህርቲ ድማ እናሰራሕካ ተምሃር ዚብል መደብ ኣለዎ (LIA)። ኩሉ ናይ ሞያ ኮለጅ ትምህርቲ ኣይክፈሎን እዩ፡ ንስኻ ድማ ካብ CSN ገንዘባዊ ሓገዝ ክትረክብ መሰል ኣሎካ።
ብዛዕባ ኣብዚ ኮሙን ዘሎ ትምህርቲ ኣባጽሕ ብዝያዳ ኣንብብ።
ኣገልጎት ጥዕና
ምስ ኣገልግሎት ሕክምና ወይ ካልኦት ክሊኒካትን ክትራኸብ ምስ እትደሊ ንመርበብ ሓበሬታ 1177 ተወከስ። ነቲ ናይ መድለዪ መሳርሒ "Hitta vård" ዝብል ጠዊቕካ ብቕልጡፍ እቲ ትደልዮ ክትረክብ ትኽእል ኢኻ። ከምኡ'ውን ብመንገዲ እዚ መርበብ ሓበሬታ "Mina vårdkontakter" ለይትን መዓልትን ምስ ኣገልግሎት ጥዕና ርክብ ትገብረሉ ቀሊል ኣገባብ እዩ። ንኣብነት ቆጸራ ክትቅይር፡ ትእዛዝ ሓኪም ናይ መድሃኒት ከተሓድስን ናትካ መድሃኒታት ክትርእን ትኽእል።
ናይ ቋንቋ ድግፍ-ተርጓሚ ምርካብ
ኣብ ቶልክሰንትራለን ተርጓማይ ክትእዝዝ ትኽእል፡ ንሕና ድማ ነቲ ናይ ትርጉም ትእዛዝ ነመሓላልፎ። ኣባና 205 ምዝጉባት ተርጎምቲ ኣለዉ፡ 135 ቋንቋታት ድማ ይመልኩ።
ኣገልግሎት መጎዓዝያ
ቭርምላንድስ ትራፊክ ብምዝውታር ብሓባር ኴንካ ኣከባቢ ክትዕቅብ ትኽእል! ኣብዚ፡ ነቲ መገሻኻ ክትደልዮ፡ ሰሌዳ ሰዓታት ክትሓትም ብዛዕባ መስመራትና ድማ ክትፈልጥ ትኽእል። ካብ A ክሳዕ Ö ከይሓልፈካ!
ስራሕን ትካላት ናይ ምምስራት ተኽእሎታትን
ኣብ'ዚ ከተማ ይኹን ኣብቲ ከባቢ ኣብ ዝርከባ ከተማታት፡ ብርክት ዝበሉ ዓበይትን ነኣሽቱን ወሃብቲ-ስራሕ ይርከቡ። ኣብዚ ከባቢ ዘለዉ ክፍቲ ናይ ስራሕ-ቦታታት ንምርኣይ ኣብ ማእተዊ ናይ'ዚ ሓበሬታ ''ክፍቲ ናይ ስራሕ ቦታታት'' ኣብ ትሕቲ ዝብል ኣርእስቲ ትረኽብዎ። እቶም ናይ ባዕልኹም ትካል ክትጅምሩ እትሓስቡ ሰባት፡ ኣብ መርበብ-ሓበሬታ ምምሕዳር ከተማ ነዓኹም ዝኸውን ኣገዳሲ ሓበሬታ ትረኽቡ።


text:
ኣብ ዝሓለፈ ሰንበት ኣብ ሪዮ ኦልምፒክ ኣብ ዝተኻየደ ውድድር ማራቶን ካልኣይ ዝወፀ ወዲ 26 ዓመት ኣትሌት ፈይሳ ሌሊሳ ንምሕጋዝ ኣብ ዩናይትድ ስቴትስ ዝነብሩ ኣባላት ማሕበረሰብ ኢትዮጵያ ንሓገዝ ኣብ ሪዮ ይርከቡ።
ንሌሊሳ ንምሕጋ ይካየድ ኣብዘሎ ወፍሪ ልዕሊ 125 ሽሕ ዶላር ከምዝተኣኻኸበ እውን ተፈሊጡ’ሎ።
ኣትሌት ፈይሳ ሌሊሳ: ኣብ ሪዮ ኦሎምፒክ ኣብ ዝተኻየደ ውድድር ማራቶን ካልኣይ ብምውፃእ ብሩር ዝተሸለመ ክኸውን እንከሎ: ኣብ መወዳእታ መስመር ናይቲ ማራቶን ምስ በጽሐ: ኣብ ኢትዮጵያ ይፍፀም ኣሎ ንዝበሎ መግሃስቲ ንምቅዋም ኢዱ ኣጣሚሩ ምልክት ድሕሪ ምርአዩ ኣምትራፉ ተሓቢሩ።
"ኣብ ሃገረይ ኢትዮጵያ ንመንግስቲ ንምቅዋ ኣዚዩ ሓደገኛ እዩ፤ሰባት ይቕተሉን ይእሰሩን ኣለው፤ ድሕሪ ሕዚ ናብ ኢትዮጵያ ኣይምለስን እየ፤እንተድኣ ተመሊሰ ኽኣ ክእሰር እየ" ድማ ኢሉ።
ኣትሌት ፈይሳ ሌሊሳ: ነዚ ምልክት ዘርኣየ ናይ ፖለቲካን ናይ ሃይማኖትን መልእኽቲ ምሕላፍ ኣብ ዘይክኣለሉ ናይ ስፖርት መድረኽ ስለዝኾነ ዝረኸቦ መዳሊያ ክምንጠልን ክቕፃዕን ይኽእል እዩ ዝብል ሪኢቶ ይቐርብ ኣሎ።ፈይሳ ለሊሳ ግን "ነዚ ፈሊጠ እየ ገይረዮ ዘለኹ" ክብል ገሊጹ።
ንሱ: "ካብ ቀደሙ እውን ፖለቲካን ሃይማኖትን ኣብ ስፖርታዊ መድረኽ ከምዘይቐርብ እፈልጥ እየ።ኣብዚ ስዓት እዚ ነዚ ዕድል ተጠቒመ ኣብ ሃገረይ ኣብ ልዕሊ ዝህብና ብመንግስቲ ይፍፀም ዘሎ ንምርኣይ ሓሲበሉ እየ መፂአ" ድማ ኢሉ።
ኣብ ስነ-ስርዓት ሽልማት ሜዳሊያ ነቲ ምልክት ከርኢ ከምዘይብሉ ከምዝተነገሮን ንሱ እውን ከምዝተቐበሎን ይገልፅ ፈይሳ። "ዝደለኹዎ መልእኽቲ ስለዘመሓላለፍኩ ዋላ እንተተቐፃዕኹን ሜዳሊያይ እንተተመንጠልኩን ዋላ ሓደ ነገር ኣይስምዓንን " ክብል ድማ ብተወሳኺ ሓቢሩ።
ኣትሌት ፈይሳ ሌሊሳ: ካብ ሆቴል ወፂኡ ስሩዕ ናብርኡ ንክመርሕ ሓደ ጉጅለ ኢትዮጵያዊያን ካብዚ ካብ ዩናይትድ ስቴትስ ናብቲ ቦታ ብኣካል ከይዱ ሕጋዊ ሓገዝ ይህቦ ከምዘሎ ኣተሓባበርቲ ይገልፁ።
‘’ጎ ፈንድ ሚ’’ ብዝብል ናይ መርበብ ሓበሬታ መተኣኻኸቢ ገንዘብ ክሳብ ሎማዕንቲ ልዕሊ 125 ሽሕ ዶላር ከምዝኣከቡውን ብተወሳኺ ተፈሊጡ ኣሎ።ነዚ ወፍሪ ምትእኽኻብ ገንዘብ ካብዘተሓባብሩ ሓደ ዝኾኑ ዶ/ር ሰለሞን ኡንጋሼ እቲ ገንዘብ ንምንታይ ከምዝውዕል ከምዚ ክብሉ ይገልፁ።
" ምስኡ ንዘራርብ ኣለና።ናብ ኣሜሪካ ወይ ካሊእ ሃገር ክኸይድ ኣለዎ።ክጣየሽ ኣለዎ።ምስድርኡ ክሕገዙ ኣለዎም።እቲ ዝእከብ ገንዘብ ሓንቲ ሳንቲም ከይጎደለት ምሉእ ብምሉእ ኣብ ሓዳሽ ሃገር ንዕኡ ንምጥያሽ ዘኽእል እዩ" ኢሎም ዶ/ር ሰለሞን ኡንጋሼ ። እቲ ሓገዝ ኣብ ሕጋዊ መዳይ ደገፍ ከምዝሓወሰ ዶ/ር ሰለሞን ብተወሳኺ ይገልፁ።
ንሶም: " ኣብዚ ስዓት እዚ ካብ ኣተኣኻኻቢ ሓገዝ ሰለስተ ሰባት ዝሓቖፈ ሓደ ጉጅለ ፈይሳ ናብ ርከበሉ ብራዚም ተጓዒዙ’ሎ።ካብ መንጉኦም ሓደ ብዓል ሙያ ሕጊ እዩ።ናብ ካሊእ ሃገር ምናልባሽ እውን ናብ ኣሜሪካ ንምምፃእ ዘድሊ ናይ ሕጊ፣ቪዛን ዝኣመሰሉን ስራሕቲ ንምፍፃም ዝውዕል እዩ" ድማ ኢሎም።
እቶም ክልተ ሰባት ኣባላት እቲ ጉጅለ ተሓለቕቲ ሰብኣዊ መአላት እዮም ኢሎም ዶ/ር ሰለሞን። ኣብ ቤት ፅሕፈት ጉዳያት ኮሚኒኬሽን መንግስቲ ኢትዮጵያ ዳይረክተር ሚዲያን ርክብ ህዝብን ኣቶ መሓመድ ሰይድ ኣትሌት ፈይሳ ለሊሳ ናብ ሃገሩ እንተድኣ ተመሊሱ ዝኾነ ይኹን ጉድኣት ከምዘይበፅሖ ምግላፆም ይዝከር።
ብኻሊእ ዜና ኣብ ሪዮ ኦሎምፒክ ዝተሳተፈት ጉጅለ ኣትሌት ኢትዮጵያ ትማሊ ሰሉስ ናብ ኢትዮጵያ ከምዝተመልሰት ተፈሊጡ።ኣትሌት ለሊሳ ፈይሳ ናብ ሃገሩ ኣይተመለሰን። ሓደ ወርቂ፣ክልተ ብሩርን ሓሙሽተ ነሓስን ብድምር ሸሞንተ መዳሊያታት ብምስዓር ዝዛዘመት ኢትዮጵያ ካብ ዓለም ኣብ መበል 44 ካብ ኣፍሪካ ድማ ሳልሳይ ደረጃ ሒዛ’ላ።
እቲ ውፅኢት ኣዚዩ ዝተሓተ ምዃኑ ኣብ ዓውዲ ስፖርት ዝተዋፈሩሰባትን ኣትሌታትን ኣብ ምግላፅ ከምዝርከቡ ዝተፈላለዩ መራኸቢ ማዕኸናት ይገልፃ ኣለዋ።


text:
ኣብ 167 ሃገራት ቁጽሪ ብኮሮና ቫይረስ ዝተለኽፉ ብውሕዱ ኣማኢት ኣሸሓት በጺሖም ኣለዉ። ፕረዚደንት ትራምፕ ሕጂ ንሃገራት ንምሕጋዝ ማዕጾይ ክፉት`ዩ ይብል-ዝርዝር ግን ኣይሃበን።
“ብዙሓት ሃገራት ይረኸባና`ለዋ- ሕቶታት ይሓታና ኣለዋ፡ እንታይ እንተገብርና ይሓይሽ ይብላና። ግልጺ ክገብሮ ዝደሊ ግን ንህዝብታት ኢራንን ሰሜን ኮርያን ወሲኽካ ንኻልኦት ሃገራት ክንሕግዝ ኣገዳሲ`ዩ።”
ኮሮናቫይረስ ንምውጋእ ኣብ መጀመርያ`ዚ ወርሒ መጋቢት ብኮንግረስ ካብ ዝጸደቐ 8 ቢልየን ዶላር፡ እቲ ሓደ ቢልየን፥ ንኣህጉራዊ ምንቅስቓሳት ንክውዕል ዝተመደብ`ዩ- ካብ መንጉኡ`ውን ብ USAID ኣቢሉ ዝሃብ`ዩ።
ስተፈን ሞሪሰን- ካብ ዓለም-ለኻዊ ስትራተጂክ መጽናዕቲ`ዩ- ብዛዕብኡ ከምዚ ይብል።
“ካብ መንጎ`ቲ ሓገዝ $ 300 ሚልየን ዝኸውን ብUSAID ዝውሃብ ብፍላይ ነቶም ኣብ ኣፍሪቃ ዘለዉ ሓገዝ ዘድልዮም ዝከውን ዝተመደበ ኣሎ- እዚ ድማ እተን ሃገራት ኣብ ምክልኻል`ቲ ቫይረስ ንክሕግዘን ተባሂሉ`ዩ።”
ፕረዚደንት ትራምፕ ካብቲ ንምብርባር ኤኮኖሚ ተባሂሉ ዝዳሎ ዘሎ ግዙፍ $1 ትሪልየን ገንዘብ፥ ንሃገራት ወጻኢ ዝተሓዝኤ ነገር የለን ይብል ።
'ኣይፋሉን፥ እዚ ኣብ`ቲ ጥሙር መሕወዪ ኤኮኖሚ ኣይኣተወን። ግን ብዙሕ ቢልዮናት ዶላራት ኢና`ኮ ንህብ። ንኣብነት ኤድስ ኣብ ኣፍሪቃ- ብዙሕ ኢና ንዋግኦ ዘለና።”
ብኻልእ ወገን ቻይና ፥ነቲ፥ እቲ ቫይረስ ንክዝርጋሕ ኣቐዲማ ዕድል ሂባቶ ኢሉ ንዝመጻ ዘሎ ነቔፈታ ንምብርዓን ይመስል፥ ኩባንያታት ቻይና ናብ ሃገራት ኤውሮጳን ናብ 54 ሃገራት ኣፍሪቃን መሳርሕታት ጥዕናን መድሓኒታትን ዝሓዘ ጽዕነታት ትሰድድ ኣላ።


text:
ዕጨይ ከደን ወፍሬ ከደን።
እብ ኑርያ ዐውቴ።
03/06/2021
እት ዐድና ኤርትራ ዝያዳ ለእታ ወለድኮ ወዓበኮ ሃይገት ጸዐዳ ወኣዋልዳ ገለብ ወምሕላብ ወድዋራቱ ፍሬ ከደን ምን ገብእ ወሓመሊት ከደን ረቢ ሞላይ እግል ሙነት ውላድ ሚናኣድም ለሀበዩ ዎ ክምሰልሁማ ብዙሕ ኣቃጥፍ እግል ስራይ ለናፍዕ ሀላ። ከሓድ ኮድዬ (ዐቅምዬ) ምን እሊ እንደ አንበትኮ እከርዮ። ምን ጅንስ ፍሬ ከደን (1) በለስ።
በለስ እት ሰልፍ ኩሉ ዲብ ሰነት 1838-1839 እብ ዎሮ መኣምራይ ወድ ፈረንሳ እት ገለብ ለአወል መረት ተክለዩ። ወሓር ዲብ ከበሳ ክም ፋግራ ዲብ ሰገነይቲ ተክለዩ። በለስ እት ኤርትራ እንደይ ልትአመር ቃደመሁ ድብ ዐድ ሜክሲኮ ቱ እሙር ለዐላ። ወሐቆ ገለብ ወሰገነይቲ ዲብ ሓማሰን “ሰይድሺ’” ዓርብረቡዕ ወድርፎ ፋዕ ቤላ። በለስ እባሁ ልትባላዕ ወክም ማርማላታ እንዴ ገኣ ልትሻቀ። ወ ላገለፉ ጽብሕ ገብእ። ኣቡዬ ክብረኣብ ብርሃነ እት ሰነት 1975-1980 ወቃደመሁ መራምሮ ዐላ።(2) ሻግላ።
ሻግላ ክም ባሽላ ልትባላዕ ። ወዕጨዩ ራያይም ወብዙሕ ስኒኒን ዓደድ 300 ሰነት ወምኑ ወላዐል ገብእ ለዕምሩ።(3) ዳዓሮ ።ክምሰልሁ ዕጨዩ ረዪም ወብዙሕ ሰኖታት ጻንሕ።(4)ሻሞት።ሻሞት ጥራይ እት ሃላ ሰዓርሰዐሮ ቱ ።(Green)ወክም ባሽላ ጻሊም መስል።ወላዶል እንደ ሽምጥጥ አበልካ ታሐሼ ወትቅሕም።(5) ጉም። ለፍሬሁ ክም ባሽላ ክምሆላይ ቱ። (ቡናዊ)ትኩም ወጥዑም ቱ።(6) አልገን። ዕጫዩ ረዪም ሰዐርሰዓሮ ወክም ባሽላ ጨብላይ(Gray)መስል።(7) ምልሕጣ። ዕጨዩ ምግባይ ብጥረት ለቡ እንደይ በሽል ማጺጽ ወሐር ክም ባሽላ ለሕብሩ ሸግራይ ወጥዑም ወማይ-ማዮ ቱ።(8)ዓጋም። ምግባይት ብጥረት ለቡ ጥራይ እት ሀላ ምጽጽ ልብል ወክም ባሽላ ላቱ ጥዑም ወትኩምቱ።(9)ሐሖት። ምግባይት ብጥረት ለቡ ጥራይ እት እንቱ ሑድ ምጽጽ ልብል ወልምሉምቱ።(10)ድለብ። ዕጨዩ ማራ ረዪም ቱ ። ወላፍሬሁ ጸዓዳቱ ወትማጽጾ ወክም ማጻጽክሁ ለፍረተቱ ጸላም ፡ታ።(11) ሸሓጥ። ጅንስ ዕጨይቱ ወፍረሁ ልትባላዕ።(12) ክርታዕ። (13) ክዕን። እሊ ሓንቴ ኣርድ ልትረከብ ወልትባላዕ።(14) ሕምጢጥ። ጅንስ ዕጨይቱ ወፍረሁ ልትባላዕ። (15)ለሸም። ፍሬሁ ልትባላዕ።(16) ሽልሕ። ፍሬሁ ልትባላዕ። (17) ረኩብ። ጅንስ ዕጨይቱ ወፍሬሁ ልትባላዕ።(18)ሕካዕ። እትላ ክምሰልሁ ልትባላዕ። (19) ሓፉለ። ፍሬሁ ልትባላዕ።(20)ጭቀምጦ። ረዪም ቃጢን ኣቅሹን ቡ ወፍሬሁ ልትባላዕ።(21) ሸማገ ። ሓንቴ ኣርድ ልትረከብ ወፍሬሁ ልትባላዕ።(22)ዓንጎ። እትላ ክምሰልሁ ልትባላዕ። (23)ቡን ጥልያን። ምግባይት ብጥረት ቡ ወፍሬሁ ጻሊምቱ።(24)ከፍት። ቃይሕ ቃጠፍ ቡ ክም ሻሂ ልትሰተ። ጅንስ መዓር ።(1)መዓር ንህብ።(2) መዓር ቃደር።(3)መዓር ሕንጁር። ጅንስ ሓመሊት።(1)ገርጃጃማ። እት ግራህ ባቅል።(2)ሳታር። እብ ትግርኛ “ሓምሊ ኣድጊ” ልትበሀል።(3)ሓምሌ ዓለም።(4)ሓምሌ ሺመኑ።(5)ሓምሌ ግደይ በሉ።(6)ሓምሌ ሰብ እግል።(7)ሓምሌ ቅጣብ ።(8) ሓምሌ ኣቆራራ። ወምን እሊ ወተሓት ላእንቅሞ ዕጨይ እሊ ሃየኒ እማት ወመርዒ እግል ስሕኖ ተነት ልትናፋዓ እቡ ወግሩም ጼና ቅዲት ቡ። ወእሊ ጼና ምንላ ከሚካል ለቡ ሳቡን ጎሮብ ለሔሳቱ። ወኣሳሚሁ እሊ መስል ቱ። (1) ተሰስ፣ ጸሓት፣ ኣልገን፣ ጻሮብ፣ ጽሕዲ፣ ዕጨት ልደት ምን ጽሕዲ እንዴ ትቃራጫት ማጽእ ዐለት፡ ወሓቆሁ ትትሰርጌ። ክእና ክም ኣሜሪካ ወኤሮጳ ሰብ ሰናዐዩ ኢዓላ ዕጨይ ልዳትና። ወብዙሕ ሀላ ለኢሀደግዎ። ጸሓት እት ማይ እንዴ ኣትሃራኣካሁ እግል ሕማም ዕንታት ስራይቱ። ክምሰልሁማ እሊ ለተሌ ዕጨይ መንፋዓትቡ። (1) ሽብጥ። እሊ ጅንስ ዕጨይ እሊ እግል ሓጺብ ልባስ ክም ሳቡን ንትንፋዕ እቡ። ወማራ ዓፍር።(2)ቅንጪብ። እት ዓድና እማትና፡እት ማቅሎ ወመጎጎቱ ለሰንክታ። ከሐትሓቴ ዶል ለመጎጎ ኣከይ ኣደብ ዋዳ ምን ገብእ ካላጣይታ ዕንታቱ ዳፋና ምን ገብእ ዎፍርሽክሽክ ቤላ ምን ገብእ ላሊ እማትና ቅንጪብ እንዶ ወዳያ እቱ ልትመዬ። ወሓቆሁ ኣደቡ ሓድግ ካግርም ዎልስልስት እንገራ ለፈግር።(3)ኦጎል። እሊ ናፍዓቱ እት ጎሮብና ጻልዕ ፋግራ ምን ገብእ ለዶል እማትና ወአበችና ሰኒ ሰበት ለኣሙሮ ኣርዎ ወታማም ገድእዎ ወእታ ጸልዓት ምን ሓቴ ኣስክ ሰልስ ምዕል ጻንሕ። ወሓር ላጸልዐት ኣጊድ ቃንብብ።(ታሓዬ)እሊ ለሔሳ ኣንቲባይቲክ ስራይቱ። እት ዓዶታት ምውዳቅ ጸሓይ ዎሮ ሓኪም እንዶ ትማህራቱ ስራይ ላልትመራመር። እሊ ልግባእ ዲኢኮን እት ዐድና ረቢ ለሀበዮምታ ፈሀመት ወኣምር እባ ልትናፉዕ። ወክምሰልሁማ እላ ቃጥፈት እላ እግል ጸልዓት ኣሓ (ጥዕምቶ) ስራይታ።(4)ከፍት። ላቃጣፉ ቃይሕ ቱ። ከእማትና ባራድ እንዴ ታካያ ለማይ ግሩም ህብሊሾ ክም ቤላ ሰለስ ዎክ ኣርባዕ ቃርፈት ለኣትያ እቱ ለዶል ክም ሻሂ ቃይሕ ገብእ ወልሰቴ። ወእግል ዓፍየት ሰኒቱ።(5) ወግሬ። ዝያዳ እማትና ወክድ በዐል ክም ኣታ ካስልቃ እግል ሊዳያ ዶል ሓዝያ ለዕትሮ ክም ግሩም ታሓጻበት እብ ታናን ወግሬ ትትዓጣን።(6) ጨዶ። እሊ እግል ሜስ ገብእ። (7) ጋባ። ግሩም ብጥረትቡ ፍሬሁ ልትባላዕ፡ ወላቃጣፉ ስራይ ቆብቱ።(8)ልባን። እሊ ዕጨይ እሊ እት ምድር መንሳዕ ባቅል። ልባን እት ሃይገት እት ምውዳቅ ጸሓይ ሸንከት ኣርድ ብሊን ጋዕራርብ ለሃላ ኣካናቱ ቱ ቱ። (9) ጻብር። እሊ ሰኒ ግሩም ዳዋቱ። ሳቡዕ ዮም ልትሰቴ ሓቴ ወክድ ዲብ ሰነት። እሊ ሃዬኒ ከረም እት ተኣቴ በለስ እንደይ ትጥዕም፡ ልትሰቴ። እክል ሓዲስ ክም ኣታ ልትሰቴ።እግል ሚ ክል ዶል እግል ከብድ ዋጅዕ እግል ኢላምጽእ።(10)ማጽ። ማጽ እግል ኣጽረዮት ኣንጃብ ንትናፋዕ እቡ። ወህቱ ምን ተሰስ፣ ወግሬ፣ጉም፣ፈረፈር፣ዓዳይ ልትቃንጫብ። ክምሰልሁማ እት ዐድና ሃይገት ላናፍዕ ስጋ ዔቶት ከደን ሀላ ። እሊ ሓሪት ዶል እንዴ ኣርሓብና ነሃድግ እቡ። ከዐድና ሃይገት መንሳዕ ማራ ወጂበት ዕምርት ወእምርት ድራር ጋሻ ታ። ከገድም ኣና እለን ለእለን ኣምር እግል ህጅክ ከረኮ ከሀለኮ። ካጌጋ እግል ታርቱዕ ዎእግል ተምሁሩኒ እትዕልጣጥኩም።
ኑራ ዐውተ።


text:
ናይ ሕክምና ኣገልግሎት ንምርካብ
ምስ ኣብ ፕሮሞ ስዋኝ ብሪግኖለስ Promo Soins Brignoles
እንታይ ኢዩ?
እዚ መደብ ኣዚ ፣ ንኣብ ጸገም ዘለዉ ሰባት ናይ ሕክምና ሓገዝ ን ኽረኽቡ ምእንቲ ዝተሓገጋዝ መደብ እዩ።
እቲ ምእንጋድ ን ወለንተኛታት ምስ ጀመረ፣ ብ ድሕሪኡ ፣ ን ኣሲስታንስ ሶሻል እናተሓገዘ ዝሰላሰል (ናይ ሕክምና ወጻኢ ኣብ ምሽፋን፣ ምንካይ ወይምሉእ ብምሉእ ምኽፋል). ዘሎ መስርሕ ኣብ ምጽፋፍ።
ብግቡእ መሰል ናይ ምሕካም ዳግማይ ምጥጣሕ ። ክሳብ ሽዑ ግን ሓደ ጉጅለ ሓኻይም፣ ናይ ስነ ኣእምሮ ክእሊኣታ፣ ፋርማሲሲ፣ ከምኡውን ናይ መጥባሕቲንን ኣስናንን ክኢላታት ፣ ወለንተኛታት ፣ ከምኡ ውን መድሃኒት ምዕዳል ተጠቓልል።
ሓደ መርበብ ናይ ዝተፈለኣለዩ ስፔሻሊስት ዘለዎ ኮይኑ ፣ ንተሓከምቲ ግዝያዊ ብነጻ ን ምሕካም ጥራይ ዘይኮነ፣ ወርሓዊ ዝተፈላለዩ ሕማማት ንምክልኻል ዝዓለሙ ዝልጠናታት ምሃብ እንተላይ እውን እዩ ።
ንመን ኢዩ ፧
ዞባ\ ዴባርትሞ
83 - Var
ዞባ\ ዴባርትሞ
83 - Var
ስለምንታይ እዩ እዚ ጉዳይ ኣገዳሲ ኾይኑ፧
ናይ ሕክምና ኣገልግሎት ንምርካብ
- መሐከሚ ወረቐት ዘይብሎም ፣ ወይ ዝኸበሮም ብነጻ ምሕካም
- ሓደ ንቐጻሊ ዝከታተል ሓኪም ከምኡ እውን ናይ ድያቤቲክ፣ ናይ ስነኣእምሮ ፣ ናይ ስኒን ሓኻይም ከ ዝህልዎ ምግባር።
- መድሃኒት ንምርካብ
ኣብ ናይ ምምሕዳራዊ ነገራት ምስናይ
ን ሕክምና ዝምልከት ፣ወረቓቕቲ ምጽፋፍ.
ብ ነጻ
ን ክሕከሙ ዝደልዩ፣ ፈረንሳያን ይኹኑ ወጻእተኛታት፣ እሞ ኣብ ጸገም ምስ ዝህልዉ ነጻ ኣገልግሎት ምሃብ
ብ ኸመይ ኣብርክቶይ ይሳተፍ
ኣብቲ ቦታ ቀልጢፉ ዝመጸ ቀልጢፉ ይሕከም
- ምስ ኩሉ ሰነዳትኩም ምጹና (ናይ ሕክምና ፣ምንጪ ኣታዊ፣ናይ ገዛ ወዘተ...) ምእንቲ ብቐሊል ፋይል ልክነፍተልኩም
- እንተደኣ ናይ ቀደም ዝተረኣኣኽሉ ናይ ሕክምና ተመሳሳሊ ኩነታት ጥዕና ዝሕብር ሰነድ ሃልይኩም ፣ ምምልኡ ጠቓሚ እዩ።
- አኑይ ንግሆ ብዘይ ቆጸራ፣ ኣብ ካልእ መዓልታት ንቖጸራ እዩ ኣገልግሎትካ


text:
ሞሮኮ ድሕሪ 32 ዓመታት ናብ ሕብረት ኣፍሪካ ብኣባልነት ንምምላስ ወግዓዊ ሕቶ ኣቕሪባ።ሕብረት ኣፍሪካ ሎማዕንቲ ዓርቢ ኣብ ዘውፅኦ መግለፂ ሰሜን ኣፍሪካዊት ሞሮኮ ናብ ኣባልነታ ንምምላስ ስሩዕ ሕቶ ዘቕረበት ብናይ ሞሮኮ ንጉስ መሓመድ ኣማኻሪ ጉዳያት ወፃኢ ዝኾኑ ጣይብ ፋሲ እዩ።ንሶም ንኣዶ መንበር ኮሚሽን ሕብረት ኣፍሪካ ዲላሚኒ ዙማ ከምዘቕርቡ እቲ መግለፂ ይሕብር።ክልቲኦም ዝተራኸቡ ኒው ዮርክ ይካየድ ኣብዘሎ ሓፈሻዊ ጉባኤ ሕቡራት መንግስታት እዩ።
እቲ ሕቶ ስሩዕ መስርሕ ሒዙ ከምዝኸይድን ዲላሚኒ ዙማ ምዝራበን እቲ መግለፂ ይሕብር።
ሞሮኮ ካብ ኣባልነት ንዓርሳ ዘግለለት እቲ ውድብ ንስሃራዊት ዓረብ ሪፓብሊክ ኣፍሪካ ብኣባልነት ተቐቢሉዋ ክትብል ብምቅዋም እዩ።ካብ መስረቲ ናይ ቀደም ውድብ ሓድነት ኣፍሪካ ዝኾነት ሞሮኮ ድሕሪ 32 ዓመት ኣባል ንምዃን ሕቶ ኣቕሪባ’ላ።
ምሉእ ትሕዝቶ ኣብዚ ምስማዕ ይኽኣል።


text:
* ቅድሚ ኩሉ ዝዓበያን ዝናኣሳን ሃገራት፣ንዓለም ለኸ ሕጊታት ናይ ምትግባር ግዴታ ኣለወን።ሩስያ ኣብ ኡክረይን ዝፈፀመቶ ተግባር ንዓለም ለኸ ሕጊ ዝጣሓሰ‘ዩ።እቲ ሓቂ ክዝረብ ይግባእ።ኣሜሪካን መሻርኽታን ንኡክረይን ምሕጋዘን ክቅፅላ‘የን ይብሉ።
* ኣሜሪካ ሕሱም ድኽነት ክሳብ ዝቅፅላ 15 ዓመታት ንምጥፋእ ተበጊሳ‘ላ። ህዝቢታት ርእሶም ንክምግቡ ዓቅምና ዘፍቀደ ክንገብር ኢና።ሓይሊ ኤሌክትሪክ ኣብ ቁጠበኦም ኣበርክቶ ንክህልዎን ንሕሙማቶም ክሕብሕቡን ክነኽእሎም ኢና።ዓለም እንተሓቢራ፣ቀፃላይ ወለዶ ምሕዩሽ ናብራን ህይወትን ከስተማቅር‘ዩ።
* ከምመጠን ማሕበረ-ሰብ ዓለም ኣብ ኣርባዕተ ጉዳያት ኣተኲርና ክንንቀሳቀስ ይግባእ ዝበሉ‘ቶም ፕረዚደንት፣ቀዳማይ እስላማዊ መንግስቲ ዒራቅን ሶርያን ISIL ክዳኸምን ክድምሰስን፣ካልኣይ እስላማዊ ዓለም፣ንኣስተምህሮን ኣተሓሳስባን ኣል-ቃይዳን ISILን ብዘየማትእ ክነፅጎ፣ሳልሳይ ፅንፈኛታት ንዝጫጭሕሉ ባይታ ፀቢብነትን ዘስዕቦ ግጭትን ክውገድ፣ራብዓይ ብሕልፊ ሃገራት ሙስሊም፣ኣብ‘ቲ ልዑል ተስፋን ዓቅሚን ዘለዎ መንእሰይ ወለዶ ዝያዳ ትኹረት ንክገብሩን ፀዊዖም።
* ኣብ ሃገራት ማእከላይ ምብራቅ ንዘለው መናእሰይ ሙስሊማት ብቀጥታ ክዛረብ።ሓደ ነገር ክትርድኡ ይደልይ፣ከባቢኹም፣ንድንቁርና ዘይኮነስ ንፍልጠት፣ንዕንወት ዘይኮነስ ንምህዞ፣ንቅትለት ዘይኮነስ ንክብሪ ህይወት ክብሪን ናእዳን ዝህብ ከባቢ‘ዩ።እቶም ካብ‘ዚ ጎደና‘ዚ ንክትርሕቁ ዝፅውዕኩም ወገናት፣ነቲ ህጡር ታሪኽ ዝጠለሙ‘ምበር፣ዝዕቅቡ ኣይኮኑን።


text:
ኣሜሪካ ነዚ ዝኣወጀት ዝሓለፈ ቀዳም ንወፃኢ ሃገራት ዝውሃብ ረድኤት ንምንካይ ክዛረቡ ዝፀንሑ ፕረዝዳንት ዶናልድ ትራምፕ ብቑጠባ ናይ ዝማዕለባ ሃገራት ጉጅለ 20 ኣኼባ ኣብ ዝተሳተፍሉ ጀርመን እዩ።
ካብ ካልኣይ ኲናት ዓለም ንድሓር እቲ ዝኸፍአ ሰብኣዊ ቅልውላው እዩ ዝበሉ ፈፃሚ ዳይረክተር ናይ ሕቡራት ሃገራት ፕሮግራም መግቢ ዓለም ዴቪድ ቢስለይ ከምዚ ኢሎም።
“መንግስቲ ኣሜሪካ ንሚሊዮናት ሰባት ሰብኣዊ ሓገዝ ንምቕራብ 639 ሚሊዮን ዶላር ተወሳኺ ሓገዝ ከምዝህብ ኣፍሊጡ’ሎ።ኣብ ደቡብ ሱዳን፣ናይጀሪያ፣ሶማልን የመንን ብህውከትን ድርቅን ንዝተተንከፉ ሰብኣዊ ሓገዝ ንምቕራብ ክውዕል እዩ።ኣብ ደቡብ ሱዳን፣ናይጀሪያን የመንን ብሰንኪ ሰብ ዝሰርሖ ግጭት ከምኡ እውን ኣብ ሶማል ዝቐፀለ ግጭት ከቢድን ዝተናውሐን ድርቂ አጋጢሙ’ዩ።”
ንሶም ብተወሳኺ ረድኤት ኣብ ገለ ከባቢታት ደቡብ ሱዳን፣ኣብ ሶማልን የመንን ዓፀቦ ምውጋድ እንተተኽኣለ እውን ሓፈሻዊ ውሕስነት መግቢ ግን እናሓመቐን ንህይወት ዘስግእ ጥምየት እውን እናሰፍሐን እዩ ኢሎም።
እዚ ተወሳኺ ረድኤት ኣሜሪካ 2017 ዓ.ም. ካብ ዝጅመር ነዘን ኣርባዕተ ሃገራት ዝሃበቶ ሓገዝ ናብ 1.8 ቢሊዮን ዶላር ኣደይቡዎ ኣሎ ኢሎም።
ኣብ ኢትዮጵያ ብዛዕባ ዘሎ ኩነታት ክዛረቡ ከለው ኣብ ደቡብ ኢትዮጵያ ዘሎ ሃዋህው እናኸፍአ ይኸይድ ኣሎ።ተወሳኺ ሓገዝ እንተዘይቀሪቡ ቕዝፈት ከስዕብ ይኽእል እዩ ኢሎም።ኣብ ኢትዮጵያ ህፁፅ ረድኤት መግቢ እናተፀንቀቐ ከምዝኾነ ሕቡራት ሃገራት የጠንቅቕ ኣሎ፤ዝሓለፈ ዓመት መንግስቲ ኢትዮጵያ ንልዕሊ 10 ሚሊዮን ሰባት ብእዋኑን ብዕቱብን መግቢ ንምቕራብን ዝሃቦ ግብረ መልሲ ኣብዚ ዓመት እዚ እውን ብተመሳሳሊ ክሰርሕ ኣለዎ ኢሎም።እዚ ኮይኑ ግን ኣሜሪካ ንጉዳይ ኢትዮጵያ ትርስዖ ኣላ ማለት ኣይኮነን ኢሎም።
“እዚ ንእውጆ ዘለና ሓገዝ ንዘን ብቅልውላው ዝተጠቕዓ ኣርባዕተ ሃገራት ጥራሕ ዝምልከት እንተኾነ እውን እዚ ማለት ግን ንኢትዮጵያ ንርስዓ ኣለና ማለት ኣይኮነን።ኣብ ኢትዮጵያ ዘሎ እውን የሰክፈና እዩ። ኣሜሪካ እታ ዝዓበየት ሓጋዚት ኮይና ክትቕፅል እያ።መንግስቲ ኢትዮጵያን ካልኦት ለገስትን ዘጋጠመ ክፍተት ንምምላእ ተወሳኺ ሓገዝ ክህቡ ብፅኑዕ ነተባብዖም ኣለና።”
ዴቪድ ቢስለይ ኣሜሪካ ኣብዚ ዓመት እዚ ኣስታት 252 ሚሊዮን ዶላር ንኢትዮጵያ ከምዝሓገዘትን እቲ ሓገዝ ከምዝቕፅልን ገሊፆም ኣለው ።
‘’Bread for the World’’ ናይ ዝተባህለ ኣብ ዋሽንግተን ናይ ዝመደብሩ ናይ ክርስቲያን ትካል ፕረዝደንት ሬቨረንድ ዴቪድ ቤክማን ኣብ ዘውፅኡዎ መግለፂ “ፕረዝደንት ትራምፕ ንዓለምለኸ ሰብኣዊ ቅልውላው ዝሃብዎ ጠመተ ሓንጎፋይ ኢልና ንቕበሎ፤ግን እዚ ተኣዊጁ ዘሎ ረድኤት ኮንግረስ ቅድሚ ኣዋርሕ ዘፅደቖን ምምሕዳሮም ከይፍፀም ኣደናጉዩዎ ዝነበረን እዩ’’ ኢሎም ።
ፕሮግራም መግቢ ዓለም ብወገኑ ኣብ መጀመሪያ እዚ ዓመት ካብ ዓለምለኸ ማሕበረሰብ ቃል ዝተኣውዎ ሓገዝ እንተድኣ ዘይበፂሑ ኣብ ናይጀሪያ ልዕሊ ሓደ ሚሊዮን ዝጠመዩ ሰባት ረድኤት ክቋረፆም ይኽእል እዩ ክብል ኣብ መጀመሪያ እዚ ዓመት ኣጠንቂቑ ነይሩ።


text:
ቤት ምኽሪ ጸጥታ ሕቡራት ሃገራት ንሓበሬታ ሰብ ሞያ ኣብ ጉዳይ ሰብኣዊ ቀውሲ የመን ክሰምዕ ምዃኑ ተገሊጹ።
እዚ ሓበሬታ’ዚ ዝስማዕ ዘሎ ሩስያ ኣብ ልዕሊ ኢራን ዝሓለፈ ውሳነ ድሕሪ ምእጋታ’ዩ። እቲ ውሳነ ኢራን ኣብ ልዕሊኣ ዝተነብረ እገዳ ምትሕልላፍ ኣጽዋር ንተቓወምቲ ሑቲ ክትቆጻጽር ኣይክኣለትን ብዝብል እዩ። እንተኾነ ሩስያ ኣብቲ ቤት ምኽሪ ብዘለዋ ዓብላሊ ድምጺ ነቲ ውሳነ አጊታቶ’ላ። ቦልቭያ ንውሳነ ሩስያ ክትድግፍ ኸላ ቻይናን ካርዛኪስታንን ድማ ድምጺ ካብ ምሃብ ተዓቒበን።
ስለዚ ድማ እቲ ቤት ምኽሪ ጸጥታ ነቲ ብሩስያ ዝሓለፈ ውሳነ ነቲ ኣብ ልዕሊ የመን ዝጸንሓ እገዳ ንሓደ ዓመት ክቕጽልን ነቲ ኩነታት ዝከታተል ጉጅለ ሰብሞያ ስርሑ ከሓድስን ዝብል ከምተቐበሎ ኣፍሊጡ’ሎ።
ልዑኽ ኣሜሪካ ኣብ ሕቡራት ሃገራት ኬሊ ኩሪ እዚ ውሳነ ሩስያ፡ ኢራን ኣብ ዘይምርግጋእ እቲ ዞባ ተካይዶ ጻዕርታት ዘጋድድ እዩ ኢሎም።
እቲ ጉጅለ ሰብ ሞያ ኣብ ቀረባ ዘካየዶ ምክትታል ምትግባር እገዳ መሰረት ዝገበረ ጸብጻብ ፡ ኢራን ንተቓወምቲ ሑቲ ዝመሓላለፍ ኣጽዋር ደው ከተብሎ ከምዘይከአለት ሓቢሩ’ሎ።
ብተወሳኺ ብስዑዲ ዝምራሕ ሓይልታት ጥምረት’ውን ናብታ ሃገር ዝኣተው ሰብ ኣዊ ሓገዝ ከምዝተዓናቐፉን ገለ ካብቲ ዘካየድዎ ደብዳብ ነፈርቲ’ውን ንዓለምለኸ ሰብኣዊ ሕግታት ዝጥሕስ ምኳኑ ገሊጾም ኣለው።


text:
ቀዳማይ ሚኒስትር ሃይለማሪያም ደሳለኝ እቶም ሰባት ክፍትሑ ከለው ኣብ ዘስምዕዎ መደረ ኢህወዴግ ብዓሚቕ ተሃድሶ ክሓልፍ ከምዘለዎን ጌጋታት ውድቦም ኢሎም ዝዘርዘሩዎም ፀገማት ኣወጊዱ ፍታሕ ክህብ ከምዝሰርሕን ገሊፆም ኣለው።
እቶም መራሕቲ ተቓወምቲ ግን ናይ ቀዳማይ ሚኒስትር ሃይለማሪያም ደሳለኝ መደረ ኣብ ግብሪ ክውዕል እዩ ዝብል እምነት የብልናን ኢሎም።
ነዚ ዝገለፁ ድምጺ ኣሜሪካ ዘዘራረቦም ኣባላት ኣመራርሓ ውድባት ፌደራሊስት ኮንግረስ ኦሮሞ፣ናይ ኢትዮጵያ መላእ ሓድነት ውድብን ሰማያዊ ፓርትን እዮም ።
ኣቦ መንበር ሰማያዊ ፓርቲ ኣቶ የሺ ዋስ ኣሰፋ እቶም ሰባት ምፍትሖም ፅቡቕ ኮይኑ ቀደሙኸ ክእሰሩዶ ነይሩዎም ኢሎም ይሓቱ።
እቶም ተኣሲሮም ዝነበሩ ኣይድገምን ዝብል ቃል ኣትዮም ምውፅኦም ብመራኸቢ ብዙሃን ተገሊፁ’ሎ።
ቀዳማይ ሚኒስትር ሃይለማሪያም መደረ ከስምዑ ከለው ንሳኻትኩም ናይ ባዕልኹም ጌጋ ተዛሪቡኩም ኣለኹም ኣነ ድማ ናይ መንግስተይ ጌጋ ክዛረብ ብምባል በብደርጅኡ ዝርከብ መሪሕነት ክዘራርበኩም፣ርእይቶኹም ክሰምዕን ኣይክኣለን፤መንግስቲ ብዕምቆት ክህደስ፤ንዴሞክራሲ ከስፍሕ ብፍላይ ንመንእሰያት ኣቕሪብና ክነዘራርቦም ይግብእ ኢሎም ኣለው።
ዋና ፀሓፊ መኢኣድ ኣቶ ኣዳነ ጥላሁን ብወገኖም ክእሰሩ ኣይነበሮም ብምባል ተመሳሳሊ ርእይቶ ሂቦም ኣለው።
ኣመራርሓ ኦፌኮ ብወገኖም ኣሽንኳይዶ ክንዲዚ ዝኣክል ሰብ ሓደ ሰብ ክፍታሕ ከሎ እውን ዘሕጉስ ስለዝኾነ ሕጉሳት ኢና ኢሎም ።ብምቅጻል ንሶም ተኣሲሮም ዝነበሩ ክፍትሑ ከለው ተዛሪቦምዎ ንዝተብሃለ ግን ብጥርጣረ ከምዝሪኡዎ ይገልፁ።
ኩሎም ኣባላት ኣመራርሓ እተን ውድባት መንግስቲ ሓቀኛ ፍታሕ ክህብ ኣለዎ ኢሎም ኣለው።
ምሉእ ትሕዝቶ ኣብዚ ምስማዕ ይክኣል።


text:
Tjörn
ናይ መጠረሽታ ዝተሓደሰሉ፡ 3 8 2020
ኣብዚ ከተማ’ዚ፡ ዳርጋ ኩሉ ነገር ብቐረባ ክትረኽብዎ ትኽእሉ። ሃብታም ተፍጥሮኣዊ ከባቢ፡ ነኣሽቱ ዓዲታትን ዓበይቲ ከተማታት ኩሉ ብቐረባ ኣብ ጥቓኹም ይርከብ። ስራሕ፡ ማሕበራዊ-ኣገልግሎታት ከምኡ ውን ድኳናት፡ ኣብ ጥቓኹም ኣለኩም። ኣብዚ ከተማ ንጡፋት ማሕበራት ኣለዋ። ኣብ ባህልን ስፖርትን ዝተኮረ ንጥፈታት ከኣ፡ ብብዝሒ ይርከብ። ኣብዚ ከተማ’ዚ ብሕጽር ዝበለ ንኹሉ ዘድሊ ነገራት፡ ኣሎ ክበሃል ይከኣል። ናብዚ ከተማ’ዚ ብደሓን ምጽኡ!
ሓበሬታ ብዛዕባ ምምሕዳር ከተማ
ብዝሒ-ህዝቢ15,989
ስፍሓት መሬት167 ኪሜ²
ርሕቐት ካብ ዓበይቲ ከተማታት
- Stenungsund 16 ኪሜ
- Uddevalla 54 ኪሜ
- Göteborg 58 ኪሜ
መንበሪ-ገዛ
እቲ ልሙድ መንበሪ ኣባይቲ ነኣሽቱ ውልቃዊ ኣባይቲ እዩ፡ ግን ኣፓርትማን ኮምዶሚዩም እውን ኣሎ።
Tjörns Bostads AB ናይ ሾርን ኮምዩን ዝዓበየ ትካል ክራይ ኣባይትን ወናኒ ኣባይትን እዩ። ንሱ ናይቲ ኮምዩን እዩ። ንሱ ኣብተን መብዛሕትአን ናይቲ ኮምዩን ከተማታት 550 ኣፓርትማንን ኣስታት ሰማንያ ንካልእ ነገራት ዚካረ ኣባይትን ኣለዎ። እቲ ናይ ኣፓርትማ ትካል እተፈላለየ መንበሪ ኣባይቲ፡ ከም ተር ዝበለ ገዛውትን ናይ በይኑ መእተዊ ዘለዎ ኣባይትን የከፋፍል።
ብዙሓት ብሕታውያን ኣካረይቲውን ኣለዉ። ኣብቲ Tjörns kundcenter ኣየኖት ምዃኖም ሓበሬታ ኪህልወካ ይኽእል።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ናይ መጀመርያ ቋንቋኦም ኖርዲካዊ ዝኾነ ተቐማጦ ኣለዉ። ካልኦት ኣብኡ ዚዝረባ ቋንቋታት ግን ስፓኛ፡ ዳሪ፡ ሶማሊ፡ ትግርኛ፡ ዓረብ፡ ኣልባንያ እየን።
ማሕበራትን ምትእኻባትን
ኣብ ሾርን ብዙሕ እተፈላለየ ዕላማታት ዘለወን ማሕበራት ዝጠርነፈ ሃብታምን ንጡፍን ማሕበራዊ ህይወት ኣሎ። ንኣኻ ዚሰማማዕ ማሕበር ንምርካብ ኣብቲ ናይቲ ኮምዩን ናይ ማሕበራት ደብተር ወብሳይት ረአ።
ካብ ዝተፈላለያ ማሕበራት ዝመጹ ቈልዑ፣ መንእሰያትን ዓበይትን ኣብ ሓደ ናይ ሓባር ስእሊ።
ኣብቲ ከባቢ ብቐረባ እንታይ ይርከብ
ሾርን ነታ ኩላ ደሴት ህይወታ ንኽትዕቅባ ዕላማ ዘለዋ ኮምዩን እያ። በዚ መሰረትዚ ኩለን እተን ከተማታት ነኣሽቱ እየን። እተን ዓበይቲ፡ ሸርሃምን፡ ሮናንግን ኮለሸርን ሆቪክስኖስን ሚገኖስን እየን።
ኣብታ ናይ ሾርን ዝዓበየት ከተማ ሸርሃምን፡ ናይቲ ኮምዩን ምምሕዳርን ናይ ሾርን ማእከል ዓሚልን ኣሎ። ኣብኡ እተፈላለየ ሓገዛት ይርከብ፡ ብዛዕባ ናይቲ ኮምዩን ንጥፈታት ምፍላጥ ከኣ ይከኣል። ኣብኡ ቀንዲ ቤትንባብን ናይ ቱሪስት ቤትጽሕፈትን ኣሎ። ኣብ ሸርሃምን፡ ቤትትምህርቲ፡ ባንክታት ድኳናት ማእከላት ጥዕና፡ ፋርማሲ፡ ሆቴል፡ ሕክምና ስኒ፡ ኣብያተመግቢ፡ ናብ ህጻናትን መንእሰያትን ዝዓለመ ባህላውን መዘናግዕን ማእከል ናይ ስካንዲናቭያ ስነጥበባዊ ቤተመዝክርን ኣሎ። ኣብ ሮንአንግ፡ ቤትትምህርቲ፡ ግሮሰሪታት፡ ሆቴላት፡ ኣብያተመግብን ናይ በረድ ኣደራሽን ኣሎ። ኣብ ኮለሸር ግሮሰሪታት ድኳናት ማእከላት ጥዕና፡ ፋርማሲ፡ ኣብያተመግብን ማሕበራዊ ቤትጽሕፈትን ኣሎ። ኣብ ምይገኖስ፡ ግሮሰሪታት፡ ድኳናት፡ ኣብያተመግቢ፡ ማእከላት ጥዕናን ፋርማሲን ኣሎ። ኣብ ሆቪክስነስ/ሀግቫል ናይ ባህልን መዘናግዕን ማእከል፡ ቤትንባብን ቤትትምህርትን ኣሎ።
ኣብታ ቀረባ ዝኾነት ስተኑንግሱንድ፡ ቤትጽሕፈት ዕዮን ቤትጽሕፈት መድሃንን ኣሎ።
ኣገልጎት ክንክን ወይ ሕብሐባ ቆልዑ
ኣብ ትሕቲ ናይቲ ኮምዩን ምእላይ ህጻናት፡ ቤትትምህርቲ ህጻናት፡ መውዓሊ ስድራቢትን ናይ ቤትትምህርቲ ክንክን ህጻናት (ናይ ዕረፍቲ ቤት) ኣሎ።
መባእታ ኣብያተ ትምህርትን ካልኣይ ደረጃ ኣብያተ ትምህርትን
ሾርን ግሩም መባእታ ቤትትምህርቲ ኣለዋ። ንሱ ብናይ መምህራን ማሕበር ግምት ኣብቲ ሃገር ሳብዓይ ደረጃት ዝሓዘ እዩ፡ ስለዚ ኣብ ቨስትስቨርየ እቲ ዝበለጸ እዩ። ኣብኡ ሸሞንተ መባእታ ኣብያተትምህርቲ ኣለዋ፡ ክልተ ካብአን ናይ ላዕለዋይ ደረጃ ኣብያተትምህርቲ እየን።
ዝቐረበ ካልኣይ ደረጃ ቤትትምህርቲ ኣብ ስተኑንግሱንድ ይርከብ።
ዕድላት ትምህርቲ
ኣብ ስተኑንግሱንድ Sfi-ትምህርቲ ይካየድ፡ ትምህርቲ ንዓበይቲውን ይውሃብ። ብዛዕባቲ ነቶም ሓደስቲ መጻእቲ ዚቐርብ ምልላይ ምስ ሕበረተሰብ እተባህለ ስልጠና፡ ምስ ካልኦት ኮምዩናት ብምትሕብባር እዩ ዚካየድ፡ ኣብ የተቦሪ ከኣ ይወሃብ።
ኣብ ሾርን ቢልስሮምስካ ህዝባዊ ኮለጅ ኣሎ። ኣብኡ እዘን ዚስዕባ ኮርሳት ኣለዋ፤ ሓፈሻዊ ኮርሳት (ምስ ወይ ብዘይ ናይ ሙዚቃን ስእሊ ወይ ዓለባ ምርጫታት)፡ ሳየንሳዊ መሰረት ዓመት፡ ሙዚቃዊ መደባትን ናይ መንእሰያት መሰልን - ዝጎዪ ኮርስ)።
ብዛዕባ ትምህርቲ ኣባጽሕ ኣብዚ ዝስዕብ ኣንብብ፡
ኣገልጎት ጥዕና
እቲ Västra Götalandsregionen እዩ ንሕክምና ዚቆጻጸር።
ኣብ ሾርን፡ ናይ ኮለሸር፡ ሸርሃምንን ሚገነስን ማእከላት ጥዕና ኣለዋ። ኣባታተን ናይ ህጻናት ማእከላት ጥዕናውን ኣለዋ። እቲ ዝቐረበ ሆስፒታል ኩንግኣልቭስ ሆስፒታል እዩ።
ኣብ ሸርሃምን ህዝባዊ ናይ ስኒ ሕክምን ኣሎ፡ ኣብቲ ደሴት ብሕታውያን ሓከምቲ ስኒውን ኣለዉ።
ብመገዲ ናይቲ ኮምዩን ማሕበራዊ ኣገልግሎት፡ ምኽርን ደገፍን ክትረክብ ትኽእል። ነቶም Mottagningsgruppen።
ብዛዕባ ክንክን ሕማም ብዝያዳ ኣንብብ
ናይ ቋንቋ ድግፍ-ተርጓሚ ምርካብ
ኣብቲ ምስቲ ኮምዩን እትገብሮ ርክባት በቲ እትርድኦ ቋንቋ ኣላይነትን ሓገዝን ክትረክብ ንኣና ኣገዳሲ እዩ። ቋንቋ ሽወደን ዘይትዛረብን ዘይትርዳእን ምስ እትኸውን ብመገዲ ተርጓማይ ጌርካ ክትዘራረብ መሰል ኣሎካ። ክትራኸበና ከሎኻ ወይ ቆጸራ ክትሕዝ ከሎኻ ተርጓማይ ምስ ዘድልየካ ነቲ ተሓጋጋዚኻ ወይ ሃንድለጋረ ሓብሮ።
ኣገልግሎት መጎዓዝያ
ኣብ'ዚ ከተማ'ዚ ስሉጥ ኣግልጎሎት መጎዓዝያ ኣሎ። ንሰዓታት ንቕሎን ናይ መጎዓዝያ ኣማራጺታትን ብዝምልከት፡ ኣብ መርበብ-ሓበሬታ ምምሕዳር ከተማ ብምእታው ክትረኽብዎ ትኽእሉ።
ኣብ ሾርን፡ ባቡር የላን። እቲ ዝቐረበ መነሃርያ ባቡር ኣብ ስተኑንግስቱንድ እዩ ዚርከብ።
ላንድቨተር መዕርፎ ነፈርቲ፡ እቲ ዝቐረበ መዕርፎ ነፈርቲ እዩ። ናብ መዕርፎ ነፈርቲ ዘመላልሳ ኣውቶቡሳት (Flygbussen) ኣብ ማእከል ዮተቦርግ ጠጠው ይብላ፣ ካብኡ ናብ ሾርን ትኸይድ ኣውቶቡስ ክትቅይር ትኽእል ኢኻ።
ስራሕን ትካላት ናይ ምምስራት ተኽእሎታትን
ኣብቲ ናይቲ ሾርን ኮምዩን ኣስታት 1,000 ሰባት ይሰርሑ። እዚ ከኣ ነቲ ኮምዩን ናይቲ ደሴት ዝዓበየ ወሃብ ስራሕ ይገብሮ።
ኣብ ሾርን እቲ ቢዚነሳዊ ህይወት ብነኣሽቱን ማእከሎትን ዋኒናት ዝቖመ እዩ። ኣብ ሾርን ኣብ ብዙሕ ሰክተር ዘተኮራ 1,900 ዋኒናት ኣለዋ። እተን ዝዓበያ ግን ኣብ ናይ ባሕሪ ንግድን፡ ኮንሳልትሽንን፡ ቱሪዝምን ንግድን ህንጻን ሕርሻን ዱርን ዓሳን ዘተኮራ እየን። ዝበዝሓ ዋኒናት ካብ 10 ዚውሕዱ ሰራሕተኛታት ኣለዉወን። ሓበሬታ ብዛዕባ ዝበዝሓ ዋኒናት ኣብ ናይቲ ኮምዩን ናይ ዋኒናት ደብተር ክትረኽቦ ትኽእል።
ካልኦት ዓበይቲ ወሃብቲ ስራሕ እዘን ዚስዕባ እየን፤ Wallhamn AB, Tarbit Shipping AB, Per Jacobsson Byggnads AB ከምኡውን Seniorbolaget i Sverige AB.
ናይቲ ኮምዩን ተልእኾ ንኣወንታዊ ምዕባለ ናይቲ ዘሎን ዚመጽእን ቢዚነሳዊ ህይወት ግሩም ሃዋህው ንኺፈጥረሉ እዩ። ብዙሓት ሰብ ዋኒናት ናብ ሾርን ንምምጻእ ግሩም ናይ መንበሪን ናይ ህይወትን ክንክንን ሃዋህው ኪፍጠር የድሊ። ኣብኡ ምዕቡል ኣገልግሎትን ትምህርትን ናይ ህጻናት ንጥፈታትን ማሕበራዊ ክንክንን ኣሎ። ናይ ባህልን መዘናግዕን እተፈላለየ ምርጫታት ነቲ ህይወት የሀብትሞ። ናብ ዮተቦሪን ናብ ተፈጥሮን ቅርበት፡ ንሾን ንኽትቅመጠላ ተፈታዊትን ሰሓቢትን ይገብራ።


text:
ምንስቴር ጉዳያት ወፃኢ ሂላሪ ክልንቴን እቲ ንኣምባሳደር ሓዊሱ ንኣርባዕተ ኣሜሪካዊያን ዝቐተለ ኣብ ቤንጋዚ ኣብ ልዕሊ ዝርከብ ናይ ዩናይትድ ስቴትስ ቆንሱል ዝተፈፀመ መጥቓዕቲ ኣንፃር ሽብር ናይ ዝካየድ ሰፊሕ ስትራተጂያዊ ፈተና እዩ ኢለን።
ናይ ዓረብ ህዝባዊ ምንቅስቓስ ንናይቲ ከባቢ ሓይሊ ቀያይሩዎ፣ንኩነታት ሓይልታት ፀጥታ’ውን ኣዳኺሙዎ እዩ ኢለን ሂላሪ ክልንቴን።ኣስዒበን ‘’ኣብ ማሊ ዘሎ ዘይምርግጋእ ኣሸበርቲ ተፅዕንኦም ብምስፋሕ ከምቲ ዝሓለፈ ሰሙን ኣብ ኣልጀሪያ ዝርኣናዮ ዓይነት ተዋሳኺ መጥቓዕትታት ንምእላም ዘኽእሎም ሃዋህው ፈጢሩሎም ኣሎ።’’
ወ/ሮ ሂላሪ ብነፃ ቦርድ መርማሪ ዝተሃቡ መፍትሒ ሓሳባት ብምሉኦም ከምዝተቐበልኦምን ካብኦም እቶም 85 ሚእታዊ ክሳብ ዝቕፅል ወርሒ መጋቢት ኣብ ግብሪ ከምዝውዕሉን ንኣባላት ቤት ምኽሪ ገሊፀናሎም።
ኣብ ኣዝዩ ሓደገኛ ኩነት ሰባት ከመይ ክሰርሑን ንዝፍጠር ቅልውላው ከመይ መልሲ ክውሃብ ከምዘለዎን ካብ ላዕሊ ክሳብ ታሕቲ እናርኣናዮ ኢና ኢለን።
ኣብ ቤንጋዚ ዝተፈፀመ መጥቓዕቲ ፖለቲካዊ ምስሕሓስብ ዝፈጠረ ኣብ ሕቡራት መንግስታት ኣምባሳደር ዩናይትድ ስቴትስ ዝኾና ሱዛን ራይስ ናይ ሽብር ከይኮነስ ብእስላማዊ ተቓወምቲ ዝተፈፀመ ናይ ሃንደበት መጥቓዕቲ እዩ ክብላ ንመራኸቢ ብዙሃ ተኸታታሊ ቃለ መጠይቕ ምስ ሃባ ነይሩ።
ሰኔተር ጆን ሚኬይን ኣሜሪካዊያን ናይ ሓሶት ከይኮነስ ሓቃዊ መልሲ ክረኽቡ ኣለዎም፤ብኣምባሳደር ሱዛን ራይስ ዝተውሃበ መልሲ ግን ጌጋ እዩ ክብሉ ተዛሪቦም።
ወ/ሮ ሂላሪ እቲ መጥቓዕቲ ንምንታይ ተፈፂሙ ኢልካ ካብ ምዝራብ እቶም ተሓተቲ ናብ ቅድሚ ሕጊ ምቕራብ ዝበለፀ ኣገዳሲ ጉዳይ እዩ ክብላ ተዛሪበን።
ናይ ሊቢያ ዴሞክራሲያዊ ስግግር ብዓወት ክዛዘም ኮንግረስ ሓገዝ ክህብ ከምዘለዎ’ውን ገሊፀን ሂላሪ ክልንቴን።
ተንታኒ ካቶ ኢንስቲቱት ማሉ ኢኖሰንት ዩናይትድ ስቴትስ ኣብ ሊብያ ብርክት ዝበሉ ብድሆታት ከምዘጋጥማን ሊብያ ናይ ምዕራባዊያን ዴሞክራሲ ንምትግባር ኣብ እትፍትነሉ እዋን ህውከት ከጋጥም እዩ ይብላ።
ኣብ ወፅኢ ሃገራት ኣብ ልዕሊ ዝርከቡ ናይ ዩናይትድ ስቴትስ ዲፕሎማሰኛታት ዘጋጥም ሓደጋ ንምንካይ ክንዲ እተሰርሐ ይሰራሕ ኢለን ሂላሪ ክልንቴን ኣብ ስራሕቶም ሓደጋ ከጋጥሞም ከምዝኽእል ብምቕባል ከምዝሰርሑን ኣብ ውሽጢ ድፋዓት ኮይኖም ተልኡኹኦም ክፍፀሙ ከምዘይኽእሉን ሓቢረን ምንስቴር ጉዳያት ወፃኢ ዩናይትድ ስቴትስ ሂላሪ ክልንቴን።


text:
1, 2, 3… ድምጺ ምርጫ!
ኣበይ ከምእትመርጹ ኣረጋግጹ።
ኣብ ምምሕዳር ከተማኻ ክትመርጽ ኣለካ።
ናይ መለለዪ ሰነዳትኩም ምሳኹም ተማልኡ።
ፓስፖርትኹም ወይ ፍቓድ ናይ ምዝዋር መኪናኹም ቅቡላት ሰነዳት እዮም።
ሕጂ ክትመርጹ ትኽእሉ ኢኹም።
ኣብቲ ናይ ምርጫ ቦታኹም ናትኩም ናይ ገዛእ ርእስኹም እትመርጽሉ ካርድ ክወሃበኩም እዩ።
መዓልቲ ምርጫ 9 መስከረም እዩ፡
ነታ ዝቐረበት ናይ ምርጫ ናቑጣ ርኸቡ
ኣብዚ ትሕት ኢሉ ዘሎ ካርታ ውይ ድማ ኣብቲ ሓፈሻዊ መግለጺ ናይ ከባብያዊ ምምሕዳርካ ጠውቑ። ብድሕሪኡ ናብ valg.no ኣብተን ኣብ ከባቢ ምምሕዳርኩም ዝርከባ ሓፈሻዊ ዝርዝር ናይ ምምሕዳር ከተማታት ከምኡውን ናብ ክትረኽብዎ እትኽእሉ ናቑጣ ምርጫ ክትልኣኹ ኢኹም።
ኣብዚ ትሕት ኢሉ ዘሎ ካርታ ውይ ድማ ኣብቲ ሓፈሻዊ መግለጺ ናይ ከባብያዊ ምምሕዳርካ ጠውቑ። ብድሕሪኡ ናብ valg.no ኣብተን ኣብ ከባቢ ምምሕዳርኩም ዝርከባ ሓፈሻዊ ዝርዝር ናይ ምምሕዳር ከተማታት ከምኡውን ናብ ክትረኽብዎ እትኽእሉ ናቑጣ ምርጫ ክትልኣኹ ኢኹም።
ኣብ ዕለተ ምርጫ ዲኹም እትጉዓዙ ዘለኹም ወይ ኣብቲ ንዕለት 9 መስከረም ዝካየድ ምርጫ ክትሳተፉ ዕድል ኣይረኸብኩምን? ኣቐዲምኩም ካብ ዕለት 10 ነሓሰ ክሳዕ 6 መስከረም ኣብዘሎ ግዜ ክትመርጹ ትኽእሉ ኢኹም። ኣብዚ ናይ ኣቐዲምካ ምምራጽ ናይ ምርጫ ናቑጣ ክትረኽቡ ትኽእሉ ኢኹም
ሕጂ ስምዑ! ኩሉ ብዛዕባ ምርጫ ክትፈልጥዎ ዝግበኣኩም ትፈልጡ እንተኼንኩም፡ ነዚ ሓጺር ፈተና እዚ ከተረጋግጽዎን ከምኡውን ኣየነይቲ ናይ ኖርወይ ናይ ፖሎቲካ ሰልፊ ዝበለጸ ከምእትሰማማዓኩም ትፈልጡ።


text:
እቲ ብናይ ጎደናታት ካርኒቫላትን አግዚቪሽናትን ከምኡ`ውን ፍርያት ብዙሓት ሙዚቃታት ዝበዓለ ዘሎ ጽንብል፡ ብዝተፈላለየን ኣብ ዝተፈላለየን ቦታታት ክካየድ ቀኒዩ።
ካብ ደቡብ ኣፍሪቃ ከይዳ ዝተሳተፈት 31 ኣባላት ዘለውዋ “ኡሞጃ” ዝተባህለት ጉጅለ ባህሊ፡” “The Spirit of Together” ዘርእስቱ ዘቕረበቶ ምርኢት ንብዙሓት ከምዝመሰጠ ተዓዝብቲ ይገልጹ።
ካብ ጀርመን፡ ኡጋንዳን ሱዳንን ዝመጹ ሙዚቀኛታት`ውን ኣብ ጎደናታትን ኣዳራሻትን ኣስመራ ምርኢቶም ኣቕሪቦም። ካብ ብርክት ዝበላ ሃገራት ኤውሮጳ ዝመጹ ደረፍትን ሙዚቀኛታትን`ውን ከምኡ።
መበል 20 ዓመት ጽንብል ናጽነት ኤርትራ፡ ካብ ዝሓለፈ 13 ግንቦት`ዩ ክብዓል ጀሚሩ። እቲ ኣብ ዞባ ደቡባዊ ቀይሕ ባሕሪ ዝፈለመ ጽንብል ናጽነት፡ ኣብ ከተማ ኣስመራ ብውዕዉዕ ኣገባብ ይካየድ ኣሎ ትብል ሰናይት ሃብቱ።
ንወ/ት ናጽነት ንምሕራይ ዝተገብረ ሃገራዊ ናይ ጽባቐ ውድድር`ውን ብቐዳም ተዛዚሙ`ሎ። ተዓዋቲት ዮርዳኖስ ሉሉ ኮይና`ላ።
መዛዘሚ ናይ`ዚ ኹሉ ክካየድ ዝቐነየ ፈስታታት ሎሚ ለይቲ ርችት ምስ ተተኮሰ፡ ጽባሕ 24 ግንቦት ድማ ኣብ ስታድየም ኣስመራ ክበዓል`ዩ።
ንምሉእ ጸብጻብ ሰናይት ኣብ ምልክት ድምጺ ጠውቑ፡


text:
መራሕቲ ሶማሊያ ግልፂ ምርጫ ከካዩዱ ዩናይትድ ስቴትስ ድሕሪ ምትሕስሳባ መንግስቲ ሶማሌ ፀኒሑ ፕሬዝዳንታውን ፓርላማነታውን ምርጫ ከምዘካይድ ቃል ኣትዩ።ምንስቴር ጉዳያት ወፃኢ U/Sዩ ኣንቶኒ ብሊንከን እቶም መራሕቲ ''ፀቢብ ፖለትካዊ ዕላማታት'' ናብ ጎኒ ገዲፎም ንህዝቢ ሶማሊያ ዘለዎም ሓላፍነት ክወፃኡ ኣለዎም ኢሎም ዝሓለፈር ዓርቢ።
መራሕቲ ሶማሌ ምስሕሓቦም ጠጠው ኣቢሎም ኣብ ዴሞክራሲያዊ መስርሕ ከተኩሩ ዩናይትድ ስቴትስ ድሕሪ ምፅውዓ ምንስቴር ሓበሬታ ሶማሌ ዖስማን ዱቤ ምርጫ ከምዝካየድ ኣረጋጊፆም ኣለው።
ዱበ ከምዝበሉዎ ፌደራል መንግስቲ ሶማሊያ ብኽልቲኡ ኣብያተ ምኽሪ ሶማሊያ 17 መስከረም 2020ኣ\ፈ ብመሰረት ዝፀደቐ ስምምዕ ብቕልጡፍ ምርጫ ከካይድ እዩ እዮም ኢሎም።
ፋርማጆ ብዝብል ሽም ዝፍለጡ ናይ ሶማሊያ ፕሬዝዳንት መሓመድ ዓብዱላሂ ናይ ስልጣን እዋኖም ዝሓለፈ ወርሒ ለካቲት ድሕሪ ምብቅዑ ምስ መራሕቲ ፌደራልን ክፍለ ግዝኣታትን ናይ ክልተ ማዕልታት ዋዕላ ኣካይዶም።
ቤት ምኽሪ ሃገራዊ መድሕን ዝተብሃለ ተቓዋሚ ፓርቲ እቶም ፕሬዝዳምት ከምዚ ዝበለ ዋዕላ ናይ ምክያድ ሕገ መንግስታዊ ስልጣን የብሎምን ይብል።ኩሎም ፖለቲካዊ ሰብ ትሕጃ ዝውከልሉ ጉባኤ ፀዊዑ ኣሎ እቲ ውድብ።
ቀንዲ ኣባል ናይቲ ተቓዋሚ ውድብን መራሒ ዓርሰ ምምሕዳር ፑንትላንድን ዝኾኑ ሳዒድ ዓብዱላሂ ደኒ ሶማሊያዊያን ዜጋታት ነቲ ፀገም ንምፍታሕ ክሓብሩ ፀዊዖም።
እታ ሃገር ኣብ ቀራና መንገዲ እያ ዘላ ዝበሉ ንሶም ህዝቢ ሶማሊያ ኣብቶም ዝሓለፉ 20 ዓመታት ዝተረኸቡ ምዕባለታት ንምድሓን ክሓብር ኣለዎ ኢሎም።
መራሕቲ ሶማሌ ምርጫ ንምክያድ ሰላማዊ ፖለቲካዊ ፍታሕ ክጥቀሙ ሕቡራት መንግስታት ትማሊ ሰንበት ዘውፅኦ መግለፂ ይምሕፀን።ኣብ ሶማሌ ቤት ፅሕፈት ሕቡራት መንግስታት ዘውፅኦ መግለፂ ንረብሓ እታ ሃገርን ህዝባን ክረዳድኡ ፀዊዑ ኣሎ።


text:
ኣብ ቤት ምኽሪ ወከልቲ ህዝቢ ኢትዮጵያ ንትግራይ ዝወከሉ ኣባላት ፓርላማ ሶኑይ ኣብ ዝተኻየደ ስሩዕ ኣኼባ ንቀዳማይ ምንስቴር ኣብይ ኣሕመድ ሕቶታት ከይነቕርብ ተዓፊና ክብሉ ቅሬትኦም ገሊፆም።ካብ ሸውዓተ ሕቶታት ንሓንቲ ጥራሕ ንምቕርባ ከምዝተፈቐደሎም ንቪኦኤ ዝገለፁ ኣባል ፓርላማን ኣብቲ ቤት ምኽሪ ተፀዋዒ ምንስቴር ድኤታ መንግስትን ኣቶ ገረዝግሄር ኣርኣያ እዮም።
እቶም ዘይተመለሱ ሕቶታት ፈፃሚ ኣካል ንስልጣን ፓርላማ ብምውሳድ ኣብ ዝተፈላለዩ ከባቢታት ኮማንድ ፖስት ክእውጅ ብምንታይ መስርሕ?ጀነራላት ሓዊሱ ኣብ ልዕሊ ላዕለዎት ሰበስልጣን መንግስቲ ዝተፈፀመ ቕትለት ምርመራ ኣበይ በፅሐ? ዓበይቲ ናይ ልምዓት ወይ ሜጋ ፕሮጀክታት ስለምንታይ ጠጠው ኢሎም? ዝብሉን ካልኦትን ምዃኖም ኣቶ ገረእግዝሄር ገሊፆም።
ምኽትል ኣፈጉባኤ ፓርላማ ወ/ሮ ሽታየ ምናለ ኣብ ዝሃብኦ መልሲ ካብ ኣባላት ፓርላማ ዝቐረቡ ልዕሊ 90 ሕቶታት ምንባሮምን ካብዚኦም 15 ኣገደስቲ ሕቶታት ጥራሕ ከምዝተመርን ብምግላፅ ክምረፁ ከለው ካብ ኣምሓራ፣ካብ ትግራይ፣ካብ ኦሮሚያ ብዝብል ኣይኮነን ኢለን።
ምስ ኣቶ ገረዝግሄር ሓቢሮም ስለዝሰርሑ ኣብ ክንዲ ናብ ሚዲያ ምኻድ መስአን ክዘራረቡ ምሐሸ ነይሩ ዝበላ ምኽትል ኣፈጉባኤ ሽታየ ምናለ ቅር ዝበሎም ኣባላት ካልኦት ውዳባት እውን ብስልክን ብኣክልን ሕቱኦም ከምዘቕረቡን ሕቶታት ዝተመረፅሉ ኣገባብ ብኣገዳስነቶምን እዋናውነቶም ስልጣን ብዝተውሃቦም ኣፈጉባኤታት እዩ ዝምረፅ ኢለን።
ኣብ ትሕዝቶታት፣እዋናዊነትን ኣገዳስነትን ብናይ ትግራይ ወኪላት ዝቐረቡ ሕቶታት ንምዝርራብ ቅርብቲ ከምዘይኮና ገሊፀን ኣለዋ።
ምሉእ ትሕዝቱኡ ኣብዚ ምስማዕ ይክኣል።


text:
መራኸቢ ብዙሃን ብዝድለ ደረጃ ሓበሬታ ክረኽቡ እንተኾይኖም ዝጸንሐን ሱር ዝሰደደን ባህሊ ምስጢራዊነት ፈጸምቲ ኣካላት ክስበር ኣለዎ ኢሎም ኣፈ ጉባኤ ፓርላማ ኢትዮጵያ።ሓበሬታ ናይ ምርካብ ነጻነት ንምርግጋጽ ሰብኣውን ዴሞክራሲያውን መሰላት ቀንዲ መሳርሒ እዩ'ውን ኢሎም ኣፈጉባኤ ኣባዱላ ገመዳ።
ሓበሬታ ናይ ምርካብ ነጻነትን ፈተናታቱን ኣብ ትሕቲ ዝብል ኣርእስቲ ትማሊ ረቡዕ አብ ኣዲስ ኣበባ ሂልተን ሆቴል ኣብ ዝተዳለወ መድረኽ ተረኺቦም መደረ ዘስምዑ ኣፈ ጉባኤ ቤት ምኽሪ ወክልቲ ህዝቢ ኣቶ ኣባዱላ ገመዳ ትኹረቶም ናይ ሓበሬታ ነጻነት ንህንጸት ሰናይ ምሕደራ ዘለዎ ኣስተዋጽኦ'ዩ አብ ዝብል ኣርእስቲ'ዩ ነይሩ።
ሓበሬታ ናይ ምርካብ መሰል ግሉጽነትን መትከላት ተሓታትነትን ዘሐይልን ተሳትፎ ወናንነት ስልጣን ህዝቢ ዘረጋግጽን ኣብ ልዕሊ ምዃኑ ሰናይ ምሕደራ ናይ ምሕያል ዕላማ ስለዘለዎ ክልቲኦም ዘይፈላለዩን ዝተኣሳሰሩን እዮም ኢሎም አፈጉባኤ አብዱላ ገመዳ።
'ምንጪ ሓበሬታ ብምዃን ኣብ መንጎ መንግስትን ህዝብን ከም ድልድል ዘገልግሉ ትካላት መራኸቢ ብዙሃን ኣብዚ ጉዳይ ክጻወትዎ ዝኽእሉ ተራ ዝለዓለ እዩ።ይኹን እምበር መራኸቢ ብዙሃን ብዝድለ ደረጃ ሓበሬታ ኣኪቦም ንሕብረትሰብ ንከይዝርግሑ፣ብልሽውና ንኸይቃለሱን ኸአ ዝጸንሐን ሱር ዝሰደደን ባህሊ ምስጢራዊነት ፈጸምቲ ኣካላት ክስበር ኣለዎ'ይብሉ አፈ-ጉባኤ አባዱላ ገመዳ።
ኣብ ቀረባ ላዕለዎት ሰበስልጣን ገዛኢ ፓርቲን መንግስትን ኣብታ ሃገር ብዛዕባ ዘሎ ጸገማት ሰናይ ምሕደራ ዘካየድዎ ኣኼባ ብቴሌቪዥን ኢትዮጵያ ካብ ዝመሓላለፍ ጀሚሩ ኣብ ኣደባባይ ዘይልዓሉ ዝነበሩ ጸገማት ሰናይ ምሕደራ መንግስቲ ብወግዒ ኣብ ኣደባባይ ክልዓሉ ጀሚሮም ኣለው።
ቀዳማይ ሚኒስትር ሃይለማሪያም ደሳለኝ እውን ናይ ምርመራ ጋዜጠኝነት ክተባባዕ ኣለዎ ክብሉ ኣብ ቀረባ ተዛሪቦም ምንባሮም ይዝከር።
ምሉእ ትሕዝቶ አብዚ ምስማዕ ይኸአል።


text:
መዓድን ሳፋየር ኣብ ትግራይ ኣብ ዞባታት ማእኸል፣ምዕራብን ሰሜናዊ ምዕራብን ከምዝተረኸበ ኤጀንሲ መዓድንን ኢነርጂን ትግራይ ገሊፁ።
ሓላፊ እቲ ኤጀንሲ ኣይተ መዓረግ ሓዱሽ መዓድን ሳፋየር ሓደ ካብቶም ክቡራት መዓድናት ከምዝኾነ ብምግላፅ ኣብ ዕዳጋ ዓለም ብፍላይ ናይ መወዳእታ ቅርፂ ዝሓዘ ሰማያዊ ሳፋየር ንሓደ ካራት 3000 ዶላር ንሓደ ግራም ድማ 15 ሽሕ ዶላር ይሽየጥ ኢሎም።
ኣብዚ ሐዚ እዋን ልዕሊ 5000 ሓረስቶት ትግራይ ኣብ ኣለሻ መዓድን ሳፋየር ተዋፊሮም ዝረኸብዎ ንሕጋውያን ነጋዶ ብምሻጥ ይርብሑ ኣለዉ እውን ኢሎም ኣይተ መዓረግ።
መንግስቲ ኣብዚ ሐዚ እዋን "ኢትዮጵያዊ ሳፋየር" ተባሂሉ ዝልለ መዓድን ሳፋየር ናብ ዕዳጋ ዓለም ንምቕራብ ኣብ ስራሕ ከምዝርከብ ተፈሊጡ ኣሎ።
እዚ ከምዚ ኢሉ እንተሎ ካብ ኢትዮጵያ ዝተረኸበ መዓድን ሳፋየር ናይ ማዳጋስካር እዩ እናበሉ ዝሸጡ ነጋዶ ከምዘለዉን ነዚ ድማ ከሉ ኢትዮጵያዊ ብጥንቃቐ ብምርኣይ ንዘይሕጋውያን ነጋዶ ፀኒዑ ክቃለስ ከምዝግባእን ኣይተ መዓረግ ሓዱሽ ፀዊዖም።


text:
ክሲ ምልካዊ ስርዓት ህግዲፍ ኣብ ልዕሊ ክልተ ጎረባብቲ ሃገራት
ምልካዊ ስርዓት ህግዲፍ ብዕለት 14 ግንቦት 2018 ብቤት ጽሕፈት ወጻኢ ጉዳያት ኣቢሉ ኣብ ዘውጽኦ መግለጺ፡ ንክልተ ጎረባብቲ ሃገራት ክሲ ኣቕሪቡ ኣሎ። ኣብ’ዚ ዝወጸ መግለጺ ሚኒትሪ ወጻኢ ጉዳያት ኤርትራ፡ ዑደት መራሒ ኢትዮጵያ ንሱዳን ኣብ ዘካየደሉ ”ንዕጡቓት ተቃወምቲ ኤርትራ ንዝብልዎም” ብዝግባእ ተርኦም መታን ከሰላስሉ ኣብ ደዶባቶም ሙሉእ መሳለጥን ደገፍ ክህብዎም ተሰማሚዖም ይብል። ቀጺሉ ኣብ’ቲ መግለጺ ጅሃዳዊ ውድባት ከኣ ይብል።
ምልካዊ ስርዓት ህግዲፍ ሓደ ንጹር ዝኾነ መርገጽ ዝምድናታት ወጻኢ ዘይምህላዉ ዝተበገሰ መግለጺ ምዃኑ ብዙሕ ዝተፈላልየ ትንተና ክቀርበሉ ዝኽእል ጉዳይ’ዩ። ይኹን’ምበር ኤርትራ ቅዋም ዘይብላ፡ ብሓደ መላኺ ስርዓት ጃንዳ ህግዲፍ ትምራሕ ሃገር ካብ ምዃና ሓሊፉ ካልእ ክቀርብ ዝክእል ኣይኮነን። ኣብ’ዛ ባይቶን ተቆጻጸሪ ነጻ ቤት ፍርዲ ዘይብሉ ሃገር ከኣ ወግሐ ጸብሐ ተጋላባጢ መርገጽ ክረአ ዘይንቡር ኣይኮነን።
ኣብ መጀመሪያ እዚ ሒዝናዮ ዘለና ዓመት፡ ምስ’ቲ ኵናት የመን ተታሓሒዙ ዝማዕበለ ቆላሕታን ኣገዳስነት ጠመተን ቀይሕ ባሕሪ፡ ዑደት መንግስቲ ቱርኪ ኣብ ሱዳን በቲ ሓደ ሸነኽ ዝምድናታት ኤርትራን ግብጽን ነቲ ዞባ ኣብ ዘይንቡር ኩነታት ዘሰጋገሮ ዝመስል፡ ብዕለት 15 ጥሪ 2018 መንግስቲ ሱዳን ዶብ ኤርትራ ክትዓጹ ምግባራ እቲ ጉዳይ ካብ’ቲ ማሕዲጉ ዝጸንሐ ዘይጥዑይ ዝምድናታት ፖለቲካዊ ረኽሲ ተወሲኽዎ ኣብ ዘየድሊ ዕንወት ንኽየሰጋገር ስግኣት ከም ዝነበረ ዝዝከር’ዩ።
መላኺ ስርዓት ህግዲፍ ብድሕሪ ታሕሳስ 1994 ኣብ ኤርትራ ዝነበረ ቤት ጽሕፈት ኤምባሲ ሃገር ሱዳን ድሕሪ ምዕጻዉ ዝምድናታት በቲኹ ጸኒሑ፡ መተንፈሲ ሲኡን ዓቕሉ ምስ ጸበቦ ፡ ነቲ እስላማዊ ጃሃዳዊ ዝብሎ ዝነበረ መንስግቲ ሱዳን ዳግማይ ተዓሪቁ ሕጽኖት ከም ዝሕለፈ መን ይርስዖ። ምልካዊ ስርዓት ህግዲፍ ኣውራ ዕዮ ገዝኡ ምእሳር ምጭዋይ ከይረሰዐ ከኣ ንኩሉ ቤት ጽሕፈታት ተቃወምቲ ሓይልታት ኣብ ሱዳን ክግታእን፡ ኣብ ሃገር ሱዳን ላዕለዋይ ኢድ ጸጥታ ኮይኑ ነቶም ይገብሩን ይሰርሕን እዮም ዝብሎም ባእታት እንዳጨወየ ከም ድላዩ ክዕንድር ከም ዘይጸንሐ፡ ዝሓቶ ዘይብሉ ሃላሊ ኮንትሮ ባንዳዊ ንግዲ ዒቕ ክሳብ ዝብሎ ንትካላቱን ነቶም ናተይ ዝብሎ ከዕንግሎም ከም ዝጸሐን መን ይርስዖ፡ ድሕሪ ዶብ ብወታሃደራት ሱዳን ምዕጻዉ ከኣ ምልካዊ ስርዓት ህግዲፍ ልማዱ ስለ ዝሰኣነ ካብ’ቲ ንጹር መርገጽ ዲፖሎማሲያዊ ዝምድናታት ዘይምህላዉ ዝነቀለ ብቤት ጽህፈት ወጻኢ ዝወጸ መግለጺ መንቀሊኡ’ዩ። ይኹን’ምበር ኣብ ልዕሊ ህዝቢ ኤርትራ ዝወርድ ዘሎ ስቃይ መስፈርን መዕቀንን የብሉን። ኮር ተግልበጥ ሱዳንውያን ምስ ተጣበቕቲ ሰባኣዊ መሰል ብምትሕብባር ኣንጻር ኣስገርቲ ጨወይትን በደዊን ንሕሰም ኤርትራዊ ክቃለሱ እንከለዉ ምልካዊ ስርዓት ህግዲፍ ኢዱ ኣጣሚሩ ዝሓለፎ፡ ግደኡን ሓላፍነቱን ከየልዕል ብኣንጻሩ ኤርትራ ንምጽናት ብበዓል ኣሜሪካን ተሓባበርቶም ዝካየድ ዘሎ ወፍሪ ክብል ዝተሰምዓሉ’ውን ነቲ እንዳፈርሐ ዝኣተዎ ዝምድናታት እንዳፈርሐ ክገድፎ ግድነት እዩ። እዚ ስለ ዝኾነ ከኣ ንስልጣኑ ንምሕላው ሓደ ሸነኽ፡ ብኡ ኣቢሉ ኣብ ልዕሊ ህዝቢ ኤርትራ ሻቅሎት ንምእታው ዝጉስጉሶ ዘሎ ሓሶት መግለጺታት ካልእ ተወሳኺ ምኽንያት’ውን ከይሃለዎ ኣይተርፍን፡ ምልካዊ ስርዓት ህግዲፍ ድሕሪ ሓድሽ ቀዳማይ ሚኒተር ኣብ ኢትዮጵያ ምምራጹ ዘርኣዮ መርገጽ ሓንቲ የለን፡በታ ዝጀመራ ደኣ ቀጸለ። ነቲ መዕረፊኡ ብዘየገድስ ህዝቢ ክሰምዖ ዝደሊ ጀሚሩ ዘሎ ሰላም ከም ሰላም ዘሰምበዶ እንተሃለወ ስርዓት ኣስመራ እዩ። በዚ ምኽንያት ነቲ ብስም ሰላም ዝናፈስ ዘሎ ንምዕፋን ኣንፈቱ ንምቕያር ነዘን ይወዳደራኒ’ዩ ዝብለን ክልተ መንግስታት ከጸልምን ክኸስስን ግድነት’ዩ።
ምልካዊ ስርዓት ህግዲፍ ብዛዕባ ሰላም ህዝቢ ኤርትራ፡ ብዛዕባ ጉዳይ ዶብ ኤርትራ ዓጢጥዎን ገዲስዎን ኣይፈልጥን፡ ኣብ ሎሚ በጺሑ ከኣ ብዛዕባ ጉዳይ ክዛረብን ንሰላም ክሰርሕን ኣይክእል። ጉዳይ ህግዲፍ ወላ’ውን ኢትዮጵያውያን ሰራዊቶም ስሒቦም ንዛተ እንተበሉ ምልካዊ ስርዓት ህግዲፍ ኣብ ዘተ ኮፍ ዝብል ዓቕውብን ከቢድን ውሳነ’ዩ። ምኽንያቱስ ባድመ ከም ጽላሎት ኵናት ግርም መሕብኢት ስልጣኑ ንስለ ዝጥቀመላ። ኣብ’ቲ ኩሉ ከይተበጽሐ ግን መኻልፍ ስርዓት ህግዲፍ ኣብ ቅድሚ በዓል ነጻነት ኤርትራ እዚ ዝዓይነቱ ክሲ ሒዙ ክቀርብ ህዝቢ ንኸይቀስን፡ ተዳነገጽቲ እንተረኸበ፡ ሚዛን ደገፍቱ ንምፍላጥ ዝገብሮ ግን ከኣ ኣዝዩ ሃሳዪ ዝኾነ መግለጺ’ዩ። ስርዓት ህግዲፍ ንኣዋርሕ ክዳለወሉ ዝጸንሐ ኣብ ወጻኢ ዘካይዶ ዘሎ ወፈራ ሓደ ካብ’ቲ መደባት መግለጺ ወጻኢ ጉዳያት ኤርትራ ተተሓዚ ዝጸንሐ ብምዃኑ ዘገርም’ውን የብሉን።
ካብ’ቲ ዝገርም ከኣ ምልካዊ ስርዓት ህግዲፍ ንልዕሊ 18 ዓመት መንግስቲ ጭፍራ ወያን ክብል ከም ዘይጸንሐ ሎሚ ዲሞክራሲያዊት ሪፓፕሊክ ኢትዮጵያ ክብል ምጥቃሱ፡ ካብ’ዚ ዘለዎ ፍርሒ ዘይተናገፈ፡ ካብ’ቲ ዘለዎ መርገጽ ዝመንጨወ ምዃኑ ጽባሕ ከኣ ሓዳስ ኤርትራ እንታይ ስም ከም ትህቦም ምጽባይ ጥራሕ’ዩ።
ሰዲህኤ ኣብ ሃገርናን ዞባናን ዘላቒ ፖለቲካዊ ምርግጋእ ንኽረጋገጽ ብሕጋዊ ዝኾነ መስርሕ ንሰላም፡ ከረጋግጾ ዘለዎ መደባት ኣብ ካልኣይ ሰልፋዊ ጉባኤ ዝሕለፎ ውሳኔታት ኣቢሉ ምስ ኤርትራውያን ተቃውምቲ ሓይልታት ብዘተን ልዝብን ብዘረጋግጾ ሃገራዊ ሓድነት ዝተኽሎ ቅዋማዊ ህዝባዊ መንግስቲ ከም ዝብጻሕ ይኣምን።
ሎሚ ህዝቢ ኤርትራ ዘድልዮ መግለጺ ሰላም፡ ኣዋጃት ሰላም’ምበር፡ ኣዋጃት ኵናት ኣይኮነን። ብውግእ ዝላደይን ዝላሕለን፡ ዝተበታትነት ስድራ ቤት፡ ብስደት ዝተበታተነ መንእሰይ ዝርከበላ ሃገር ሎሚ ንዝኾነይ ይኹን ኵናት ከም ዘይትጻወርን ምጽዋርን ዘይምጽዋር ጥራሕ ዘይኮነ ከኣ ብመሰረት ብዘይካ ህግዲፍ ካልእ ዝረብሓሉ ስለ ዘየለ ህዝብና ብሓደ ኮይኑ ክምክቶን ንጥቅሙ ከውዕሎ ዘለዎ ኩነት ከዕቢ ይግባእ።
Short URL: https://english.farajat.net/?p=11017


text:
ኣብ መቐለ ሎሚ ዓርቢ ደብዳብ ነፋሪት ከምዝተፈጸመን ብውሑድ ኣርባዕተ ሰባት ከምዝሞቱን ካልኦት ከምዝቆሰሉን ተፈሊጡ። እዚ ከምዚ'ሉ ከሎ ወትሃደራዊን መደብራት ታዕሊምን ከምዝሃርም ዝገለጸ መንግስቲ ኢትዮጵያ፣ ነበርቲ፣ ካብ’ዞም ዝተጠቀሱ ስፍራታት ክርሕቑ ኣጠንቂቑ።
እቲ ደብዳብ ኣብ ከተማ መቐለ ካብ ዝርከብ ታሪኻዊ ቤተ መንግስቲ ሃፀይ ዮውሃንስ ሰሜናዊ ኣንፈት ኣብ ዝርከቡ መፃወቲ ህፃናትን መንበሪ ኣባይትን ከምዝተፈፀመ ተሓቢሩ'ሎ።
እቲ ደብዳብ ሎሚ ዓርቢ ከባቢ ሰዓት 6:30 እዩ ተፈጺሙ።
በቲ ደብዳብ እዚ ፀብፃብ ክሳብ ዝተዳለወሉ ጊዜ ህይወት ኣርባዕተ ሰላማዊ ሰባት ከምዝሓለፈ ካብ ሪፌራል ሆስፒታል ዓይደር ዝተረኸበ ሓበሬታ የመልክት።
ሜዲካል ዳይሬክተር እቲ ሆስፒታል ዶክተር ክብሮም ገብረስላሴ ንድምፂ ኣመሪካ ከምዝገለፅዎ ካብ ዝተቐተሉ ኣርባዕተ ሰባት እቶም ክልተ ህፃናት ምዃኖም ሓቢሮም ኣለው።
ካልኦት ትሻዓተ ሰባት ቆሲሎም ይሕከሙ ኣለዉ ዝበሉ ዶክተር ክብሮም፥ እቲ ሆስፒታል ልዑል ሕፅረት ናውቲ ሕክምናን ኣፋውስን ኣብዘለዎ እዋን እዩ ነዚኦም ብዝከኣሎ ይሕክም ኣሎ ክብሉ ገሊፆም።
እቲ ደብዳብ ዝተፈፀመሉ ሬስ ኪድስ ፓራዳይስ ናይ ዝተባህለ ማእከል መፃወቲ ህፃናት ኣካያዲ ስራሕ ኣይተ ተወልደ ከበደ ብወገኖም እቲ ከባቢ መንበሪ ኣባይቲ ህፃናት ዝውዕልሉ መፃወትን ቤት ትምህርትን እምበር ዝኾነ ወታሃደራዊ ምንቅስቓስ ዘይብሉ ከባቢ እዮም ክብሉ ሓቢሮም።
ኣቐዲሙ መንግስቲ ኢትዮጵያ ንወታሃደራዊ ዒላማታት ከምዝሃርም አኣፍሊጡ ኔሩ እዩ። መንግስቲ ኢትዮጵያ ኣብ ዝሃቦ መግለጺ ንወታሃደራዊ መኻዚኖታትን ወታሃደራዊ ዒላማታት ከምዝሃርም ብምግላጽ ሰላማውያን ሰባት ካብዞም ዝተባህሉ ከባቢታት ክርሕቁ ጸዊዑ ምንባሩ ተገሊጹ'ሎ።
ሚንስትሪ ኮሚኒኬሽን ኢትዮጵያ ንትካል ዜና ፈረንሳ ዝሃቦ መግለጺ "ሓይሊ ኣየር ኢትዮጵያ ንሰላማዊያን ሰባት ደብዲቡ ንዝብል ዝቀርብ ዘሎ ክሲ መንግስቲ ኢትዮጵያ ነጺግዎ ኣሎ።ህወሓት ንሞት ሰላማዊያን ሰባት የዋድድ ኣሎ፣ ሓይሊ ኣየር ንወትሃደራዊ መደብራት ጥራሕ ዒላማ ይገብር ኣሎ"ይብል።
መንግስቲ ኢትዮጵያ ወሲኹ ኣሸባሪ ዝብሎ ህወሓት፣ ሓይሊ ኣየር ንሰላማዊያን ሰባት ደብዲቡ መታን ክባሃል፣ ኣስከሬናት ኣብ መንበሪ ከባቢ ከምዘቀመጠ ይገልጽ።
ኣብ ወርሒ ጥሪ መግለጺ ዝሃበ ቤት ጽሕፈት ሰብኣዊ መሰላት ሕ/ሃ ብወገኑ፣ ኣብ ልዕሊ ወትሃደራዊ ትሕዝቶ ዘይብሎም ከባቢታት ዝፍጸም ደብዳብ ማዕረ ገበን ኹናት እዩ ዝቁጸር ከምዝበለ ዝዝከር እዩ።


text:
- COVID-19 መስመር: ሰራሕተኛታት፣ ብዝነሳ፣ ክታበት፣ ናይ ክታበት ቆጸሮታትን ካልኦትን
-
ብዛዕባ COVID-19 ሕቶ እንተሊኩም ወይ ናይ ክታበት ቆጸሮኣብ ምሓዝ ሓገዝ ዘድሌኩም እንተኾይኑ፣ ብኽብረትኩም ናብ 1-800-525-0127 ደዊልኩም # ጠውቁ። ክምልሱ ከለዉ፣ ቋንቋኻ ተዛረብናይ ኣስተርጓሚ ኣገልግሎት ንምርካብ። እዚ ናይ ሓገዝ መስመር መዓልታዊ ክፍቲ እዩ ሰዓታቱ ድማ ኣብቲ Department of Health ዌብሳይት ምርካብ ይከኣል (ብእንግሊዝኛ ጥራሕ)።
ናይ ንግዲ ጥሕሰት ሪፖርት ግበር
ንሰራሕተኛታትን ዓማዊልን ኣግባባዊ ናይ ጥዕናን ደሕንነትን ስጉምቲታት ንምውሳድ ንግዲታት ኣገደስቲ እዮም። ጥሕሰት ሪፖርት ክትገብሩ እንተደሊኹም፣ ብኽብረትኩም ናብ ናይ COVID-19 ናይ ሓገዝ መስመር ብቋንቋኹም ሓገዝ ንምርካብ ደውሉ። ብዛዕባ እዚ ጥሕሰት ዝኾነ ሰብ ሕቶ ክሓተኩም እዩ ኣብ ክንዳኹም ድማ ጥርዓን ከእትወልኩም እዩ። ጥርዓን ንምእታው ሽምኩምን ናይ ኣድራሻ ሓበሬታኹምን ክተካፍሉ ኣይጽበየኩምን።
ብኢንግሊዝኛ እውን ኣብቲ ናይ ናይ COVID-19 ትሕሰት ሪፖርት ግበሩ ዝብል ገጽ ጥርዓን ምቅራብ ትኽእሉ።
ሽምኩም ወይ ናይ ኣድራሻ ሓበሬታኹም እንተሂብኩም፣ ንቲ ሓበሬታ ንሱ ዝኾነ ሰብናይ ህዝቢ መዝገብ ሕቶ እንተቅሪቡ ክጋለጽ ይኽእል እዩ። ኣብቲ ናይ መንግስቲ ውልቃዊ ምልክታ (ብኢንግሊዝኛ ጥራሕ) ዝተገለጹ መዝገባት ከም ኣድላይነቶም ብናይቲ ግዝኣት ህዝባዊ ዓንቀጽ፣ RCW 42.56 መሰረት ክልቀቁ እዮም።
ንሰራሕተኛታት፣ ንግዲታትን ትካላትን ዝበለጸ ሓገዝ
ናይ ትርጉም ኣገልግሎት ብምጥቃም፣ እቲ ናይ ሓገዝ መስመር ናብ ሓፈሻዊ መምርሒን ሪሶርስን ክመርሐካ ይኽእል እዩ። ናይ COVID-19 ናይ ንግዲን ሰራሕተኛታትን ሕቶታት ቅጥዒ ክትመልኡ እውን ክሕግዝኹም ይኽእሉ ሕዚ እውን ሕቶ እንተሊኩም። መልሲ ንኽትረክብ ናይ ኣድራሻ ሓበሬታ ክትህብ ክትሕተት ኢኽ።
- ክታበት ኮሮና ቫይረስ (ኮቪድ-19)
-
ንዝያዳ ሓበሬታ ብዛዕባ ክታበታት ኮቪድ-19፡ ብኽብረትኩም ብጽሑ ናብ ናይ ኮቪድ-19 ገጽና
- WA ነቲ ናይ ስማርትፎን ኣፕሊኬሽን ከም እተቓልዐ ዝሕብር ምልክታታት ኣፋለጠ
-
እንድሕር ዝያዳ ክትመሃር ደሊኻ ብዛዕባ WA Notify፡ ናብ ተሌፎንካ ብኸመይ ከምትጽዕኖ እውን ዘጠቓልል፡ ብጻሕ ናብ WANotify.org
- ን ስራሕን ዋነኒ ትካላትን ዝምልከት ምንጭታት
-
ናይ ስራሕ ምስኣን ሓገዝ ምርካብ
ስራሕካ ምስ ትስእኖ፡ ምርካብ ሓገዝ ናይ ስራሕ ምስኣን ክምልከተካ ይኽእል። ሓገዝ ስራሕ ምስኣን ንምርካብ ከመይ ገይርካ ሕቶኻ ትመልእ ሓበኤታ እንተደሊኻ ኣብ’ዚ ደውል፡ 1-800-318-6022። መልሲ ናይ ደወልካ ምስ ረኸብካ፡ ኣገልጉሎት ትርጉም ንምርካብ ቋንቋኻ ንገር።
ሰራሕተኛታትን ወነንቲ ዋኒነ ትካላትን/ቢዝነሳት
ልብዒ ኮሮና ቫይረስ ንኣማኢት ኣሽሓት ሰራሕተኛታትን ኣስራሕትን ግዝኣትና ተንኪፉ ኣሎ።
ንሰራሕተኛታት ንምውሓስ፡ ኣስራሕቲ ክገብርዎ ዘለዎም ከኣ፡
- ብዝርደኦም ቋንቋ ን ሰራሕተኛታቶም ብዛዕባ ተርእዮታትን ምልክታትን ኮቪድ-19 ምስትምሃር።
- ናይ ማሕበራዊ ምፍንታት መደብ ምትግባር።
- ቀጻሊ ጽሬትን ምንጻህን ምዝውታር።
- ቀጻልን ግቡእ ምሕጻብ ኣኣዳው ምርግጋጽ።
- ዝሓመሙ ሰራሕተኛታት ኣብ ገዛ ከምዝጸንሑ ምግባር።
ብዛዕባ ደሞዝ ዝኽፈሎ ዕረፍቲ፣ ናይ ሰራሕተኛታት ካሕሳ ከምኡውን ብዛዕባ ድሕንነት ስራሕ ዝገልጽ ጽማቝ ሓሳባት ካብ Department of Labor & Industries (ክፍሊ ሸቃሎን ኢንዱስትሪታትን) ብብዙሕ ቋንቋታት ኪርከብ ይከኣል እዩ።
ብዛዕባ ውሕስነት ናይ ስራሕ ቦታኻ ስክፍታ ምስዝህልወካ፡ ቀጥታ ኣብ Department of Labor & Industries 800-423-7233 ደውልካ መረረኻ ኣቕርብ። ኣገልግሎት ትርጉም ተሌፎን ኣሎ።
ኣብ ግዜ ኮቪድ-19 ብዛዕባ ዋኒነ ትካልካን ሰራሕተኛታትካን ሕቶ ምስ ዝህልወካ፡ ናብ Employment Security Department ኣብ 855-829-9243 ደውል።
- ናይ ክንክን ጥዕናን ኢንሹራንስን ምንጭታት
-
ናጻ ወይ ትሑት ዋጋ ናይ ጥዕና ኢንሹራንስ ክትረክብ ክግባኣካ ይኽእል እዩ። ናብ Health Care Authority ኣብ’ዚ ደውል 1-855-923-4633. ምስ መለሱልካ ናይ ትርጉም ኣገልጉሎት ንምርካብ ቋንቋኻ ንገር።
Alien Emergency Medical (AEM) ሸፈነ ማለት እዚ ፕሮግራም ናይ ህጹጽ ሕክምና ዝፍቀደሎም ግለሰባት ኮይኖም ናይ ዜግነት ወይ ኢሚግረሽን ግዴታ ዘየማልኡ ወይ ዝግበኦ ግለሰብ ኮይኑ ናይ 5 ዓምት ደረት ዘየማለአ።
Help Me Grow ዋሽንግተን ሆትላይን ኣብ 1-800-322-2588 ዝተፈላለዩ ናይ ጥዕና ፕሮግራማትን ኣገልግሎታትን ንዓካ ዝግብኡኻ ዘበሉ ዝመሚ ኮይኑ ክትጥቀም ድማ ይሕግዘካ። እዚ ዝጠቓልሎም፡
- WIC ( ናይ መግቢ ፕሮግራም ናይ ደቀንስትዮ፡ ህጻናትን ቆሎዑን
- ናይ ጥዕና ኢንሹራንስ ን ቆልዑ፡ ነፍሰጾራትን ኣጉባዝን
- ምቁጽጻር ወሊድ ኣብ’ዚ ናይ ሓለዋ ቐጽል ፕሮግራም
- ናይ ጥዕናን ውጥን ስድራቤትን ክሊኒካት
- ናይ ጥንስን ህጻንን ቀረባት
- ናይ ምጥባው ደገፍ
- ብተወሳኪ ናይ መግቢ ፕሮግራምን ትሕዝቶታትን ኣሎዎም።
- ናይ ኢሚግራንትን ስደተኛን ሓበሬታን
-
Office of Immigrant and Refugee Affairs (ቤት ጽሕፈት ስደተኛታትን ጽግዕተኛታትን፣ OIRA) ንስደተኛታት ብዛዕባ COVID-19 ከምኡውን ብዛዕባ ስደተኛታት ዜተሓሳስቦም ኣገዳሲ ሓቅታት ንክርድኡ ይሕግዞም እዩ።
- ሆስፒታላትን ክሊኒካትን ዜግነት ወይ ደረጃ ኢሚግራንት ምስ ICE ክለዋወጣ ኣይግባእን።
- መርመራ ኮቪድ-19 ምግባርን ሓገዝ ምርካብ ወይ ጎዶሎ ሕክምና ምርካብ ን ግሪን ካርድ ወይ ዜግነት ንምሕታት ትገብሮ ጻዕሪ ኣይትንክፎን።
- ሓገዝ ናይ ስራሕ ምስኣን ንምርካብ ሕጋዊ ሶሻል ሰኪሩቲ ቁጽሪ የድልየካ። ብዛዕባ ምርካብ ሓገዝ ናይ ስራሕ ምስኣን ክትዛረብ ምስ እትደሊ ናብ 1-800-318-6022 ደውል።
- ብመሰረት ሕጋጋት ህዝባዊ ሓለዋ፡ ናይ ስራሕ ምስኣን ሓገዝ ምርካብ ን ግሪን ካርድ ወይ ዜግነት ንምሕታት ትገብሮ ጻዕሪ ኣይትንክፎን።
- ኣብ ናይ ግዝኣት ዋሽንግተን ዝክፈሎ ናይ ስድራቤት ወይ ሕክምናዊ ዕረፍቲ ን ሓደ ብ ኮቪድ-19 ዝሓመመ ሰብ ከተልዕል ወይ ንስኻ በዚ ቫይረስ ኣንተድኣ ሓሚምካ ንገዛእ ርእስኻ ክትሕከም ብቑዕ ክትከውን ትክእል። ነዚ ሓገዝ ንምርካብ ሶሻል ሰኩሪቲ ቁጽሪ ኣየድልየካን። ESD ካልኦት ብዙሓት ዓይነትስነዳታት ይቕበል።
- ሓገዝ እትደሊ ወናኒ ንግዲ እንተ ዄንካ ካብ ፈደራላዊ ምምሕዳር ንኣሽቱ ንግዲ ህጹጽ ልቓሕ ንምርካብ ምምልካትካ ናይ ተቐማጣይ ካርዲ ወይ ዜግነት ንምርካብ ዘሎካ ኽእለት ኣብ ሓደጋ ኣየእትዎን እዩ።
Office of Immigrant and Refugee Affairs (ቤት ጽሕፈት ጕዳያት ስደተኛታትን ጽግዕተኛታትን፣ OIRA) ስለ ኩነታትካ ርግጸኛ እንተ ዘይዄንካ ወይ ኣባል ስድራ ቤትካ፣ ወይ ጥቕምታትካርግጸኛ እንተ ዘይዄንካ ምስ ጠበቓ ስደተኛታት ወይ ምስ ብዓል ስልጣን ስደተኛታት ወይ ምስ ሓደ Department of Justice (ብኽፍሊ ፍትሒ፣ DOJ) እተኣመነ ተወካሊ ኽትራኸብ ይመኽረካ። ብማሕበር ጠበቓታት ስደተኛታት ኣመሪካ ኣቢልካ ጠበቓ ኽትረክብ ትኽእል ኢኻ ወይ ከኣ ናብቲ DOJ-ዝመስከረሉ ውድብ መርበብ ብጻሕ ይከኣል።
OIRA ንሓተትቲ ዑቕባን ኢሚግራንትን ክሕግዝ መደብ ኣለዎ።
- ስራሕ መድለይን መለማመድን።
- ደገፍ ኢሚግረሽን።
- ምስልጣን መንእሰያት።
- ደገፍ ናይ ሽማግለታት ሓተትቲ ዑቕባ፡ ቆልዑ፡ ተምሃሮን ካልኦትን።
- ኣብ እዋን ኮቪድ-19 ናይ ርሑቕ ልሙድ ፕሮግራማት ክፉታት እዮም። እዚ ቤ/ጽሕፈት ንዓኻ ብዛዕባስራሕ ምርካብ፡ ስእነት ስራሕ፡ ደገፍ ናይ ትምህርቲን ቀረብ ገዛን ንምሕጋዝ ሓደሽቲ ኣገልግሎታትኣለዎ። ናይ ሓታቲ ዑቕባ ናይ ካሽ ሓገዝን ሓታቲ ዑቕባንን ሕክምናዊ ሓገዝ ዘለዎ ብቕዓት ዝምልከትናብ 30 መስከረም፡ 2020 ተሰጋጊሩ ኣሎ።
- ን ኣገልግሎታትን ዝያዳ ሓቤረታን ዝምልከት ናብ 360-890-0691 ደውል።
ንመሰል ናይ ኢሚግራንትስ ዘሎካ ሕቶ ናይ ዝተኣስሩን ካልእ ሓበረታን ናይ ኣዝማድን/የዕሩኽን ሓገዝ ንምርካብን Washington Immigrant Solidarity Network hotline at 1-844-724-3737 ርኸቦም። ትርጉም ናይተለፎን ኣሎ።
- ኣእሙራውን ስምዒታውን ጥዕና
-
እዚ እዋን ኣሸጋሪ ግዜ ክኸውን ይኽእል። ንስኻን ስድራኻን ጭንቀት፡ ጓሂ፡ ፍርሂ፡ ሕርቃን ክስመዓኩም ንቡር እዩ። በይንካ ኣይኮንካን። ሓገዝ ክትደልን ክትሓትትን ጸገም የብሉን።
ነፍሲ ወከፍ ሰብ ን ጸቕጢን ከቢድ ግዜን ብዝተፈላለየ መንገዲ ግብረ መልሲ ይህብ። እቲ ቀንዲ ነገር ክትገብሮ ዘሎካ ንገዛእ ርእኻ፡ ስድራካን ሕብረተሰብካን ብዝተኻእለ መጠን ምሕላይ እዩ።
ኣብ በዳሂ እዋን ክትቅጽል እንታይ ይሕግዘካ? ምስ ኣዕሩኽን ስድራቤትን ተራኺብኩምን ዳግም ምትእስሳር ፈጢርኩምን ዲኹም? ኣዕሚቕካ ብምስትንፋስን ብምዝርግጋሕ ኣካላት፡ ገለ ምንቅስቓስ ወይ ከኣ ጥዑም ድቃስ ለይቲ ኸ? ቀዳማይ ነገር ነብስኻ ንምእላይ ግዘ ምፍላይ ፡ እዚ ከኣ ዋላ’ኳ ከመይ ትርደኦ እምበር ጸቕጢ ንምጉዳል ይሕግዝ እዩ።
ኣብ ቅልውላም ምስ እትህልው እሞ ምኽሪ ንምርካብ ሰብ ከተዘራርብ ምስ እትደሊ ገለ ውሑዳት ኣማራጺታት ኣለው።
- Disaster Distress Helpline ማለት ኣብ ስሚዒታዊ ጭንቀትምስ ባህርያውን ሰብ ዘምጸኦን ዝተሓሓዝ ሽግር ንዝርከቡ ሰባት ቀጥታዊ ናይ ቅልውላው ምኽሪ ዝህብ ኮይኑ ናብ 1-800-985-5990 ደውል። ደውልካ ምስ መለሱልካ ናይ ትርጉም ኣገልግሎት ንምርካብ ቋንቋኻ ንገር። እዚ ናይ ሓገዝ መስመር ን 24 ሰዓታት ኣብ መዓልቲ ይርከብ።
- Crisis Connections ኣብ ስሚዒታዊ ቅልውላው ንዝርከቡ ውልቀሰባት፡ ስድራቤትን ኣዕሩኽን ቀጥታዊ ሓገዝ ዝገብር ናይ 24 ሰዓት ናይ ቅልውላው መስመር ኣሎዎ። ኣብ ኣውራጃ King ን ዝርከቡ ሰባት የገልግል። ምቱርጓም ቋንቋ ኣሎ። ናብ’ዚ ደውል 1-866-427-4747.
- National Suicide Prevention Lifeline of ነብሰ ቕትለት ንዝሓስቡ ሰባት ናይ ምክልኻልን ናይ ቅልውላውን ረዲኤት ይህብ። ንስድራቤትን ኣዕሩኽን ሓገዝ ንምርካብ ፈተውቶም’ውን ናብ’ዚ ላይፍላይን ክድውሉ ይኽእሉ እዮም። ናብ’ዚ ደውል 1-800-273-8255. እዚ ሆትላይን ኣብ መዓልቲ ን 24 ሰዓታትን፡ 7 መዓልታት ኣብ ሰሙን ክፉት እዩ። ን ገዳይም ሓርበኛታት ዝኸውን ናይ በይኖም ናይ ሓገዝ መስመር ኣሎ። ናብ 1-800-273-8255 ደውልካ 1 ጠውቕ። ጸማምን ናይ ምስማዕን ጸገም ምስ ዝህልወካ ናብ 1-800-799-4889 ደውል።
- ናይ መግቢ ምንጭታት
-
ካብ 18 ዓምት ንታሕቲ ቆሎዓ ምስ ዝህልወካ ካብ ቤት ትምህርቶም ናይ ናጻ መግቢ ክረክቡ ይኽእሉ። ኣጉባዝ ኮይኖም ስንክልና ምስ ዝህልዎም እሞ ኣብ ትምህርታዊ ፕሮግራማት ዝተመዝገቡ ምስ ዝኾኑ ናይ ቤት ትምህርቲ መግቢ ይግብኦም እዩ። ኣብ ብዙሓት ጉዳያት፡ እዞም መግብታት ካብ ቤት ትምህርቲ ወጻኢ ኣብ ከም ናይ ኣውቶቡስ ደው መበሊ እዮም ዝበጽሑን ዝግደፉን። ን ናይ ቤት ትምህርትኻ ምምሕዳር ናጻ መግቢ ይህቡ ኣንተኾይኖም ሕተቶም።
ን ነብሰጾራትን ሓደሽቲ ሓራሳትን ትሕቲ ሓሙሽተ ዓመት ቆልዑን ካብ Department of Health’s ናይ ደቀእንስትዮ፡ ህጻናትን ቆልዑን (WIC) ፕሮግራም መግቢክትረክብ ትኽእል። ናይ ቋንቋ ሓገዝ ምስ እትደሊ ናብ 1-866-632-9992 ደውል።
ናይ መግቢ ባንክታት ብሰንኪ ኣብ ኮቪድ-19 እናወሰኸ ዝመጸ ጠለብ መግቢ ሰዓታተን ቀይረን ክኾና ይኽእላን ወይ ከኣ ዓጽየን ኣብ ናይ ትራፊክ ምንቅስቓስ ኣትየን ክህልዋ ይኽእላ። ብኽብረትካ ቅድሚ ምኻድካ ደውል። Northwest Harvest ናይ ስተይት ምሉእ ናይ ባንክ መርበብ እዩ። ሽም ናይ ከተማኻ ኣብ’ዚ መርበብ ኣብ’ቲ ጸጋማይ ሳንዱቕ ናይ ቀጠልያ ሳንዱቕ ዘሎ ጽሓፍ።
ኣብ ምብራቕ ዋሽንግተን ትነብር እንተኾንካ ዝርዝር ናይ መግቢ ባንክታት ኣብ Second Harvest ክትረክብ ትኽእል። ኣብ ከባቢኻ ዝርከብ ናይ መግቢ ባንክታት ዝርዝር ኣብ’ዚ ወብሳይት ናትካ ኣኣውራጃ ብምምራጽ ርኸቦም።
መሰረታዊ ጥቕሚ ምግቢ ካርድታት
መሰረታዊ ጥቕሚ ምግቢ (EBT) ካርድታት ምግቢ ንምዕዳግ ክትጥቀመሉ ትኽእል ኢኻ ከምኡ ውን ንእተፈላለዩ ሰባት ቅሩብ እዩ። ዜጋታት ሕቡራት መንግስትታት ኣመሪካ ነዚ ጥቕሚ እዚ ንምርካብ ኣብ መሰረታዊ ምግቢ ገጽ ኣብ ዝብል መርበብ ናይ ክፍለ-ሃገር Washington ናይ ማሕበራውን ጥዕናን ኽፍሊ (Department of Social and Health Services (DSHS) website) ከመልክቱ ይኽእሉ እዮም።
መዘኻኸሪ፦ ፈደራላዊ መንግስቲ ኣብዚ ናይ ቕልውላው እዋን እዚ ንገሊኦም ዓበይቲ ዝምልከት ናይ ስራሕ ብቕዓት ጠጠው ኣቢልዎ እዩ። ይኹን እምበር እቲ ፈደራላዊ መንግስቲ ንስኻ ነዚ ጥቕሚ እዚ ንምርካብ ብቑዕ ንምዃንካ ናይ ሕቡራት መንግስትታት ኣመሪካ ዜጋ ክትከውን ይደልየካ።
ከምቲ ኣብ ላዕሊ እተጠቕሰ ዓይነት ዕዳ ዘለዎ ካርድታት ንዅሉ ነቲ ኻልእ መደብ ዜማልኡ ዜጋታት ንዘይኰኑ ብዙሓት ሰባት ቅሩብ እዩ። ነዚ ረብሓ እዚ ንምርካብ በቲ DSHS ናይ ክልል ናይ መግቢ ድጋፍ ፕሮግራም ክትሓትት ትኽእል ኢኻ (ብእንግሊዝኛ ጥራይ)።
- ሓበሬታን ምንጭታትን ንስድራቤታት
-
እዚ እዋን ንኩሎም ስድራቤት ከቢድ እዩ። እንሆ ድማ ነዚ ኩነታት ምስ ደቅኻ ከመይ ገይርካ ተካውኖ ዝምልከት ገለ ነጥብታት:
ኣብ ምቹእ ቦታ ብሙዃን ናይ ስድራቤት ዘተ ኣካይድን ኣባልት ስድራ ሕቶታት ክሓቱ ኣተባብዕን። ዝርደኦም ቋንቋ ንምጥቃምን ዘለዎም ፍርህን ግጉይ መረዳእታን ንምምላስ ምስ ናኣሽቱ ቆሉዑ ናይ በይኖም ዘተ ኣካይድ።
ዋላ’ኳ ሓበሬታ የድልየካ ኣንተኾነ፡ ፍርህን ራዕድን ናብ ዘጋውሑ ናይ ሚዲያ ደገታትን ማሕበራዊ መዲያታትን ዘሎካ ምቅላዕ ኣጉድል። ብፍላይ ድማ ደቅኻ ብዛዕባ እዚ ለበዳ ክሳብ ክንደይ ዝኣክል ናይ መዲያ ሸፈነን ግዜን ነዚ ናይ ማሕበራዊ ሚዲያ ይህብዎ ኣስተውዕልን ኣጉድልን።
ሕቶታት ኽሓቱ ብምትብባዕን ነዚ ህልው ኩነታት ክርድእዎ ብምሕጋዝን ቆልዑ ኣብ ምሕጋዝ ኣቶኩር።
- ብዛዕባ ስሚዒቶም ኣዘራርቦምን ዋጋ ሃቦን።
- ብምስኣልን ካልኦት ንጥፈታትን ስሚዒቶም ክገልጹ ሓግዞም።
- ብዛዕባ እዚ ቫይረስ ከመይ ኢሉ ይዝርጋሕ ዘሎ ጉጉይ ሓበረታን መረዳእታን ከምኡ’ውን ኩሉ ናይ ምስትንፋስ ጸገም ድማ እዚ ኮቪድ -19 ዘምጽእ ሓድሽ ኮሮና ቫይረስ ከምዘይኮነ ኣብርህ።
- ምድላው ምቹኡነትን ተወሳኺ ዓቕልን ከድሊ እዩ።
- ኣዘውቲርካ ተመላሊስካ ድሃይ ደቅኻ ግበር ውላ ኩነታት ለውጢ ይግበር።
- መደብ ናይ ድቃስ ሰዓታት፡ መግብን ምውስዋስን ናይ ስድራኻ ስሩዕ ይኹን።
- ንዓኻን ንስድራኻን ዘዘናግዑ ኣብ ካልእ ከበድቲ እዋናት ትገብሮም ዝነበርካ ከም ምንባብ፡ ፊልም ምርኣይ፡ ሙዚቃ ምስማዕ፡ ጸወታታት ምጽዋት፡ ምውስዋሳት ወይ ኣብ ናይ ሃይማኖታዊ ንጥፈታት (ጸሎት፡ ኣብ ናይ ኢንተርነት ኣገልግሎታት ምውሳእ) ግዜ ፍለ።
- ናይ ጽምዋ፡ ምስልቻው፡ ስግኣት ምልካፍ ሕማም፡ ጭንቀት፡ ጸቕጢን ራዕድን ስሚዒታት ንቡራት ግብረመልስታት ናይ ከቢድ እዋን ናይ ከምዚ ዓይነት ለበዳ ሙዃኖም ተረዳእ።
- ን ስድራኻ ምስ ናትካ ባህልን ውግዕታትን ዝሳነዩ ናይ ስድራ ኣብ ሰሓቕን ጠቓሚ ንጥፈታትን ንክጽመዱ ሓግዞም።
- ተወሰኽቲ ምንጨታትን ሓበረታን
-
- Washington State Department of Health – Coronavirus webpage
- ዝርዝር ቁጽሪ ተለፎናትን ኣገልግሎታትን ናይ ግዝኣት ዋሽንግተን ወኪላት
- ናይ ሞርገጅ ሓገዝ ን ናይ ዋሽንግተን ነበርቲ
- ማእከል ቍጽጽርን ምክልኻልን ሕማም - COVID-19 ዌብሳይት
- ሓገዝ ትደልዩ ዲኹም ኣብ ምኽፋል ቢልስ ናይ ኣገልግሎታት ኤሌክትሪክ፡ ማይ፡ ጋዝ...ወዘተ፧ እንድሕር ክትከፍሉ ዘይከኣልኩም ጸኒሕኩም ቢላትኩም ናይ ኤሌክትሪክ፡ ባህርያዊ ጋዝ ወይ ማይ ኣብ ግዜ ለበዳ ኮቪድ-19፡ ሓገዝ ክርከብ ይክኣል ኢዩ።
Washington State Commission on Asian Pacific American Affairs (CAPAA)


text:
ሎሚ ዓርቢ 22 ጥቅምቲ 2021 ኣብ ምብራቓዊ ወገን ከተማ መቐለ፡ ዩኒቨርስቲ መቐለ ከባቢ እንዳ ኢየሱስ፡ ንራብዓይ እዋን ደብዳብ ነፈርቲ ተኻዪዱ።
ወኪል ድምጺ ኣመሪካ ኣብ ዝለኣኾ ዝደሓረ ጸብጻብ፡ በቲ መጥቃዕቲ 11 ሰራሕተኛታት ዩኒቨርስቲ መቐለ ቆሲሎም ኣብ መወከሲ ሆስፒታል ዓይደር ይሕክሙ ምህላዎም ሓቢሩ'ሎ።
ከም ሓበሬታ ኣሶሴይትድ ፕረስን ኣገልግሎት ዜና ሮይተርስን ነቲ ብሕቡራት ሃገራት ኣብ ሰሙን ሓንሳብ ናብ መቐለ ዝግበር ዝነበረ በረራ’ውን ብሰንኩ ተሰናኺሉ ኣሎ። ወሃብ ቃል መንግስቲ ኢትዮጵያ ለገሰ ቱሉ፡ ንኣገልግሎት ዜና ኣሶሴይትድ ፕረስ፡ እቲ መጥቃዕቲ ኣቐዲሙ መሰልጠኒ ማእከል ዕጡቓት ትግራይ ዝነበረ ምዃኑ ኣመልኪቱ። ብመሰረት መንግስታውያን ማዕከናት ዜና ኢትዮጵያ፡ እቲ ዒላማ፡ ስልጠና ዝካየድሉን መሳርሒ መራኸቢታት ዝኽዘነሉን ኢዩ።
ወሃብ ቃል መንግስቲ ኢትዮጵያ፡ ብዛዕባ’ቲ ዝተቛረጸ በረራ ብኣገልግሎት ዜና ኣሶሴይትድ ፕረስ ተሓቲቱ ኣብ ዝመለሰሉ ድማ “ሰዓታትን መስመር በረራታትን እቲ መጥቃዕቲን ናይ ሓገዝ ነፈርቲን በበይኑ’ዩ፡” ክብል መሊሱ።
ኣገልግሎት ዜና ሮይተርስ ንተለቪዥን ትግራይ ብምጥቃስ፡ ኣብ ልዕሊ 11 ሰላማውያን ሰባት ጉድኣት ከም ዝወረደ ኣመልኪቱ ኣሎ።
ወኪል ድምጺ ኣመሪካ ኣጽብሃ’ውን ናብቲ ቦታ በጺሑ ነይሩ። ብመሰረት ጸብጻብ ወኪል ድምጺ ኣመሪካ ድማ እቲ መጥቓዕቲ እኽሊ ሓረስቶት ሃሪሙን ኣቃጺሉን።


text:
ካብ ቀረባ ኣዋርሕ ጀሚሩ መንነት ህዝቢ ቁጫ ኣፍልጦ ንኽውሃቦ ሕቶ ካብ ዝልዓል ዘይምርግጋእ እናዓበየ ከምዝኸደ ዝገልፁ ናይቲ ከባቢ ምንጭታት ካብ ዝሓለፈ መወዳእታ ወርሒ ጥቅምቲ ጀሚሩ ድማ ናብ ኣብያተ ትምህርቲ ምግፍሑ ንቪኦኤ ተዛሪቦም።
ገል ስሞም ክግለፀሎም ዘይደለዩ ምንጭታት ከምዝሓበርዎ ሕቶ መንነት ብምልዓል ንናይቲ ወረዳ ህዝቢ ኣለዓዒልኩም ኣብ ልዕሊ ዝተብሃሉ ሰባት ለይቲ ብዘይፍለጡ ሰባት ኣእማን ከምዝድርበዮም ሓቢሮም።
ጉድኣት ዝበፅሖም ሰባት እቲ ህውከት ጠጠው ንኸብለሎም ንፖሊስ እንተሓተቱ እውን ዝሰምዖም ከምዝስኣኑ ይገልፁ።
ኣቶ ጋሴላ ጋኔቦ ዝተብሃሉ ነባሪ ከተማ ሰላም በሪ ንቪኦኤ ኣብዝሃብዎ ቃል ኣብ ዋና ከተማ እታ ወረዳ ማለት እውን ኣብ ሰላም በሪ ካብ 21 ጥቅምቲ 2006 ዓ/ም ጀሚሩ ክልተ መምህራንን 25 ተምሃሮን ኣብ ፖሊስ ጣቢያ ተኣሲሮም ይርከቡ ኢሎም።
ኣብ ጣቢያ ኬሴጌንዜ 107 ተምሃሮን ሓረስቶትን ከምዝተኣሰሩን ኣብ ጣቢያ ጋሌ ድማ ሽዱሽተ ኣብያተ ምንበሪ መምህራንን ቤት ትምህርትን ብሓዊ ከምዝነደዱን ዘንደዶም እውን መን ምዃኑ ከምዘይፍለጥን ኣቶ ጋሴላ ጋኔቦ ተዛሪቦም።
ጌረራ፣ዳኦ፣ገላ፣ቦላን ሲቆለን ኣብ ዝተብሃሉ ካልኦት ጣቢያታት እውን ካብ ናይ መምህራን ኣብያተ መንበሪ ብተወሳኺ ቤት ፅሕፈት ጣቢያ እውን ተባሪዑ’ሎ።ምምህራን ተባሪሮምን ተቐጥቂጦም ዝበሉ ኣቶ ጋሴላ ኣብቲ ወረዳ ካብ ዝርከቡ ኣብያተ ትምህሪ ብዘይካ ሒደት 23 ኣብያተ ትምህርቲ ተዓፂየን ኢሎም።
ስሞም ክግለፀሎም ዘይደለዩ ካልኦት ምንጭታት እውን ተመሳሳሊ ሓበሬታ ሂቦም ኣለው።
ብዛዕባ እዚ ንኣማሓዳሪ እቲ ወረዳን ኣዛዚ ፖሊስን ንምዝርራብ ዝተገበረዎ ፃዕሪ ኣይሰለጠን።


text:
Radio Erena: 06 March 2022
መንግስቲ ኤርትራ ኣብ ልዕሊ ዜጋታቱ ዝፍጽሞ ዘሎ ግፍዕን ኢሰብኣዊ ኣተሓሕዛን፣ ብዘይወላሓንቲ ለውጢ ከምዘለዎ ይቕጽል ኣሎ ክብል ቆንስል ሰብኣዊ መሰላት ውድብ ሕቡራት ሃገራት ገሊጹ።እቲ ቆንስል ብዓርቢ 4 መጋቢት፣ መበል 49 ስሩዕ ዋዕላኡ ኣብ ዘካየየደሉ እዋን’ዩ ንኩነታት ኤርትራን ስሪላንካን ብዝምልከት ዘትዩ።
ፍሉይ ልኡኽ ቆንስል ሰብኣዊ መሰላት ኣብ ኤርትራ መሓመድ ዓብዱልሰላም ባቢከር ኣብ ዘቕረቦ ኣፈናዊ ጸብጻብ፣ መንግስቲ ኤርትራ ምእሳር ውልቀሰባት ብዘይ ክስን መስርሕ ፍርድን፣ ምስዋር፣ ንእሱራት ንሰብኣዊ ክብሪ ብዝትንክፍ ኣተሓሕዛ ምቕጻዕ ዝርከቦም ግፍዕታት ብሰፊሑ የካይድ ከምዘሎ ኣቃሊዑ።
ንሱ ብተወሳኺ፣ ገደብ ዘይብሉ ሃገራዊ ኣገልግሎት፣ ሓደ ካብቲ ቀንዲ መሳርሒታት ምግሃስ መሰላት ኮይኑ’ሎ ኢሉ። ግዱድ ናይ ጉልበት ስራሕ፣ ከቢድ መቕጻዕቲ፣ ጾታዊ ዓመጽ ዝኣመሰሉ ገበናት ኣብ ትሕቲ ሃገራዊ ኣገልግሎት ተጠርኒፎም ኣብ ልዕሊ ዝርከቡ መንእሰያት ዝውቱር ምዃኑ ኣብሪሁ።
ቆንስል ሰብኣዊ መሰላት፣ ኣብ ልዕሊ መንግስቲ ኤርትራ ጸቕጢ ክገብር፣ ኣብ ኤርትራ ግቡእ መስርሕ ፍርዲ ክካየድን ስርዓተ ሕጊ ክሰፍንን ከኣ፣ ብፍላይ ኣብ ልዕሊ ሚኒስትሪ ፍትሒ ኤርትራ ዘተኮረ ጸቕጥታት ክግበር ጸዊዑ።
መንግስቲ ኤርትራ፣ ከም ወትሩ፣ ንኩሉ’ቲ ዝቐረበ ጸብጻብ፣ ፖለቲካዊ ድፍኢት ኣለዎ ብምባል ከምዘይቅበሎ ብመንገዲ ወኪሉ ኣቢሉ ኣብቲ ዋዕላ ኣፍሊጡ።
‘መ. ኤርትራ ኣብ ልዕሊ ዜጋታቱ ዝፍጽሞ ዘሎ ግፍዕን ኢሰብኣዊ ኣተሓሕዛን፣ ብዘይወላሓንቲ ለውጢ ከምዘለዎ ይቕጽል ኣሎ’ ቆንስል ሰብኣዊ መሰላት ው.ሕ.ሃ.
Radio Erena: 06 March 2022


text:
ብዛዕባ ናይ ማሕበራዊ ምምሕዳር መሰላት ኣፍልጦ ምህላው
ምስ ካፈ ደ ረፉጂ Le Café des Réfugiés
እንታይ ኢዩ?
ናይ ሓበሬታን ፣ ኢሂን ምሂንን ቦታ ፣ ቦታ ናይ ምልላይን ፣ ምስታይ ቡንን ውዑይ ነገር እናስሰተኻ ምምይያጥን ዘለዎ እዩ።
እዚ ማእከል ብዙሕነት፣ ናይ ሞያን ፣,ከ ኡ ኣውን ስደተኛታት ምስ ወለንተኛታት ዝሕግዝሉን ፣ ዝተፈላለየ ናይ ምምሕዳር ወረቓቕቲ ናይ (ስራሕ ፣ ክ ካልእን ደብዳቤታት ዝምልስሉን ...) መሰላቶም ን ግቡኣቶምን ዘፍልጥሉን (ናይ ሓገዝን፣ ናይ ጠበቓ ናይ ገንዘብ ን ካልእን ሓገዛት ዝረኽብሉን ቦታ እዩ...).
ዝኽፍተሉ ሰዓታት 9h00 ክሳብ 12h30 ካብ ሰኑይ ፣ ክሳብ ሓሙስ
i ክፍለጥ ዘለዎ! :Le Café des Réfugiés ን ወረቐት ዘለዎም ስደተኛታት ኣብ ፓሪስ (75000). ንዝነብሩ ጥራይ ዝዓለመን እዩ
i ሕጂ እውን ክፍለጥ ዘለዎ። :ቅድሚ ምስታፍኩም፣ ኣብ እቲ ቤት ጽሕፈት ብምኻድ፣ ጉዳይኩም ክትገልጹ ይግባእ
ንመን ኢዩ ፧
ካብ 6 ክሳብ 12ኣዋርሕ
ዞባ\ ዴባርትሞ
75 - Paris
ካብ 6 ክሳብ 12ኣዋርሕ
ዞባ\ ዴባርትሞ
75 - Paris
ስለምንታይ እዩ እዚ ጉዳይ ኣገዳሲ ኾይኑ፧
ሓገዝ ን ናይ ምምሕዳራዊ ጉዳያት ን ኣፍልጦ ሕጊን
ዝተፈላለዩ ነጋራት ከም እኒ፣ (CMU, CAF, Pôle emploi, impôts, ናይ መጓዓዝያን ሓገዝSolidarité transport, ትምህርቲን lecture des courriers፣ ...).ካልእን ሓገዛት ክትሓቱ ትኽእሉ ኢኹም
ተመዝገቡ
በቲ ማሕበር ዝወሃብ ዝተፈላላዩ ኣኼባታት እውን ክትሳተፉ ትኽእሉ ኢኹም
- ኣብ ኣኼባታ ናይ ፣ ስደተኛታት ምስታፍ
- ናይ ምጥርናፍ ስድራቤታት ,
- ናይ ስራሕን ገዛን ምርካብ ኩነታት
- ናይ እንተርኔት ኣፍልጦታትን ካልእን ንምስታፍ ትኽእሉ
ስራሕን ስልጠናን ንምስታፍ ምኽኣል
እንተደኣ ደለይቲ ስራሕ ኴንኩም፣ምስ ናይ ውልቃዊ መደብኩም ዝኸይድ ፣ ናይ ስራሕ ኣማኻሪ ምህላው
ናይ ፈረንሳ ቋንቋ ትምህርቲ
ከከም ደረጃኹም ንምምዕባል ዝሕግዝ ናይ ቋንቋ ፈረንሳ ትምህርቲ ስልጠና ምርካብ እውን ይከኣል እዩ ኣብ ማሕበርና
ባህላዊ ንጥፈታትን ስፖርትን
ናይ ባህላዊ ንጥፈታት መደባት ከም እኒ ፣ (ሙዝየም ፣ ትያትር፣ሲነማ፣ ኮንሰርት፣ ሰርከስ...) ከምኡ እን ናይ ስፖርትንንጥፈታት (ናይ ኣግሪ ጉዕዞ፣ ሓጺር ጉያ ናይ ኩዕሶ እግሪ ጋንታታት...).፣
ብ ኸመይ ኣብርክቶይ ይሳተፍ
ፈለማ ኣብ ቲ ቦታ ብምኻድ፣ ንምውህሃድ ምሕታት
ብዘይ ቆጸራ ኣብ , au 69 - 71 Rue Archereau, 75019 Paris,
ወትሩ ካ ሰኑይ ክሳብ ሓሙስ ካብ ሰዓታት 9h00, ን ጉዳይኩም ንምግላጽ
ብድሕሪኡ ን ኣብኡ ምስታፍ እኽእል


text:
ንኽትመሃር ምጽዋት
ምስ ዓው ኢልካ
እንታይ ኢዩ?
ወላዲን ውላድን (ካብ 4 ክሳብ 11 ዓመት) ጸወታታት ብምጽዋት ኣብ ምዝካር፣ ምትኳርን ናይ ቤት ትምህርቲ ክእለትን ንምስራሕ።
ጽቡቕ ክትፈልጥ : ተወሳኺ ብቪድዮ ርኣዩ።
ንመን ኢዩ ፧
2ዓት / ኣብ ሰሙን
ዞባ\ ዴባርትሞ
13 - Bouches-du-Rhône
2ዓት / ኣብ ሰሙን
ዞባ\ ዴባርትሞ
13 - Bouches-du-Rhône
ስለምንታይ እዩ እዚ ጉዳይ ኣገዳሲ ኾይኑ፧
ኣካዳሚያዊ ክእለት ንምምዕባል ይሕግዝ
እቲ ዓውደ መጽናዕቲ ብፍላይ ኣብ ምዝካርን ምትኳርን ንምስራሕ የኽእል።
ውላድካ ኣብ ቤት ትምህርቲ ዘጋጥሞ ጸገማት ብዝበለጸ ክትርድኦ የኽእለካ
እቲ ዓውደ መጽናዕቲ ንህጻናት ኣብ ዕዮ ገዛ ቤት ትምህርቲ ብዝበለጸ ንምድጋፍ ዝሕግዙ መሳርሒታት የተኣታቱ።
ስድራቤት ኣብ ዙርያ ጸወታ ግዜ ንኽካፈሉ የስፋሕፍሕ
ምስ ስድራቤት ግዜ ንኸነሕልፈሉ እውን ዕድል እዩ።
ብ ኸመይ ኣብርክቶይ ይሳተፍ
ቀዋሚ ምዝገባ ኩሉ ግዜ ዓርቢ ንግሆ ካብ ሰዓት 10 a.m ክሳብ 12 p.m (ናይ ትምህርቲ ዕረፍቲ ከይሓወሰ)።
ቀዋሚ ምዝገባ ኩሉ ግዜ ዓርቢ ንግሆ (ካብ ሰዓት 10 a.m. ክሳብ 12 p.m) ኣብ ቀጽሪ A Voix Haute ይካየድ። (ብዘይካ ናይ ትምህርቲ ዕረፍቲ)
ጽቡቕ ክትፈልጥ : ኣድራሻ፡ 50 ሩ በርናርድ ዱ ቦይስ፡ 13001 ማርሴ፡ ፈረንሳ
ሊንክ ሸት።
ኣብቲ መርበብ ሓበሬታ ኣብቲ "register" ዝብል ትብ ዝርከብ ናይ ርክብ ቅጥዒ ምምላእን ብኢመይል ምምላስን ይከኣል እዩ።
ወይ ድማ ብቐጥታ ኣብዚ ኣብ ታሕቲ ዘሎ ሊንክ ብምጥዋቕ፤


text:
Laxå
ናይ መጠረሽታ ዝተሓደሰሉ፡ 28 8 2020
ላክሶ ምስ ብዙሓት ከተማታት ጽቡቕ ርክብ ዘለዋ ኣብ ግሩም ቦታ ሽወደን ትርከብ። ንሳ ኣብ መገዲ ባቡር ከምኡውን ኣብቲ ካብ ስቶክሆልም ናብ ዮተቦሪ ዚኸይድ መገዲ E20 ትርከብ። ከምኡውን ምስ ኦረብሩ፡ ኩምላን ሃልስበርይን ጽቡቕ ናይ መጎዓዝያ መራኸቢ ኣለዋ። ናብዚኣተን ንምብጻሕ ድማ ብባቡር 15-30 ደቓይቕ ይወስድ።
ሓበሬታ ብዛዕባ ምምሕዳር ከተማ
ብዝሒ-ህዝቢ5,683
ስፍሓት መሬት737 ኪሜ²
ርሕቐት ካብ ዓበይቲ ከተማታት
- Örebro 52 ኪሜ
- Stockholm 243 ኪሜ
- Göteborg 234 ኪሜ
ላክሶ ኮሙን ንከተማ ላክሶን ነኣሽቱ ከተማታት ፊነሮድያ፡ ሃሰልፉሽ፡ ሮፉሽን ቲቨድን ዝጠርነፈ እዩ። ኣብ መላእ ላክሶ ኮሙን፡ ዓቢ ዱርን ብዙሓት ጽቡቓት ቀላያትን ዘለዎ ኣዝዩ ግሩም ዝኾነ ተፈጥሮ ኣሎ። ኣብ ግዜ ሓጋይ ንላክሶ ብዙሓት ሰባት ይበጽሑዋ፡ እቲ ቲቨደን ዚብሃል ሃገራዊ መናፈሻ ድማ ብ10ታት ኣሽሓት ሰባት ይብጻሕ።
መንበሪ-ገዛ
እቲ AB Laxåhem እተባህለ ናይ ምምሕዳር ከተማ ኣካራዪ ትካል ኣብ ከተማታትን ኣብ ከም ፊነሮድያን ሃሰልፉሽን እተባህላ ነኣሽቱ ከተማታትን፡ ደስ ዘብል ኣባይቲ የቕርብ። ኣብኡ፡ ብሕታውያን ኣካረይቲውን ኣለዉ፡ ከምኡውን ኣብ ከተማታት ሮፉሽን ቲቨደንን ኣለዉ።
IFH Properties Laxå AB ዓቢ ናይ ክራይ ኣባይቲ ኩባንያ እዩ።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣብዚ፡ እተፈላለዩ ዜጋታት ኣለዉ፡ ኣብዚ እዋንዚ ኸኣ እቲ ብብዝሒ ዚዝረብ ቋንቋ፡ ትግርኛን ዓረብን ታይላንድ ዳሪ/ፋርሲ እዩ።
ማሕበራትን ምትእኻባትን
ሽወደናዊት ቤትክርስትያንን ካልኦት ናጻ ኣብያተክርስትያንን ኣብቲ ከባቢ ይርከባ። ናይ እስላም ማሕበር ግን የልቦን፡ ይኹንምበር፡ ኣብ ኦረብሩ መስጊድን እተፈላለያ እስላማዊ ማሕበራትን ኣለዋ።
እቲ ናይቲ ኮሙን ሃብታም ማሕበራዊ ናብራ ንጡፍ ንምዃን ዕድል ይህብ። ኣብኡ፡ መብራህቲ ዘለዎ መጕየዪ መገዲ፡ ናይ ስፖርት ኣደራሻት፡ ናይ ስፖርት ቦታታትን መዘናግዒ ቦታታትን ኣሎ። ላክሶ ሞቶር ክላብን፡ ላክሶ ኵዕሶ እግሪ ክላብን IF ክልተ ዓበይቲ ማሕበራት እየን።
ኣብቲ ከባቢ ብቐረባ እንታይ ይርከብ
ኣብዚ፡ ቤትንባብ፡ ቤትጽሕፈት መራኸቢ ስራሕ፡ ፋርማሲ፡ ንሓደስቲ መጻእቲ ዚቕበል ናይቲ ኮሙን ቤትጽሕፈትን ብዙሕ ቤትሸቐጥን ናይ መግቢ ድኳናትን ሰከንድሃንድ ቡቲክን ኣለዋ። ኣብዚ፡ ሓያሎ ኣብያተመግቢ እውን ኣሎ። ከምኡውን ናይ ስፖርት ኣደራሽ፡ ደጋዊ መድረኻት ኣሎ።
ክሳብቲ ኣብ ኦረብሩ ዘሎ ማሪየበርይ ጋለርያን ኢከያን 45 ኪ.መ ርሕቀት ኣሎ፡ ዝቐለለ መገዲ ድማ ባቡርን ኣውቶቡስን ምውሳድ እዩ
ኣገልጎት ክንክን ወይ ሕብሐባ ቆልዑ
ኣብዚ፡ ኣብ ላክሶን ሃሰልፉሽን ፊነሮድያን ቲቨድን ናይ ኣጸደ ህጻናት ንጥፈታት ኣሎ። ናብቲ ኣጸደ ህጻናትን ናይ ትርፊ ግዜ ማእከልን ንምእታው ብዙሕ ምጽባይ የልቦን።
መባእታ ኣብያተ ትምህርትን ካልኣይ ደረጃ ኣብያተ ትምህርትን
መባእታዊ ቤትትምህርቲ ኣብ ከተማታት ኣሎ። ኣብ ፊነሮይዳ ነቶም ትሑት ዝዕድመኦም (1-3 ክፍሊ) ዚኸውን መባእታዊ ቤትትምህርቲ ኣሎ። ንሕና ንሓደስቲ መጻእቲ ህጻናትን መንእሰያትን ናይቲ ከተማ ዝኸውን መጀመርን ምድላውን ትምህርቲ ኣሎና። እቲ ካልኣይ ደረጃ ቤትትምህርቲ ኣብ ሃልስበርይ ይርከብ።
ዕድላት ትምህርቲ
እቲ ኮሙን ምስ ካልኦት ናይ ሲድናርከ ኮሙናት ኮይኑ ይሰርሕ፡ ኤስ.ኤፍ.ኢ፡ ትምህርቲ ኣባጽሕን ፍሉይ ትምህርቲ ኣባጽሕን ኣብ ሃልስበርይ (15 ደቓይቕ ብባቡር) ምስ Allévux ይጽምበር። እቲ ኮሙን ምስ እተፈላለዩ ናይቲ ወረዳ ኮሙናት ብምትሕብባር ነቲ SO-ስልጠና የካይዶ። ኣብቲ ከባቢ ብዙሓት ህዝባውያን ኮለጃት ኣለዉ፡ ኣብ ኦረብሩ ድማ ዩኒቨርሲቲ ኣሎ።
ኣገልጎት ጥዕና
ኣብ ከተማ ላክሶ፡ ማእከል ጥዕና፡ ናይ ደቀንስትዮ ሕክምናን ናይ ህጻናት ማእከል ጥዕናን ኣሎ። ኣብቲ ናይ ካርልስኩጋ ሪፈራልን ኣብቲ ናይ ኦረብሩ ሆስፒታላዊ ዩኒቨርሲቲን ናይ ክኢላታት ክፍሊ ኣሎ። ኣብቲ ቦታ ናይ ስኒ ሕክምና ኣሎ።
ናይ ቋንቋ ድግፍ-ተርጓሚ ምርካብ
ምስ ትካላት መንግስቲ ክትዛረብ ከሎኻ ዘድሊ ናይ ተርጓማይ ሓገዝ። እዚ መብዛሕትኡ ግዜ ብተሌፎን ይካየድ።
ኣገልግሎት መጎዓዝያ
ላክሶ ኣብ ግሩም ቦታ ሃገር ሽወደን ብምህላዋ ምስ ብዙሓት ዓበይቲ ከተማታት ዘራኽብ ግሩም መስመራት ኣለዋ
ንሕና ኣብቲ መስመር ባቡርን ካብ ስቶክሆልም ናብ ዮተቦሪ ዚዝርጋሕ E20 ንርከብ። ከምኡውን ምስታ ብባቡር ብ30 ደቓይቕ እትብጻሕ ኦረብሩ ግሩም ናይ መጎዓዝያ መስመራት ኣሎና።
ስራሕን ትካላት ናይ ምምስራት ተኽእሎታትን
ኣብቲ ቦታ እቲ ኮሙን እቲ ዝዓበየ ወሃብ ስራሕ እዩ፡ ኣብ ዝበዝሕ ክፍሊ ምምሕዳር ከኣ ተተካእቲ ሰራሕተኛታት ብፍላይ ድማ ኣብ ናይ ኣረጋውያን ክንክንን ኣብ ቤትትምህርትን ወትሩ ይድለዩ። ኣብዘን ዝመጻ ዓመታት ብዙሓት ጥሮታ ኪኣትው ስለ ዝኾኑ እቲ ንኣታቶም ብዚምልከት ዚካየድ ስራሕ ኪውስኽ እዩ።
ኣብቲ ቦታ ብዙሓት ነኣሽቱ ኩባንያታት ኣለዋ። እዚ ብፍላይ ኣብ መፍረ ኢንዱስትሪ ኮይኑ ብዙሓት ሰራሕተኛታት ድማ ይጥርንፍ። ምናልባት ንስኻ ሓደ ካባታቶም ክትከውን ትኽእልዶ ትኸውን? ወይውን ቀስ ኢልካ ናትካ ዋኒን ትጅምርዶ ትኸውን?
ናይ ኦረብሩ ወረዳ ከባቢ ንመላእ ሃገር ናይ ሎጂስቲክስ ሰንተር ኮይኑ ተመስሪቱ ኣሎ። ኣብ ሃልስበርይ ዓቢ ናይ ፖስታ መነሃርያ ኣሎ። ካልኦት ዓበይቲ ወሃብቲ ስራሕ ከኣ ESAB ናይ ላክሶ፡ Volvo ናይ ሃለስበርይ፡ Ericsson ናይ ኩምላ እዮም።


text:
Radio Erena: 05 June 2018
ፈጻሚት ሽማግለ ናይቲ ኣብ ስልጣን ዝርከብ ሰልፊ ኢህወደግ፣ ስምምዕ ሰላም ኣልጀርስን ውሳኔ ኮሚሽን ዶብን ምሉእ ብምሉእ ተግባራዊ ክኸውን ምውሳና ኣገልግሎት ቴሌቪዥንን ሬድዮን ኢትዮጵያ ሎሚ 5 ሰነ ኣብ ዝሃቦ ሓበሬታ ኣፍሊጡ።
ኢህወደግ ናብዚ ውሳኔ ዝበጽሕ ዘሎ፣ ምእንት ሰላምን ምዕባለን ክልቲኡ ህዝብታት ምዃኑ’ዩ ዝገልጽ።
እንተኾነ፣ ካብታ ቀንዲ መሰሓሓቢት ኮይና ዝጸንሐት ናይ ኤርትራ ምዃና ብኮሚሽን ዶብ ዝተወሰነት ባድመን ካልእ ከባቢታትን ክስሕብ ምዃኑ ኣየነጸረን።
ድሕሪ ስምምዕ ኣልጀርስ፣ ኮሚሽን ዶብ ኤርትራን ኢትዮጵያን ኣብ 2002 ኣብ ዝሃቦ ብይን፣ ባድመ ናይ ኤርትራ ምዃና እኳ እንተወሰነ፣ ኢትዮጵያ ካብቲ ናይ ኤርትራ ምዃኑ ዝተነጸረ ባድመን ካልእ ከባቢታትን ንኽትስሕብ፣ ዘተ ከም ቅድመ ኩነት’ያ ከተቕርቦ ጸኒሓ።
መንግስቲ ኤርትራ ብወገኑ፣ ዘተ ክካየድን ዝምድና ክልትኤን ሃገራት ናብ ንቡር ክምለስን፣ ኢትዮጵያ ንስምምዕ ኣልጀርስን ነቲ ቀያድን ናይ መወዳእታን ውሳኔ ኮሚሽን ዶብን ብዘይቅድመ ኩነት ከተተግብር ክጽውዕ ምጽንሑ ይፍለጥ።
እቲ መንግስቲ፣ ብዛዕባ’ቲ ፈጻሚት ሽማግለ ኢህወደግ፣ ንስምምዕ ኣልጀስርን ውሳኔ ኮሚሽን ዶብን ምሉእ ብምሉእ ከተግብር ምዃኑ ዝሃቦ ሓበሬታ ኣመልኪቱ፣ መግለጺ ከውጽእ ትጽቢት ይግበር።
መንግስታት ኤርትራን ኢትዮጵያን፣ ናብ ኩናት ዘእተወን ምኽንያት ብቀንዱ ጉዳይ ዶብን ዋንነት ባድመን ጥራይ ስለዘይነበረ፣ ኢትይጵያ ሰራዊታ ካብቲ ከባቢታት እንተስሒባ’ውን ናይ ሰላም ጎደና እዘን ክልተ ሃገራት ርሑቕ ምህላው’ዮም ዝተፈላለዩ ወገናት ትንታነታቶም ዝህብሉ።
=====================


text:
ሰብ ኣይጽላእካ ዝበሃል ምስላ ኣሎ። እዚ ምስላ’ዚ ብሕማቕ ተግባራቱን ጠባያቱን ምስ ከባቢኡ ዘይቃዶ ባህርይ ዘለዎ ሰብ፡ ኣብ ሓጎስን ሓዘንን ናይቲ ዘለዎ ሕብረተሰብ ክሕወስ ኣብ ዘይክእለሉ ደረጃ ምስ በጽሐ እሞ፡ ጥቕኡ ኮፍ ዝበለ ሰብ ቀልጢፉ ብድድ ክብል ከሎ፥ ሓቲቱ ዝምልሰሉ ክስእን ከሎ፥ ለሚኑ ዝቶኽበሉ ክስእን ከሎ፥ ጎፈ-ጎፍ ምስ ሰብ እንተተራኺቡ - ሰብ ክርሕቆ ከሎ ዝበሃል ምስላ’ዩ።
ሎሚ ከኣ ሕማቕ ኣጋጣሚ ኮይኑ ወዮ ከም ዕንልማዝን ከቢሩ ዝነበረ ፕረሲደንት ሃገረ ኤርትራ፥ ኣባይቲ ዜጋታትና ካብ ስእሊ ጻድቃናት ንላዕሊ ስእሊ ናይዚ ንዛረበሉ ዘለና ፕረዚደንት በዚሑሉን ከቢሩሉን ኣብ ዝነበረ ሃገር፡ ሎሚ መዓስ’ኮን ይሞተልና ይኸውን ዝብል ጸሎትን ትጽቢትን ዝበዝሓሉ ህሞት በጺሕና ኣለና። እወ! ሕማቕ ዕድል ኮይኑ እምበር ካብ መዓስ እዩ ዝመውት ኢልና ሞቱ ምጽባይ፡ መዓስ እዩ ዝቕየር ኢልና ካብኡ ዝሓይሽ ካልእ ወዲ ሃገር/ጓል ሃገር ከነቋምት ምሓሸ ኔሩ። እሞ እንታይ ይገበር? ህዝቢ ኤርትራ መተካእታ ፕረሲደንት ከነናዲ ዕድል እንተዝረክብ፡ ይትረፍዶ ንምእንቲ ሃገሩ ዝተቓለሰ ነቶም ሃገር ከጥፍኡ ተበጊሶም ዝተማረኹ ወተሃደራት ጸላኢ እውን ሞት ኣይተተምነየን። ሓዳግን ለዋህን ህዝቢ ኤርትራ ግን ኣብ ዝሓለፈ ዳርጋ 30 ዓመታት ንክጭክን ኣብ ልዕሊኡ ዘይተሰርሐ ነገር የለን- ጨኪኑ ከኣ። ብዘይካ ውሑዳትን ውሱናትን ነባሕቲ ኮራኩር ህግደፍ፡ እቲ ካልእ ኣብ ልዕሊ ኢሰያስ ኣፈወርቂ ዝወርድ ኩሉ ባህርያዊ ሓደጋታት ብሃንቀውታ ይጽበ ኣሎ።
እሞኸደኣ እቲ ብጅግንነቱ ዓለም ዘዛረበ ህዝቢ ኤርትራ፡ ይከኣሎ እናተባህለ ዝተደርፈሉ፡ ሓደ ንዓሰርተ ተባሂሉ ዝተነየተሉ፡ ሎሚ ፍርሒ ኣብ ኣንጉዑ ኣትይዎ ጭርኡ ደጒሉ ክኸይድ ክትርኢ ከለኻ ህዝብ’ዶ ክልተ ሻዕ ይረአ’ዩ ኢልካ ትሓዝን። ግን እዚ ግዝያዊ ናይ ስምዒት ትንታን ይኸውን እሞ ሓንሳብ ዝግ ኢልካ ኣብቲ ርጉእን ወድዓውን ጠመተ ምስ ኣተኻ፡ ለከ ሕማቕ ኣመራርሓ እምበር ሕማቕ ህዝቢ የለን ኣብ ምባል ትበጽሕ። እወ ህዝቢ ረብሓታቱ ከተርእዮ እንተኪኢልካን ሓቂ ሒዝካ ምእንትኡ ኣብ ጎድኑ እንተተሰሊፍካን ተኣምራት ክሰርሕ ከምዝኽእል ዘጠራጥር ኣይኮነን። ሕጂውን ህዝቢ ኤርትራ ኦሮማይ ኣይበለን። የግዳስ እቲ ኣብ ድኽነትን ዓጸቦን ማዕረ ክገብረና ዝደሊ ዘሎ ስርዓት ህግደፍን ውልቀ ኣውራኡ ዝኾነ ኢሳያስ ኣፈወርቅን ኣብ ክንዲ ክእለዩልና ትምኒትን ጸሎትን ጥራሕ ንኸውን ሕጂውን እቲ ትማል ተኣምራት ዝሰርሐ ህዝቢ ኤርትራ ካብ ካልእ ከይተጸበየ ባዕሉ ክኣልዮም ክብገስ ይክእል’ዩ።
እወ ነዚ ህዝባዊ ዕማም ዝተበገሳ ውድባት ኣይወሓዳን ግን ኣይከኣላን። እቲ ጉዳይ ግን ኣብኡ ክድምደም ዝግበኦ ኣይኮነን። እቲ በብውልቀ ውድባትና ዘይከኣልናዮ ህዝባዊ ዕማም፡ ተባላሒትናን ተማላሊእናን ከነዐውቶ ስለ ዝቐልል ካብቲ ንዓመታት ዝለመድናዮ ኣሰራርሓ ወጺእና ኣብ ሓዲሽ ናይ ለውጢ ጎደና ንሓባራዊ ጸረ ህግደፋዊ ስራሓት ንበገስ።
ነስተውዕል! ህግደፍ ምጥርናፍን ሓድነትን ህዝቢ ኤርትራ ስለ ዘፍርሆ በብእዋኑ ሃሱሳቱ እናለኣኸ ብወገን፡ ብሃይማኖት ከምኡን ካልእ ኣብ ሕድሕድና ዘባልዕ ጉዳይ እናፈጠረ ናብ ንሱ ዝሰርዖ ኣጀንዳ ከህልኸና ይረአ ኣሎ። ደለይቲ ፍትሕን ለውጥን ግን በዚ ከይተሃመልና ኣንፈትና ከይሰሓትና ጸረ ህግደፍ ቃልስታትና ነሓይል።
ቃልሲ ውጹዓት ዘለዓለም ተዓዋታይ’ዩ
ዝኽርን ክብርን ንስዉኣትና ወርሒ ሚያዝያ 2020


text:
ቅትለት ካሾጊ፡ 'ኣስከሬኑ ብኣሲድ ክሓቅቕ'ዩ ተገይሩ'
ኣማኻሪ ፕረዚደንት ቱርኪ፡ ኣሲን ኣክታይ፡ ኣስከሬን ስዑዳዊ ጋዜጠኛ ጀማል ካሾጊ ምስተቖራረፀ ኣብ ኣሲድ ክሓቕቕ ከምዝተገበረ እየ ዝኣምን ክብል ተዛሪቡ።
ቀተልቲ ናይቲ ጋዜጠኛ፡ ዝኾነ ይኹን ኣሰር ክገድፉ ስለዘይደለዩ እዮም ንኣስከሬኑ ከወግድዎ ደልዮም ድማ ኢሉ።
ኣስከሬን ናይቲ ኣብ ከተማ እስታንቡል ዝተቐተለ ስዑዳዊ ጋዜጠኛ፡ ብኣሲድ ከምዝሓቐቐ ዘርኢ ናይ 'ፎረንሲክ' መረዳእታ ግን ኣይቀረበን።
ሙሓመድ ቢን-ሳልማን ብዛዕባ ካሾጊ ኣብ ቴሌፎን ተዛሪብዎ ዝተብሃለ እንታይ እዩ?
ወራስ ዓራት ልኡል ሙሓመድ ቢን-ሳልማን፡ እቲ ዝተቐትለ ስዑዳዊ ጋዜጠኛ ጀማል ካሾጊ፡ ሓደገኛ ተኸታሊ ምስልምና ክኸውን ከምዝኽእል ንኣሜሪካ ከምዝሓበረ ገለ ናይ ዜና ማዕከናት ገሊጸን እየን።
ልኡል ሙሓመድ ቢን-ሳልማን፡ ሃለዋት ጀማል ካሾጊ ድሕሪ ምጥፍኡን ቅድሚ ስዑድያ ቅትለቱ ምእማናን ምስ ዋይት ሃውስ [ቤተ መንግስቲ ኣሜሪካ] ብቴሌፎን ኣብ ዝገበሮ ዝርርብ ኢዩ ሓደገኛ ተኸታሊ ምስልምና ክኸውን ይኽእል ኢዩ ኢሉ ንኣሜሪካ ሓቢሩ ዝብሃል።
እንተኾነ፡ መንግስቲ ስዑድያ እዚ ኣብ ጋዜጣታት ዋሺንግቶን ፖስትን ኒው ዮርክ ታይምስን ዝተዘርግሐ ሓበሬታ ነጺጋቶ።
እቲ ኣብ ናይ ኣሜሪካ ናይ ማዕከናት ዜና ዝሰርሕ ዝነበረ ስዑዳዊ ጋዜጠኛ፡ ጀማል ካሾጊ፡ ኣንጻር ኣመሓደርቲ ሃገሩ ተቓውሞ ብምስማዕ ኣዝዩ ፍሉጥ ኢዩ ነይሩ።
ሬስኡ ስጋብ ሕጂ ኣይተረኽበን፡ እንተኾነ ቱርኪ ኣሜሪካን ስዑድ ዓረብን ካሾጊ ብ 2 ጥቅምቲ ኣብ ውሽጢ ቤት ጽሕፈት ቆንስል ስዑድያ ኣብ ኢስታቡል ከምዝተቐትለ ይሰማምዓ እየን።
መንግስቲ ስዑድ ዓረብ፡ ንጉሳውያን ቤተሰብ ኣብ ቅትለት ካሾጊ ዝኾነ ኢድ ከምዘይነበሮም ድሕሪ ምግላጽ፡ ``ኩሉ መርትዖታት ንምርካብ ክትጽዕት`` ምዃና ገሊጻ።
ዝሓለፈ ወርሒ፡ ልኡል ሙሓመድ ቢን-ሳልማን ``እቲ ዝተፈጸመ ገበን ንኹሉ ስዑዳዊ ኣዝዩ ዘሕመመ ኢዩ`` ኢሉ።
ኣብቲ ናይ ቴሌፎን ዝርርብ እንታይ ተባሂሉ?
ኣብቲ ልኡል ሙሓመድ ምስ ጃረድ ኩሽነር፡ ሰብኣይ ጓሉ ንፕሬዚደንት ዶናል ትራምፕን፡ ምስ ኣማኻሪ ሃገራዊ ጸጥታ ጆን ቦልቶንን ብቴሌፎን ዝገበሮ ዝርርብ፡ ካሾጊ ኣባል እስላማዊ ውድብ ሙስሊም ብራዘርሁድ ኢዩ ነይሩ ኢሉ ከምዝሓበሮም ጋዜጣ ዋሺንግቶን ፖስት ጸብጺቡ።
እቲ ናይ ቴሌፎን ዝርርብ ብ9 ጥቅምቲ ሓደ ሰሙን ድሕሪ ምጥፋእ ካሾጊ'ዩ ተኻይዱ ዝብሃል።
ኣብቲ ዝተኻየደ ዝርርብ፡ ልኡል ሙሓመድ፡ ዋይት ሃውስ ነቲ ናይ ኣሜሪካን-ስዑድያን ኪዳን ክትዕቅቦ ከም ዝሓተተ ይግለጽ።
ስድራ ቤት ካሾጊ ንዋሺንግቶን ፖስት ኣብ ዝሃብዎ መግለጺ፡ ካሾጊ ኣባል ሙስሊም ብራዘርሁድ ከምዘይነበረን፡ ካሾጊ`ውን ዝሓለፉ ዓመታት ብቐጻሊ ነቲ ጠቐነ ይነጽጎ ከምዝነበረ ገሊጾም።
ስዳራ ቤት ካሾጊ ኣብ ዝሃብዎ መግለጺ፡ ``ብዝኾነ መለክዒ ካሾጊ ሓደገኛ ሰብ ኣይነበረን፡ ከምኡ ኢልካ ምሕሳብ ድማ ትርጉም-ኣልቦ ኢዩ`` ኢሎም።
ካብቲ ዝተኻየደ መርመራ እንታይ ተረኺቡ?
ካሾጊ ብኸመይ ከምዝተቐትለ ስጋብ ሕጂ ኣብ ስምምዕ ኣይተበጸሐን።
ካሾጊ ናብቲ ቤት ጽሕፈት ቆንስል፡ ምስ ቱርካዊት ሕጽይቱ ሂቲጃይ ጂንጊዝ፡ ናይ መርዓ ሰነድ ንምስላጥ ኢዩ ከይዱ።
መንግስቲ ቱርኪ ብሮቡዕ ኣብ ዝሃበቶ መግለጺ፡ ``ብመሰረት እቲ ኣቐዲሙ ዝወጸ መደብ``፡ ካሾጊ ናብቲ ቆንስል ምስ ኣተወ፡ ሽዑንሽዑ ኢዮም ሓኒቖሞ፡ ብድሕሪኡ ድማ ንሬስኡ ጎዛዚዮም ኢላ።
ሃለዋት ካሾጊ ምስጠፍአ፡ መንግስቲ ስዑድያ ካሾጊ ካብቲ ቤት ጽሕፈት ቆንስል ብሂወቱ ኢዩ ወጺኡ ኢሎም። ጸኒሖም ድማ ተቐቲሉ፡ ቅትለቱ ድማ ኣቐዲሙ ዝተወጠንን ውጽኢት ``ፋሉላዊ ስርሒት`` ከምዝነበረን ገሊጾም። ዓሰርተ-ሸሞንተ ዝኾኑ ጥርጡራት ድማ ከምዝተኣስሩን ኣብ ስዑድ ዓረብ ከምዝፍረዱን ክገልጹ ከለው፡ ቱርኪ ግና እቶም ጥርጡራት ኣብ ሃገራ ክፍረዱ ኢያ ጠሊባ።


text:
ፓርላማ ኢትዮጵያ ንዝቕፅል በጀት ዓመት 2007 ዓ/ም ልዕሊ 178 ቢሊዮን ብር ኣፅዲቑ።ምስ ግብፂ ዘሎ ርክብ እውን ዝሓሸ ኣንፈት ሒዙ’ሎ ኢሎም ቀዳማይ ምንስቴር ኢትዮጵያ ኣቶ ሃይለማሪያም ደሳለኝ።ናይ ሰለስቲአን ናይ ቴክኒክ ኮሚቴ ስራሕ ከምዝጅምር እውን ኣብ ስምምዕ ተበፂሑ’ሎ ኢሎም።
ቤት ምኽሪ ወከልቲ ህዝቢ ኢትዮጵያ ሎማዕንቲ ሰኒ ኣብዘካየዶ ጉባኤ ናይ 2007 ዓ/ም ሃገራዊ በጀት 178 ቢሊዮን፣565 ሚሊዮን፣906 ሽሕን 574 ብር ክኸውን ኣፅዲቑ’ሎ።
ኣባላት እቲ ቤት ምኽሪ ንቀዳማይ ምንስቴር ሃይለማሪያ ካብ ወፃኢ ዝርከብ ኣታዊ ከምኡ’ውን ርክብ ኢትዮጵያን ግብፅን ሓዊሱ ዝተፈላለዩ ሕቶታት ሓቲቶም።
ብዛዕባ ዓብዪ ግድብ ህዳሴን ምስ ግብፂ ዘሎ ርክብን ካብ ኣባላት ፓርላማ ቐሪቡሎም መልሲ ዝሃቡ ኣቶ ሃይለማሪያም ደሳለኝ መርገፂ ኢትዮጵያ ኣብ መትከል ዝተመስረት ዘይለዋወይ ምዃኑ ብምዝኽኻር ናይ ግብፂ መርገፂ ግን ከከም ናብ ስልጣን ዝመፁ መራሕቲ ከምዝለዋወጥ ሓቢሮም።ገሊኦም እውን ብግልፂ ንኢትዮጵያ ንምፍርርሓ ዝፈተኑ ከምዘለው ኣብ ቀረባ ብናይ ግብፂ ቴሌቪዥን ዝተመሓላለፈ ፈነወ ብምጥቓስ ሓቢሮም።
ኣብ ዝሓለፈ ወርሒ ኣብ ኢኳተሪያል ግኒ ኣብዝተኻየደ ጉባኤ መራሕቲ ኣፍሪካ ዝረኸቡዎም ንሓድሽ ፕሬዝዳንት ግብፂ ዓብድል ፈታሕ ኤ-ሲሲ ብዝመስል ኣቶ ሃይለማሪያም ‘’ሕዚ ናብ ስልጣን ዝመፁ ፕሬዝዳንትን መራሕትን ዝተዛረቡና ነገር ደጊም ሓድሽ ምዕራፍ ክንኸፍት ኢና፤ኣብ ሓድሽ ገፅ ክንፅሕፍ ኢና’’ክብሉ ምግላፆም ሓቢሮም።እቲ ሓድሽ ምዕራፍ ናይ ሓባር ተረባሕነት መሰረት ዝገበረን ክኸውን ብምስምምዖም ብታሕጓስ ተቐቢልናዮ ኣለና ኢሎም።
ኣብዚ እዋን እዚ እዘን ሃገራት ጭቡጥ ናብ ዝኾኑ ስራሕቲ ይጉዓዛ ኣለዋ ኢሎም ቀዳማይ ምንስቴር ሃይለማሪያም ደሳለኝ ብምውሳኽ።
ነቲ ግድብ ኣብ እንሰርሐሉ እዋን ኣብ ታሕተዎት ሃገራት ዘስዕቦ ቁጠባዊ፣ማሕበራውን ከባቢያዊ ተፅዕኖ ብዝምልከት ነዚ ገምጊሙ መፍትሒ ንከቐምጥ ዝተጣየሸ ስሉስ ኮሚቴ ስራሕ ንኽጅምር ብዝሓተትናዮ መሰረት ንሳቶም እውን ተሰማሚዖም ናብ ስራሕ ኣቲና ኣለና ክብሉ ገሊፆም።
ኣቶ ሃይለማሪያም ደሳለኝ ብምውሳኽ ቅድም ክብል ብኽልቲኦም መንግስታት ዝተጣየሸ ኮሚሽን ግብፅን ኢትዮጵያን ዝተብሃለ ኣካል ኣብ ዓመት ሓደ ግዜ ጥራሕ ይዘራረብ ከምዝነበረ ብምዝኽኻር ሎሚ ግን ኣብ ሰለስተ ወርሒ ሓደ ግዜ እናተኣከበ ንቶም ፀገማት እናመርመረ ንክኸይድ ኩነታት ንምምችቻው ምስምምዖም እውን ገሊፆም።እንተኾነ ግን ኢሎም ኣቶ ሃይለማሪያም ደሳለኝ እቲ ልዝብ ቀሊል ኣይኸውንን ኢሎም።


text:
ፍሉይ ልኡኽ ኣመሪካ ንቀርኒ ኣፍሪቃ ጀፍሪ ፈልትማን ሎሚ ናብ ኢትዮጵያ ይገይሽ ከምዘሎ ሚንስትሪ ወጻኣ ኣመሪካ ኣፍሊጡ።
እዚ ዝኸውን ዘሎ፡ ዕጡቓት ተቓወምቲ ናብታ ርእሰ ከተማ ንግስግስ ኣለና ኣብ ዝብልሉን፡ መንግስቲ ኣዲስ ኣበባ ህጹጽ ኣዋጅ ሓደጋ ኣብ ዝኣወጀሉን እዋን`ዩ።
ቀዳማይ ሚስንተር ኢትዮጵያ ግን እቲ መንግስቲ ተዓዊቱ ከምዝወጽእ ርግጸኛ`የ ኢሉ`ሎ። ' ኢትዮጵያ ኣይክትፈርስን`ያ ኢትዮጵያ ክትብልጽግ`ያ ኢትዮጵያ ብደምን ኣዕጽምትን ደቃ ተኸቢራ ክትንበር`ያ ኢሉ ቀዳማይ ሚስንተር ኣቢይ።
ፕረሲደንት ክልል ትግራይ ደብረጽየን ገብረሚካኤል ብወገኑ፡ ደለይቲ ኩናት ክቕጽልዎ ካብ ደለዩ ዘለና ኣማራጺ ንጸላእትና ብሓይሊ ምድምሳስ ጥራሕ`ዩ ኢሉ`ሎ።
ወሃቢ ቓል ሚንስትሪ ወጻኢ ዩኤስ ነድ ፕራይስ፡ ኩሎም ተቐናቐንቲ ወገናት ነቲ ውግእ ደው ከብልዎን፡ ህይወት ዜጋታት ክሕልውን ንጽውዕ ኢሉ`ሎ።
ኣተሓሒዙ፡ ናይ መገሻ መጠንቀቕታና ናብ ደረጃ 4 ኣደይብናዮ ኣለና፡ እዚ ማለት ድማ ዜጋታት ኣመሪካ ናብ ኢትዮጵያ ከይገሹ ንመክር፡ ኣብ ኢትዮጵያ ዘለዉ ዜጋታት ኣመሪካ ድማ ብዘለዋ ንግዳዊ ናይ መጓዓዝያ ተጠቒሞም ካብ ኢትዮጵያ ንምውጻእ ኣብ ግምት ከእትውዎ ንምዕድ ማለት`ዩ ኢሉ፡ ነድ ፕራይስ ወሃቢ ቓል ሚንስትሪ ወጻኢ ኣመሪካ።
እዚ ከምዚ ኢሉ እናሃለወ ዋና ጸሓፊ ሕቡራት ሃገራት ኣንቶኒዮ ጉተረዝ ትማሊ ኣብ ዝዘርግሖ ናይ ትዊተር መልእኽቲ፡ በቲ ኣብ ኢትዮጵያ ዝርአ ዘሎ ምዕባለ ኣዝዩ ከም ዝተሻቐለ ገሊጹ`ሎ።
ጉተረዝ ኣብ መልእኽቱ ምስ ቀዳማይ ሚኒስተር ኣቢይ ኣሕመድ ከም ዝተዛራረበን ቤት ጽሕፈቱ ድማ ነቲ ኲናት ደው ንምባል ኣብ ዝግበር ዘተ መገዲ ከጣጥሕ ድሉው ምዃኑን ንቀዳማይ ሚንስተር ከም ዝገለጸሉ ኣመልኪቱ ኣሎ።
ሰብኣዊ ሓገዝ ናብ ኢትዮጵያ ንምብጻሕን ብዛዕባ ጕዕዞ ኣተሓባባሪ ምውህሃሃድ ሰብኣዊ ሓገዛት ሕቡራት ሃገራት (ኦቻ) ምስ`ቲ ቀዳማይ ሚኒስተር ከም ዝተዛራረቡን’ውን ጉተረዝ ኣብ መልእኽቲ ትዊተር ወሲኹ ጠቒሱ`ሎ።


text:
በስመኣብ ወወልድ ወመንፈስ ቅዱስ ኣሓዱ ኣምላክ ኣሜን!!!
፬/4 ታሕሳስ ዕረፍቱ ለሓዋርያ እንድርያስ
እንድርያስ ማለት ጽኑዕ፡ ቦኽሪ ማለት ኮይኑ፡ ንሓዋርያ ጴጥሮስ ሓዉ እዩ። ቅዱስ እንድርያስ ሃገረ ስብከቱ ልዳ እዩ። ካብ 72 ኣርድእት ንፊልሞና
ሒዙ ምስ ከደ ኣብ ቤት ጣዖት ኣተወ። ፊልሞና ንድምጹ ዓው ብምባል“ኣማልክቲሆሙ ለኣሕዛብ ዘወርቅ ወዘብሩር ግብረ ኢደ እጓለ እመሕያው”
ናይ ኣህዛብ ኣማልኽቲ ብወርቅብን ብብሩርን ብኢድ ሰብ ዝተሰርሑ እዮም እናበለ ክዝምር ከሎ ኣህዛብ ተኣከቡ። ምሂሩ ድማ ኣእመኖም። ሊድያ ዝተባህለት ሰበይቲ ድማ ድሕሪ ሞታ ኣተንስኣ። ብድሕሪ እዚ መእምናን ካብ ግብሪ ጽድቂ ናብ ግብሪ ሓጢኣት ንኸይምለሱ ዝምህርዎም መምህራንን ካህናትን ሸመሎም። መካነ ጸሎት ሂብዎም። ወንጌል ንዘይበጽሖም ከብጽሓሎም ናብ በላዕቲ ሰብ ብምኻድ መሃረ። ጽኑዕ መበሊኡ ድማ በዚ እዩ።
ሰማዕትነት ዝተቐበለሉ ኣብ መስቀል ብምስቃል እዩ። ኣብ ጋዝሪኖስ ዝተባህለ ቦታ ኣትዩ ክምህር ከሎ እቶም ህዝቢ ንትምህርቲ ሰሚዖም ንተኣምራቱ ርእዮም ኣመኑን ተጠምቁን። ካህናት ጣዖትን ነቢያት ሓሶትን ጥቕሚ ምስ ጎደሎም ሓያላት ዝበሃሉ ብምእካብ፡ ዓስብኹም ክንህበኩም ኢና ነዚ ኣጥፍኡልና በልዎም። እቶም ልኡኻት ምስ ከዱ እንድርያስ ክምህር ጸንሖም፡ ብትምህርቱ ኣሚኖም ኣቡኡ ተረፉ። እቶም ለኣኽቲ ድማ ወይ ካብ ህዝብና ወይ ካብ ገንዘብና ከይኮና ተሪፍና ብምባል ኲናትን ዋልታን ሒዞም መጽእዎ። ናብ ጎይታ ምስ ጸለየ ድማ ካብ ሰማይ ሓዊ ወሪዱ
በልዖም። እቶም ዝተረፉ ድማ ሒዞም ኣብ ገዛ ዓጸውዎም። ካልኣይ ግዜ ሓዊ ካብ ሰማይ ወሪዱ ከጥፍኦም ምስ ጸለየ፡ ጎይታ ተገሊጽሉ ንሶም ብኸፋእ ተግባሮም ክጠፍኡ እዮም፡ ንስኻ ግን ናብ ቦታ ዕረፍቲ ክትኣቱ ስለ ዝኾንካ ተዓገስ በሎ። ንጽባሒቱ ድማ ኣብ ንቑጽ ዕንጨይቲ ሰቒሎም ቐተልዎ።
በረኸትን ጸጋን ናይ ሓዋርያ እንድርያስ ኣይፈለየና
ኣሜን ኣሜን ኣሜን
Leave a comment


text:
ኣብ ኣፍሪቃ ኽታበት ክከላኸሎም ዝኽእሉ ሕማማት ብሃንደበት ብብዝሒ ዳግማይ ይርኣዩ ምህላዎም ውድብ ጥዕና ዓለም ኣፍሊጡ።
ኣብ መንጎ ወርሓት ጥሪን መጋቢትን እዚ ዓመት ኣብ ኣፍሪቃ ዳርጋ 17,500 ብሕማም ንፍዮ ዝተታሕዙ ሰባት ከምዝተመዝገቡ ዝገለጸ ውድብ ጥዕና ዓለም እዚ ምስቲ ናይ 2021 ዓ.ም ክነጻጸር ኸሎ ብ 400% ወሰኽ ዘርኣየ ኾይኑ'ሎ።
20 ሃገራት ኣፍሪቃ ኣብቲ ዝሓለፈ ሰለስተ ኣዋርሕ ንፍዮ ብብዝሒ ከም ዝተራእየን ተፈሊጡ'ሎ። እዚ ካብቲ ኣብ ተመሳሳሊ 2021 ዓ.ም ዝነበራ ክረኣ ኸሎ ሸሞንተ ሃገራት ተወሰኽቲ ኮይነን ኣለዋ ።
ውድብ ጥዕና ዓለም ዘይምዕሩይ ቀረብ ክታበትን ለበዳ ኮቪድ19 ዝፈጠሮ ምትዕንቃፋትን ድኹም ስርዓተ ክንክን ጥዕናን ኣብ ብዙሓት ሃገራት ኣፍሪቃ ስሩዕ ናይ ክታበት ምሃብ ከይዲ ከም ዝገትአ ገሊጹ፥ ንህጻናት ብቅልጡፍ ካብ ሕማማት ንምክልኻል ወፍሪ ክታበት ምስ ክታበት ኮቪድ19 ተዛሚዱ ክወሃብ የድሊ ኢሉ'ሎ።


text:
Radio Erena: 20 September 2022
መንግስቲ ኡጋንዳን ላዕለዋይ ኮሚሽን ስደተኛታት ሕቡራት ሃገራትን፣ ዳግመ ምዝገባ ኣብታ ሃገር ናይ ዝነብሩ ስደተኛታት ክካየድ ብዘውጽእዎ መምርሒ መሰረት፣ ምዝገባ ኤርትራውያን ካብ 13 ክሳብ 16 መስከረም ተኻይዱ።
እቲ ብብዝሒ ኣባላት ስድራቤታት ተኸፋፊሉ ኣብ ሰለስተ መዓልታት ዝተኻየደ ምዝገባ፣ ብቑዑ ምድላው ዘይተገብረሉ ኣብ ርእሲ ምዃኑ፣ ንጹር ሓበሬታ’ውን ስለዘይነበሮ ሓያሎ ስድራቤታት ከምዝተኸላበታ ነዚ ሓበሬታ ካብ ካምፓላ ዝልኣኹ ወገናት ኣረዲኦም።
ዕላማ እቲ ዝካየድ ዘሎ ዳግመ ምዝገባ ንጹር እኳ እንተዘይኮነ፣ እቲ መስርሕ ንሓያሎ ኤርትራውያን ግዳያት ጉቦ ሰራሕተኛታት ክፍሊ ኢምግሬሽን ኡጋንዳን ካልኦት ምስ ስደተኛታት ዝተኣሳሰራ ትካላትን ይገብሮም ኣሎ ክብሉ እቶም ወገናት ጠቒሶም።
ንኤርትራውያን ብዘይ መእተዊ ቪዛ ናብ እትቕበል ኡጋንዳ ካብ ዝኣትዉ መብዛሕቶም ናብ ዓዶም ከምዘይምለሱ ይፍለጥ።
እንተኾነ፣ ኣብ ኡጋንዳ ክትጸንሓሉ ዝግባእ ግዜ ሰለስተ ኣዋርሕ ጥራይ ምስ ምዃኑ፣ ሓያሎ ካብቶም ኣብታ ሃገር ንምትራፍ ዝውስኑ ኤርትራውያን ብዘይሕጋዊ መንበሪ ፍቓድ’ዮም ዝነብሩ።
ዑቕባ ዝሓተቱን ናይ ወጻኢ ሃገራት መስርሕ ዝጽበዩን ኤርትራውያን ‘ውን እንተኾኑ፣ ኣብታ ሃገር ጉዳያት ንምስላጥ ጉቦ ምኽፋል ንቡር ተርእዮ ምዃኑ ይዝረበሉ።
ኣብ ኡጋንዳ ኣስታት 1.5 ሚልዮን ስደተኛታት ክነብሩ እንከለዉ፣ መብዛሕቶም ዜጋታት ኮንጎን ደቡብ ሱዳንን ምዃኖም ብ09 መስከረም ዝወጸ ጸብጻብ ሕቡራት ሃገራት የመልክት።
መብዛሕቶም እቶም ስደተኛታት ኣብ መዓስከራት ዝተዓቝቡ’ዮም።
ከም ዜጋታት ኤርትራን ኢትዮጵያን ዝኣመሰሉ ስደተኛታት ግና ኣብ ከተማታት ብፍላይ ድማ ኣብ ካምፓላ ዝነብሩ ኮይኖም፣ ብዙሓት ካብኣቶም ንኣሽቱ ንግዳዊ ትካላት ብምኽፋት ህይወቶም ይመርሑ።
=======================


text:
ናይጀርያዊት ኣሚና ዩጉዳ ቢቢሲ ዘዳልዎ ሸልማት ኮምላ ዱሞር ተዓዊታ
ተወላዲት ሰሜናዊ ምብራቕ ናይጀርያ፡ ጋዜጠኛ ኣሚና ዩጉዳ፥ ቢቢሲ ዘዳለዎ ሳልሳይ ዙር ሸልማት ኮምላ ዱሞር ተዓዊታ።
ኣሚና ዩጉዳ፡ ኣብ ሓደ ቴሌቪዥን ሃገራ፡ ኣቕራቢት ዜና ኮይና'ያ ትሰርሕ። ንጉዳይ ኣል-ሸባብን ካልእ ዓበይቲ ዜናታትን ሽፋን ብምሃብ ድማ ትፍለጥ።
ካብዚ ሒዝናዮ ዘለና ወርሒ መስከረም ጀሚራ ንሰለስተ ኣዋርሕ ኣብ ለንደን ናብ ዝርከብ ቢቢሲ ክትምደብ'ያ።
እቲ ሽልማት ንዝኽሪ መዋቲ ጋዜጠኛ ቢቢሲ ኮምላ ዱሞር ዝዳሎ እዩ። ኣቕራቢ ዜና ቢቢሲ ኮምላ ብ2014 ዓመተ ምሕረት ኣብ መበል 41 ዓመት ዕድሚኡ'ዩ ዓሪፉ።
ዩጉዳ፡ ነቲ ሸልማት "ዓብዪ ክብሪ'ዩ" ክትብል ገሊፃቶ።
"ብታሕጓስ ተመሊአ ነይረ። ኣቕረብቲ ዜና ጋዜጠኛታት፡ ኣብ ኣፍሪካ ወሳኒ ግደ ኣለዎም...ንሱ'ዩ መግለፂና። ኣብዚ ሕዚ እዋን ጋዜጠኛታት ነዚ ሓለፍነት እናተሰከሙ እዮም" ትብል።
ኣብ ቢቢሲ ክትሰርሕ ዕድል ብምርካብ ኣዝያ ሕጉስቲ'ያ።
ንውድድር እንትተመልክት፡
"ብዝተወሰነ መልክዑ ዝተማህሩ ይኹኑ ፈፂሞም ዘይተማህሩ ደቂ-ዓደይ፥ ኣብ ጉዳይ ፕረዚደንት ትራምፕ ኣብ ኣሜሪካ፣ እምቢተኛነት ሰሜን ኮርያ፣ ብፑቲን እትመሓደር ሩስያ ብዛዕባ ዝህልዋ ርክባት ወፃኢን ካልኦት ዝተፈላለዩ ዛዕባታት ይከታተሉ እዮም" ኢላ።
ዳይሬክተር ኣገልግሎት ቢቢሲ ዎርልድ ፍራንሴስካ ኣንስወርዝ፥ ኣሚና ዩጉዳ 'ቲ ሽልማት ይገበኣ እዩ ኢለን።
" ኩምላ ዝልለየሎም ብቕዓታት ዝወነነ ሰብ እንተተረኺቡ ክብሪ ክንህቦ ይግባእ፡ ምስ ኣሚና ክንሰርሕ ምኽኣልና ድማ ኣዚና ሕጉሳት ኢና"
ቅድም ክብል፡ ዩጋንዳዊት ኣንባቢት ዜና ናንሲ ካኩንጊራን ናይጀርያዊት ጋዜጠኛ ቢዝነስ ዲዲ ኣኪንየሉረን ተዓወትቲ ኮይነን ነይረን።


text:
ክልተ ስውዲናዊያን ጋዜጠኛታት ምሕረት ኽሓቱ ወሲኖም
መግስታት ኢትዮጵያን ስዊድንን ዕፃ እቶም ጋዜጠኛታት ብዝምልከት ዝርርብ እናካየዱ እዮም ተባሂሉ
ብኽስታት ግብረ ሽበራ ኣብ ኢትዮጵያ ማእሰርቲ ዝተፈረዶም ክልተ ስውዲናዊያን ጋዜጠኛታት ኣብ ክንዲ ይግባይ ምሕረት ንምሕታት ወሲኖም። ሃይንለይን ካብ ኣዲስ ኣበባ ዝለኣኾ ፀብፃብ ገብረ ከቕርቦ እዩ።
ጋዜጠኛታት ማርቲን ሽብየን ዮሃን ፐርሰንን ሕጋዊ ብዘይኮነ ኣገባብ ናብ ኢትዮጵያ ብምእታውን ንናዕበኛ ጉጅለ ብምሕጋዝን ክስታት ንዝተፈረዶም ናይ 11 ዓመታት ማእሰርቲ ይግባይ ከምዝይብሉ ትማሊ ሰሉስ ኣፍሊጦም።
ክልቲኦም ጋዜጠኛታት ምሕረት ከምዝሓቱ ሓፂር መግለፂ ኣውፂኦም ኣለው።እቲ መግለፂ ናይ ዮሃን ፐርሰን ወላዲ ኬል ፐርሰን ኣብ ስዊድን ካብዝርከብ መንበሪ ገዝኦም ብቴሌፎን ኣቢሎም ኣንቢቦምዎ። ብናታቶም ቃላት ኣብ ኢትዮጵያ ይቕረ ናይ ምባል ዝፀንሐ ባህሊ ስለዘሎ ንሕና’ውን ነዚ ባህሊ እዚ መሪፅና ኣለና ኢሎም።
ኣብ ኢትዮጵያ ናይ ስዊድን ኣምባሳደር የንስ ኦድላንደር ዕፃ እቶም ጋዜጠኛታት ብዝምልከት ክልትኣዊ ዝርርብ እናተኻየደ ከምዝኾነ ሓቢሮም ኣለው።ከምዚ ብምባል ‘’ ኣብ መንጎ መንግስታት ኢትዮጵያን ስዊድንን ቀፃሊ ዝርርብ እናተኻየደ እዩ።’’
ሽብየን ፐርሰንን ምስ ተዋጋእቲ ግንባር ሓርነት ኦጋዴን ኮይኖም ናብ ክልል ሱማሊያ ክኣትዉ ኣብዝፈተንሉ እዋን እዮም ኣብ ዝሓለፈ ወርሒ ሰነ ኣብ ቁፅፅር ዝኣተው።ቤት ፍርዲ ኢትዮጵያ ብሕጊ ምስ ዝተኸልከለ ጉጅለ ካብ ስሩዕ ናይ ጋዜጠኝነት ሙያ ወፃኢ ንሽብር ደጊፍኩም ክብል ኣብ ልዕሊኦም ዝሓለፈ ወርሒ ነቲ ፍርዲ ሂቡ።


text:
ኣቃውማ መንግስቲ ኣሜሪካ
ሕገ መንግስቲ ኣሜሪካ ንፌደራላዊ መንግስቲ ኣብ ሰለስተ ጨናፍር ይመቓቕሎ። ከምውጽኢቱ ድማ ሓደ ጨንፈር ኣብ ልዕሊ'ቲ ካልእ ጨንፈር ልዕልና ወይ ጽልዋ ከየሕድር ገይርዎ'ሎ።
ሓጋጊ ኣካል (ቤት ምኽሪ) ሕጊታት ይሕንጽጽ፣
ፈጻሚ ኣካል (ፕረዚደንትን ምክትሉን ምስ ካቢነታትን) ንሕጊ የፍጽሙ
ተርጓሚ ኣካል ( ፌደራላዊ ኣብያተ ፍርዲን ካልኦትን)
ሓደ ጨንፈር መንግስቲ ንስራሕቲ ካልእ ጨንፈር ክቅልብሶን ክልውጦን ስልጣን ኣለዎ። ንኣብነት፣ ፕረዚደንት ነቲ ብቤት ምኽሪ ዝጸደቐ ሕጊ ክስዕሮ ስልጣን ኣለዎ (ቬቶ ፓወር ይባሃል)። ብካልእ ወገን ቤት ምኽሪ ንፕረዚደንት ካብ ስልጣኑ ከባርር ስልጣን ኣለዎ።
ዳያኑ ፌደራላዊ ኣብያተ ፍርዲ፣ ሕገ መንግስታዊ ንዘይኮኑ ሕጊታት ክገትኡ ስልጣን ኣለዎም። ከምኡ ኮይኑ'ውን ዳያኑ ላዕለዋይ ቤት ፍርዲ ብፕረዚደንት ይሕጸዩ ብቤት ምኽሪ ይጸድቕ ሕጸኦም።
ረብሓ ኣሜሪካዊያን በዞም ዝተጠቕሱ ስርዓተ ቁጽጽርን ሚዛንንን ይረጋገጽ።


text:
ብዛዕባ ስምዒታትና ኣቃልቦ ክህልወና ኣገዳሲ እዩ። ምኽንያቱ ኣብ ህይወት ክንሰርር፡ ከመይ ኢልና ክንከይድ ከም ዘለና መልእኽቲ ይህቡና። ንስምዒታትና ኣፍልጦን መልሰ-ግብሪ እንተዘይሂብናዮ፡ እናበርትዐን እናጸዓቐን ይኸይድ። እዚ ዝዀነሉ ምኽንያት ከኣ፡ ኣቃልቦና ሂብና ክሳብ ንሰምዖ መልእኽቲ ክህበና ስለ ዝጽዕር እዩ።
ስምዒታትና ዝግባእ ኣቃልቦ እንተዘይሂብናዮም ሳዕቤኑ ቀሊል ኣይክኸውንን እዩ። ኣቃልቦ ስምዒት ኣንፈት ዝስሕተሉ መገዲኡ እንተሃልዩ
- ክቕልቐሉ ከለዉ ዕሽሽ ክንብሎም ከለና
- ክንሓብኦምን ክንጸቕጦም ከለና
- ብቅኑዕ መገዲ ምፍላጦም ክሰኣነና ከሎ እዩ። ንኣብነት፦ ፈሪሕና ክነስና ሓሪቕና ዘለና ክመስለና ከሎ፡
ንቕሓት ስምዒት ዝበሃል ከኣ ንስምዒታትና ብትኽክል ኣስማቶም ክንጽውዖም ክንፈልዮም ከለና ዝኸውን እዩ። እዚ ኽእለት ከኣ “ምምልካት፡ ማርካ ምግባር” (labeling) ማለት ኰይኑ፡ ስምዒታትና ውጽኢታዊ ብዝዀነ መገዲ ክንኣልዮም ናይ ፈለማ ስጉምቲ እዩ።
ምርዳእ ዞና ተጻዋርነት
ስምዒታትና ከመይ ጌርና ከም እንኣልዮም ፍልጠት ሃልዩና ኣይተወለድናን። እዚ ክንመሃሮ ዘለና ክእለት እዩ። ካብ ኩሉ እንሓልፎ ተመክሮን ሰባት ማለት ካብ ወለድና፡ የዕሩኽቱና፡ መማሃራና፡ መሳርሕትና ካብ ሕብረተሰብን ንመሃሮ እንመሃሮ ጠቓሚ ክእለት እዩ።
ጊዜ “ቁልዕነት” ብምርዳእ ስምዒት ክንዓቢ ኣገዳሲ ጊዜ እዩ። ኣብ ቁልዕነትና ተደጋጋምን ወሓጥን ስምዒታት እናተመኰርና እንተዓቢና፡ ነገራት ክገጥመና ከሎ ስምዒታትና ንምቑጽጽራ ስለ እንሽገር “ቅልጡፍ ዝዀነ ምዕራይ” ክንደሊ ይገብረና። እዚ ከምዚ ዝበለ መገዲ ኣብ ሓጺር ግዜ ይሰርሕ ይኸውን። ንኣብነት፡ ኣብ ምጽቓጥ ስምዒት፡ ርእሰ-ጉድኣት፡ ምጉሳይ/ምውጋድ ከም ኣብነት ክንጠቕስ ንኽእል። ኣብ ሓጺር ግዜ ሓጋዚ ክኸውን ይኽእል እዩ። ምስ ግዜ ግና ሃሳይን ዘይሰርሕን እናዀነ ይኸይድ።
ብፍላይ ኣብ ቀዳሞት ዓመታት ህይወት፡ ቆልዑ ስምዒታቶም ክኣልዩን ከመሓድሩን ወለዶም ወይ’ውን መዕበይቶም ክሕግዝዎም ኣለዎም። ዋላ ኳ ፍጽሙነት እንተዘይተጸበና፡ እኹል ዝኰነ ሓገዝ እንተዘይረኺቦም ናብ ዝገደደ ስምዒታዊ ጸገም ይመርሖም።
ኣብ ገለ ኩነታት ወይውን ማሕበራዊ ምትእኽኻብ፡ ገለ ስምዒታት ቅቡላት ኣይኰኑን። እዚ ኸኣ ክንሓብኦም/ክንሽፍኖምን ንግደድ። ኣብ ገለ ቤተሰብ፡ ግቡእ ኣተኣላልያ ዘይግበረሎም፡ ፍኑው ዝዀነ ምግላጽ ስምዒት ኣሎ። እዚ ከኣ ሰባት ገዛእ ርእሶም ክገትኡን ከህድኡን ክሽገሩ ይገብሮም። ኣብ ቁልዕነቶም ዝተዓመጹ ወይውን ብስድራኦም ሸለል እናተባህሉ ዝዓበዩ፡ ዘይግቡእ ጥዕና ዝጎደሎ ኣተኣላልያ ስምዒት ከማዕብሉ ይቐስቦም። ንኣብነት፡ ውሽጣዊ ረብሻ ንምህዳእ ተባሂሉ መስተ ምዝውታር
ብተወሳኺ ሰባት ምስ ብዙሕ ጠባያት (Temperament) እዮም ዝውለዱ። እዚ ኸኣ ንስምዒታት ዘለና ተኣፋፍነት (sensitivity) ክፈላለ ይገብሮ። እንህቦ መልሰ-ግበሪ ከኣ ከምኡ መጠን ይፈላለ። ንኣብነት፡ ገለ ሓፍር እዩ። ገሊኡ ኸኣ ሕዉስ። ምዕሩይነት ምሳና ዝተፈጥረ ጠባያትን ከባቢና ኣባና ዘለዎ ጽልዋን ከኣ፡ ንስምዒታትን ከመይ ጌርና ከም እንኣልዮ ዓቢ ጽልዋ ይህልዎ።
ሓደ ሓደ ጊዜ ብምኽንያት ናይቲ ሰብ ጠባይ፡ ኣብ መንጎ እቲ ሰብ ዝዀኖን ምስ ካልኦት ዝህልዎ ንኣሽቱ ፍልልያት፡ ዝተጋነነ ጸገም ክፈጥር ይርአ። ንኣብነት፡ ሓደ ተኣፋፊ ስምዒት ዘለዎ ሰብ፡ ኣብ ብዙሕ ተነካእቲ ዘይኰነ ቤተሰብ ክዓቢ ከሎ፡ ቤተሰቡ ክሳዕ ዝሻቐሉ ነውጽን ምፍልላይ ይፍጠር።
ዓላቚ (bullying)፡ ምግፋዕ፡ ሕማማ፡ ጸቕጢ ስራሕ፡ ሓደ ሰብ ስምዒታቱ ኣብ ምእላይ ዓቢ ጽልዋ ኣለዎ። እዚ ከኣ ናብ ጥዕና ዝጎደሎም ኣተኣላልያ ስምዒት ክወስዱና ዘለዎም ተኽእሎ ዓቢ እዩ።
ዞና ተጻዋርነትካ ምፍላጥ
ስምዒታትና ኣብ ምምኳርን ምእላይ ክሕግዘና ዝኽእል ሓጋዚ መገዲ እንተሃልዩ፡ “ዞና ተጻዋርነት” ምፍላጥ ዝብል እዩ። “ዞና ተጻዋርነት” ዝብል ኣምር፡ ጻዕቒ ስምዒታት ኣብ ግምት ኣእቲና፡ መገዲ ስምዒታትና ብግቡእ እንኣልየሉ ምቹእ ዞና (comfort zone) ከም ዘለና ክንፈልጥ ከለና እዩ።
ጻዕቒ ስምዒት ኣብ ግምት ብምእታዊ፡ ስምዒታትና ኣብ 3ተ ንኸፍሎም
- ወሓጢ ስምዒት
ኣመና ረስኒ (hyperarousal) ዘለዎ፡ ግቡእ ምሕሳብ ዝጎደሎ፡ ስምዒት ከም ጭቡጥ ዝውሰደሉ፡ ሃንደፍታን (impulsive) ተጻየግብርኣውን (reactive) ዝዓብለሎ፡ ካብ ቁጽጽር ወጻኢ ዝዀነ ስምዒት ዝረኣየሉ ደረጃ እዩ። መጠኑ ዝሓለፈ ምቁራን ምስ ስምዒት ይረአ። ስምዒት ከኣ መዘወር ህይወትና ይቆጸጻር። እዚ ኸኣ ሓደገኛ እዩ።
- ቅቡልን ዝጽወርን ስምዒት
እዚ እቲ “ዞና” ኢልና ንጽውዖ ምዕሩይ ደረጃ እዩ። ምልጋብ ምስ ስምዒት ህሉው ኰይኑ፡ ወሓጢ ግና ኣይኰነን። ሰብ ብዛዕባ ስምዒታትና ክንሓስብ ዕድል ይህልወና። እንታይ ዓይነት መልሰ-ግብሪ ከም ዝህልወና ክንመርጽ ዓቕሚ ይህልወና። ክንሓስብ፡ ክንዝክር፡ ክንውስንን ክንምሕብር (socialize) ዓቢ ተኽእሎ ይህልወና።
- ዕጹው ስምዒት
ኣብዚ ደረጃ ስምዒት ሒደት እዩ። ምስ ስምዒት እኹል ዝዀነ ምትእስሳር ኰነ ምልጋብ ዝበሃል የልቦን። ኣቃልቦ ሒደት እዩ። ግብረ-መልሲ ኣዝዩ ደንጓዩ፡ ባዶ፡ ብቱኽ፡ ድንዙዝ፡ ዘይተቀስቀሰ ይኸውን።
ጻዕቒ ስምዒት ግቡእን ምዕሩይን ክኸውን ከሎ፡ እንብዛ ከይበዝሐን እምብዛ ከይወሓደ፡ መለትና እዩ። እዚ ከኣ ኣብ “ዞና” ኣሎና ንብል። ኣብ “ዞና” ክንህሉ ከለና፡ እኹል ኣቃልቦ ስምዒት ይህልወና። እንታይ ግብረ-ምላሽ ከም እንህብ ከኣ ምስትውዓል ዝመልኦ ውሳኔ ንገብር። ኣነጺርና ክንሓስብ፡ ክንውስን፡ ክንዝክር፡ ምስ ካልኦት ክንዋሳእ ንኽእል። ኣብዚ ኸኣ እቲ ናይ ሓቒ ዝኰናዮ ክንከውን ዓቕሚ ይህልወና።
ናብ ገምገም “ዞና” ክንዞዙ ከለና ግና፡ ዝተቃልዐ ስምዒት ሃልዩና ተኣፈፍቲ ንኸውን። ንእሽቶ ነገር ከኣ ካብ መስመር ከውጽኣና ይኽእል። ኣብ “ዞና” ክንህሉ ክንሽገር ከለና፡ ንኣሽቱ ነገራት ንምእላይ ንሽገር።
ስምዒታትና ጽዕቑን ወሓጥን ክኸውን ከሎ፡ ጭንቐት፡ ራዕዲ፡ ዝኑባት፡ ህሙላት፡ ኣመና ስምዒታውን ንኸውን። ጻዕቒ ስምዒት ምስ ዝህልወና፡ ክንሃድእ፡ ስምዒታትና ክንቖጻጸር፡ ጥዕና ብዘለዎ መገዲ ስምዒታትና ክንኣሊ ንሽገር። ብዙሕ ከይሓሰብና፡ ሃንደፈታዊ ድፍኢታዊ መልሰ-ግብሪ ንህብ።
እኩል ጻዕቒ ስምዒታት ምስ ዘይህልወና ከኣ፡ ናብ ቅዛነት፡ ድንዛዜ፡ ዝተበትከ ወይውን ባዶ ዝዀነ ስምዒት ይወስደና። ኣብ ዕንኪላሎ ዝመስል ሓሳብ ንሽከል። ዝዀነ ነገር ንኽንሓስብ ንሽገር። ድኻም ኣእምሮ ስለ ዝስምዓና፡ ካብ ኩሉ ኣንሳሒብና በይንና ክንኸውን ንመርጽ። ሓሳብና እናኣስገለ ንሽገር። ጻዕቒ ስምዒትና ባይታ ክዘብጥ ከሎ፡ ገዛ ርእስና ከነተባብዕ ንሽገር። ናብ ጫፍ ገጽና ክንከይድ ከለና’ውን፡ ክስምዓና ክሳዕ ዘይንደሊ ክንከውን ንኽእል።
ተጸዋርነት ስምዒታትና ከም ባህርያትና ይፈላለ እዩ። ኩሉ ግና ካብ ጊዜ ናብ ጊዜ ካብ “ምቹእ ዞና” ንወጽእ ኢና። ገሊኣቶም ዓቐኑ ዝሓለፈ ስምዒታት ከይስምዖም ወይ’ውን ብዋሕዲ ስምዒት ከይሽገሩ፡ ውጽኢታዊ ብዝዀነ መገዲ ከመይ ጌሮም ኣብ “ዞና” ክህልዉ ከም ዘለዎም ዝተማህሩ እዮም። ካልኦት ግና ካብ “ዞና” እናወጹ፡ ጥዕና ብዝጎደሎ ውጥን ስምዒታቶም ዝኣልዩ ኣለው። ብምዕሩይ መገዲ ንስምዒታትና ክንኣሊ፡ መልሰ-ግብሪ ስምዒታት ክንመሃር የድልየና።
ይቕጽል


text:
ንደባይ ተዋጋእቲ ሑቲ ኣብ የመን፣ ኣብ ዝርዝር ጉጅለ ፈጠርቲ ራዕዲ ምፍራጅ፣ ንዞባዊ መስርሕ ዲፕሎማሲ ዘተዓናቅፍን፣ ንዛጊት ጥፍኣት ወሪድዎ ዘሎ ሰብኣዊ ኩነታት የመን ከምዘጋድዶን'ዩ ክብሉ ተንተንቲ ገሊጾም።
ኣሜሪካ ንደባይ ተዋጋእቲ የመን ኣብ ዝርዝር ጉጅለ ፈጠርቲ ራዕዲ ምክታታ፣ ኣብ ልዕሊ’ቶም ደገፍ ኢራን ዝኸስቡ ሰለስተ መራሕቲ’ቲ ጉጅለ እገዳ ንክንበረሎም’ውን ዝጽውዕ እዩ። እዚ ሓድሽ ተበግሶ ኣብ መወዳእታ መዓልቲ ስልጣን ፕረዚደንት ዶናልድ ትራምፕ ግብራዊ ክኸውን እዩ ዝብል ትጽቢት ኣሎ።
ሕቡራት ሃገራት ግን፣ ናይ’ቶም ደባይ ተዋጋእቲ ኣብ ዝርዝር ጉጅለ ፈጠርቲ ራዕዲ ምክታት፣ ንጻዕሪታት ልዝብ ሰላምን ኣብ’ታ ካብ ዓረባዊ ዓለም ኣዝያ ዝደኸየት ሃገረ የመን ዘሎ ስራሓት ሰብኣዊ ረድኤት ከጋድዶ እዩ ብምባል ኣብ ምጥንቃቅ ይርከብ።
ወሃቢ ቃል ሕቡራት ሃገራት ስቴፈን ያሪክ ናብ ዋሽንግተን ኣብ ዘመሓላለፎ ምሕጽንታ "ንምብጻሕ ሰብኣዊ ረድኤት ኣብ የመን ተባሂሉ፣ እቲ መግለጺ ንክውንዘፍ" ሓቲቱ ኣሎ።
ብመሰረት ሪፖርት ሕቡራት ሃገራት፣ 80 ሚእታዊት ካብ 30 ሚልዮን ህዝቢ የመን ተቀባላይ ረድኤት ከምዝኾነ፣ 13 ሚልዮን የመናዊያን ድማ ሕሱም ሕጽረት ቀለብ ዘለዎም እዮም።
ንጉዳይ የመን ትከታተል ሄለን ሌክነር ’90 ሚእታዊ መሰረታዊ ቀረባት የመን ካብ ወጻኢ ሃገራት ዝኣቱ ስለዝኾነ፣ ገለ ምትእጉጓል እንተጋጢሙ ዝያዳ ዝጉዳእ፣ ህዝቢ የመን’ምበር ደባይ ተዋጋእቲ ሁውቲ ኣይኮኑን’ ትብል ንሳ ወሲኻ ‘ከምኡ እንተኾይኑ፣ ክሞቱ ዘይግበኦም ሰባት’ዮም ክሞቱ። ተራ ዜጋታት’ምበር ላዕለዎት መራሕቲ ኣይኮኑን ዝጉድኡ። ላዕለዎት መራሕቲ መብዛሕትኡ ጊዜ ኣይሳቀዩን። ንሁውቲ’ውን ካብ ምንቅስቃስ ኣይድርቶምን። ዘስዕበሎም ጽልዋ’ውን ኣይክህሉን እዩ፤ ኢላ።
መሪሕነት ኣሜሪካ ኣብ’ዚ ቀረባ መዓልታት ክትግበሮ ዝወጠኖ ምፍራጅ ሁውቲ፣ ብይመጽእ ዘሎ ምምሕዳር ባይደን ክቅልበስ ከምዝኽእል’ውን ሄለን ሌክነር ትሕብር።


text:
Radio Erena: 13 April 2016
ክልተ ወትሃደራውያን መራኽብ ሕቡራት ኢማራት ዓረብ፣ ካብ ዝሓለፈ ሰሙን ኣትሒዘን ኣብ ወደብ ዓሰብ ከምዘለዋ ወትሃደራውያን ምንጭታት ሓቢሮም።
እተን ብሓይሊ ባሕሪ ኢማራት ዓረብ ከምዝውነና ዝተገልጻ ባይኑናን ኣል ፉታይስን ዝተባህለ ክልተ ወትሃደራውያን መራኽብ፣ ኣብ ወደብ ዓሰብ ዝቐነያሉ ምኽንያት፣ ኣብ ከባቢ ወደብ ሖደይዳ ናይ የመን ንዝርከብ ልፍንታዊ ሰራዊት ሃገራት ወሽመጥ ሎጂስቲካዊ ኣቑሑ ንምርጋፍ ንዝተላእከት ናይ ጽዕነት መርከብ ንምዕጃብ ምዃነን እቶም ምንጭታት ብተወሳኺ ኣረዲኦም።
ኣቐዲሙ’ውን ኣጽዋርን ሎጂስቲካዊ ኣቑሑን ዝጸዓና ወትሃደራውያን ነፈርቲ ሕቡራት ኢማራት ዓረብ፣ ኣብ ወደብ ዓሰብ ከምዝተራገፋ ዝሓበሩ እቶም ምንጭታት፣ ብሓይሊ ባሕሪ ኢማራት እናተዓጀበ ብመራኽብ ናብ ወደብ ሖደይዳ ናይ የመን ከምዝገዓዘ ገሊጾም።
ወደብ ሖደይዳ ናብ ኤርትራ እታ ዝቐረበ ናይ የመን ወደብ ኮይና፣ ብስዒዲን ሃገራት ወሽመጥን ዝድገፍ ሰራዊት መንግስቲ ካብቶም ብእምነት ሺዓ ዝምርሑ ተቓወምቲ ሑቲ ብምምንዛዕ ኣብ ትሕቲ ቁጽጽሩ ኣእትዩዋ ይርከብ።
መንግስቲ ኤርትራ ነቲ ብስዑዲ ዓረብ ዝተበገሰ ወትሃደራዊ ምትእትታው ሃገራት ዓረብ ኣብ የመን ብምድጋፍ፣ ብመንገዲ ዓሰብ ሎጂስቲካዊ መሳለጥያታት የበርክት ምህላዉ ብተደጋጋሚ ክግለጽ ጸኒሑ’ዩ።
ሚኒስተር ጉዳያት ወጻኢ ኣቶ ዑስማን ሳልሕ’ውን ምስ ሮይተርስ ኣብ ዘካየዶ ቃለ መጠይቕ ነዚ ብምርግጋጽ፣ ኣምሳያ ናይቲ ንሕቡራት ኢማራት ዓረብ ዝህቡዋ ዘለዉ ናይ ወደብ ኣገልግሎት ዝኾነ ሓገዝ ከምዘይተገብረሎም ምጥቃሱ ኣይርሳዕን።
================================


text:
ኣብ ኢትዮጵያ ብርክት ዝበሉ ሰባት ካብ መኪና ክወርዱ ምስ ተገብረ ብጃምላ ክቕተሉ ዘርኢ ዘስካሕክሕ ቅትለት ስሩዕን ዘይስሩዕን ሓይልታት መንግስቲ ዝፈፀሙዎ እዩ ክብል ኮሚሽን ሰብኣዊ መሰላት ኢትዮጵያ ገሊፁ።
እቲ ተግባር ኣብ ወርሒ ታሕሳስ ዝተፈፀመ ምዃኑ እቲ ኮሚሽን ኣብ ዘካይዶ ምርመራ ምርግጋፁ ንድምጺ ኣመሪካ ዝገለፀ ላዕለዋይ ዳይረክተር ክትትልን ምርመራን ሰብኣዊ መሰላት ኣቶ ይበቃል ግዛው እቲ ቪዲዮ ቅድሚ ሎሚ ካብ ዝነበረ መረዳእታ ተወሳኺ ሓይልታት መንግስቲ ኣብቲ ተግባር ምስታፎም ከምዝሕብር ገሊፁ።
እቲ ተግባር ዝተፈፀመ ሓይልታት ፀጥታ መንግስቲ ብኽልተ ፅዕነት ዘምፅእዎም ኣባላት ኦነግ ሸኔ ዝበሉዎም ኣስታት 30 ሰባት ኣብ ክልል ኣምሓራ ዞባ ምምሕዳር ብሄረሰብ ኦሮሞ ወረዳ ጨፋ ብጃምላ ብጥይት ከምዝቐተሉዎም "ኣብ ኢትዮጵያ ኣብ ክልል ዓፋርን ኣምሓራን ዝተፈፀሙ መግሃስታት ሰብኣዊ መሰላት’’ ብዝብል ኣርእስቲ ፀብፃብ ኣውፂኡዎ ከምዝነበረ ኣቶ ይበቃል ሓቢሩ።
በቲ ኮሚሽን ዝወሃቡ ምኽርታት ኣብ ግብሪ ንምውዓል ፃዕሪ ከምዝገብር መንግስቲ ብተደጋጋሚ እንተገለፀ እውን ኣብ ዙሪያ እዚ ቅትለት ግን ዝተዋህበ ግብረ መልሲ የለን።


text:
እንታይ ማለት እዩ መባእታዊ /ልልይ ማሕበረሰብ / samhällsorientering?
መባእታዊ /ልልይ ማሕበረሰብ ውጥን ብነጻ ዝወሀብ ትምህርቲ ወይ አስተምህሮ እዩ ንሐደሽቲ መጻእቲ መባእታዊ ምፍላጥ ወይ ምርዳእ ብ ዛዕባ ሕብረተሰብ ሽወደን: ትሕዝትኡ ኸአ ክእለት ወይ ፍልጠት ትቀስመሉ ብዛዕባ መሰልካን ግዴታካን : ብዛዕባ ናይ ሽወደን ዴሞክራሲ ወይ መንግስታዊ ምምሕዳርን ሕብረተሰብን ከመይ ኢሉ ተጣሚሩ ይከይድ : ዕላምኡ ምስ ናይ ማሕበረሰብ ውጥን ብዝቀለለ ምስ ህዝቢ ሽወደን ምትሕውዋስ : ንስካ ነቲ ትምህርቲ ክትመሀሮ ከለካ ብቌንቌ አዴካ እዩ ትወስዶ ወይ ብናይ ካልእ ቃንቃ ኮይኑ ግን ጽቡቅ ጌርካ ትመልኮ ምስ ዝኸውን: ከምኡውን ክፍሊ ንክትመሃርሉ ክትመያየጥሉን ክወሀበኩም እዩ : እቲ ትምህርቲ ወይ ኮርስ ምስ ተወደአ ዲፕሎማ ወይ መረጋገጺ ምስክር ወረቀት ክወሀበኩም እዩ ::
መን እዩ ናብዚ ትምህርቲ ዝከይድ ?
መባእታዊ /ልልይ ማሕበረሰብ ውጥን ንዓኻታትኩም ካብ 18 ዓመት ክሳብ 64 ዓመት: ዘለኩም ኮይኑ ከምኡውን ንሐደስቲ መጻእትን ንአብ መትከሊ እግሪ ዘሎክምን ከምኡውን ንአብ ብቀረባ ትፈልጦ ወይ ቤተሰብ ሐድሽ መጻኢን:
መባእታዊ /ልልይ ማሕበረሰብ ውጥን ንዜግነት ዘለዎም ንናይ ኤዉሮጳዊ ሕብረት ኢ. ኢ. ኤስ. ሀገራትን ወይ ከአ ንናይ ስዊዘርላንድ : ንብስራሕ ዝመጹን ወይ ንትምህርትን / ወይ ንዝተወሰነ ንምርምር ዝመጹን ንትምህርቲ አይ ዕድምን እዩ ::
ትሕዝቶ ናይቲ ትምህርቲ እንታይ ይመስል ?
ትምህርቲ ብዛዕባ እቶም መሰላትካን ጉቡእካን ከምኡውን መባእታዊ ዲሞክራሲ ትሕስትኡን : ብዛዕባ መሰላትካ ምውሳንን ከምኡውን ግዴታነትን ወይ ሕግን ከምኡውን እቲ ሕብረተሰብ ብከመይ ተጠርኒፉ መዓልታዊ ሂወቱ ከመይ ይሰርሕ::
እዚ ውን ተወሳኪ ዝስዕብ ሸሞንተ አርእስቲ አሎ :
- ናብ ሽወደን ምምጻእ
- አብ ሃገር ሽወደን ምንባር
- አብ ሽወደን ርእስኻ ምኽአልን ምምዕባልን
- መሰላትን ግቡአትን ውልቀሰብ
- ሓዳር መስሪትካ ምስ ቄልዑ ምንባር
- ጽልዋ ምግባር አብ ሽወደን
- አብ ሽወደን ጥዕናኻ ምሕላው
- አብ ሽወደን ብዕድመ ምድፋእ
ምምልካት
እንተደአ ንስካ ወይ ንስኪ አብ ውጥን መትከሊ እግሪ አለኪ/ካ ብመንገዲ ቤት/ጽሕፈት መራኸብቲ ስራሕ ናትካ ተሐታቲ ወይ ተጣባቂ (ሃንድሌዳሬ) ከመልክተልካ እዩ ሐብሮ : ወይ እንተድአ ቀረባ ቤተሰብ ወይ ትፈልጦ ዝሕግዘኻ እንተሎ አብቲ መመልከቲ ገጻት መመልከቲ ቅጥዕታት ዘሎ ” ከተመልክት ትክእል ኢካ ” ::


text:
ኣብ ኣፍሪቃ ዝዓበየ ነጻ ናይ ንግዲ ዞባ ጅቡቲ ትማሊ ሓሙስ ተመሪቑ።
ኣብቲ ስነ ስርዓት ምረቓ ፕረዚደንት’ታ ሃገር ኢስማዒል ዑመር ገለ እዚ ናይ ትሕቲ ቅርጺ ፕሮጀክት ንቦታ ጅቡቲ ኣብ ዓለምለኸ ንግድ ክብ ዘብል’ዩ ክብሉ ንዒዶም።
እዛ ኣብ ኣፍደገ ቀይሕ ባሕሪን ናይ ስወዝ መትረብ ትርከብ ቀርኒ ኣፍሪቃዊት ሃገረ ጅቡቲ ኣብ 2017 ሰለስተ ሓደሽቲ ወደባት ዝኸፈተት ኮይና ብተወሳኺ ምስ ኢትዮጵያ ዘራኽባ መስመር ባቡር ምድሪ ምዝርጋሓ’ውን ይፍለጥ።
ፕረዚደንት ሶማል መሓመድ ዓብዱላሂ መሓመድ እቲ ዞባ ነጻ ንግዲ ጅቡቲ “ዓወት ምብራቕ ኣፍሪቃ’”ዩ ክብሉ ዝገለጹ ኮይኖም እዚ ርእይቶ ፕረዚደንት ሶማል ኣብቲ ስነ ስርዓት ምረቓ ብዝተረኽቡ ቀዳማይ ሚንስትር ኢትዮጵያን ፕረዚደንት ኡጋንዳን’ውን ተቃሊሑ’ዩ።
እቲ ምስ ቀንዲ ወደብ ጅቡቲ ዝተራኸበ ዞባ ነጻ ንግዲ ካብ ቀረጽ ነጻ ዝኾነ መተባብዒን ምሉእ ዝኾነ ናይ ሎጀስቲክ ሓገዝ ብምሃብ ንምስፋሕ ቁጠባ፡ ምፍጣር ስራሕን ናይ ወጻኢ ወፍሪ ንስሓብ ዝዓለመ ምኳኑ ተገሊጹ’ሎ።
እቲ ትማሊ ሓሙስ ዝተመረቐ ፕሮጀክት ኣብ 240 ሄክታር መሬት ስፍሓት ዘለዎ ቦታ ምዃኑን ድሕሪ 10 ዓመት ምሉእ ንምሉእ ከምዝዛዘም ተሓቢሩ’ሎ።
እቲ ዞባ ነጻ ንግዲ ብመሪሕነት ጅቡቲን አጋርነት ሰለስተ ናይ ቻይና ኩባንያታት ዝካየድ ምኳኑ’ውን ተፈሊጡ’ሎ።


text:
ኣቦይ ዓንደ ኣብ ኣፍ ደገ እናዳ ፖሊስ ምስ በጽሑ ጉዳዮም ነቲ ዋርዳያ ነጊሮም ናብ ውሽጢ ኣተዉ፣ ሓደ ክዳን ፖሊስ ዝተኸደነ ኸኣ ኮፍ ክብሉ ድሕሪ ምንጋር ብዛዕባ ዘምጾም ጉዳይ ክዛረቡ ኣመልከተሎም “እዛ ወደይ ኣብዚ ወድኻ ተኣሲሩ ኣሎ እሞ ዋሕስ ኢሎሞስ ብዛዕባ ጉዳዩ ከጻሪ እየ መጺኤ” በልዎ ሓውሲ ፍርሓትን ሕንከትን ጌሮም፣
“ወድኹም መን እበሃል” “ሳሚኤል ዓንደ” ፖሊስ መዛግብቲ ድሕሪ ምግንጻሉ ወዶም ኣብኡ ተሓይሩ ከም ዘሎ ነገሮም፣ ኣቦይ ዓንደ ገጾም ብሓርቖት ተኣሳሲሩ ልኽት ልኽት እናደበሉ “ምኽንያቱ እንታይ እዩ ኩቡር ፑሊስያ” ኢሎም ብሓርቖት ሓተትዎ፣ ፖሊስ ትቕብል ኣቢሉ “ወድኹም ሙሉእ ለይቲ ኣብ ሓደ ባር ክሰቲ ድሕሪ ምምሳይ ንሓደ ሓላፍ መንገዲ ሰልዲ ዘይሃብካኒ ኢሉ ሃሪሙ ሓደጋ ኣስዒብሉ ኣሎ..” ኢሉ ዘረብኡ ከይወደኣ ከሎ “እሞ ደሓን ድዩ ወይ …” ኢሎም ነታ ኽብልዋ ዝደለዩ ቃል ምውጽኣ ኣዚዮም ፈርሑ፣
ፖሊስ ከኣ ኩነታቶም ተርዲኡ “ደሓን እዩ ግና ኣስናን እቲ ሰብ ረጊፉ ኣሎ” ሕጂ እውን ዘረብኡ ከይወደኣ ከሎ “ደሓን ማርያም ኣውጺኣቶ ኣላ እንቋዕ ጥራይ ህይወቱ ኣይሓለፈ፣ ወደይ ጸጊቡ ወዲ ሰበይቲ ኮይኑ ኣነ ንዕኦም ከብልዕ ኣብ ዝብጻሕ ከብጽሕ ከርትት ይብል ንሱ ኸኣ መስተ በጃኹም ሓመድ ድፋጭኡ ኣውጽለይ” ኣናበሉ ዘረባ ክውስኹ ምስ ሓሰቡ ፖሊስ ኣቃርጽ ኣቢሉ “ሕጂ ዝግበር ነገር የለን ወድኹም ብዋሕስ ክወጽእ ይኽእል እዩ፣ እቲ ወዲ ኣስናኑ ዝተሰብረ ግቡእ ሕክምና ክረክብን ኣስናኑ ክትከእን ኣለዎ፣ ወጻኢታት ኩሉ ግና ኣብ ልዕሌኹም ምዃኑ ክትዝንግዑ የብልኩምን” ኢሉ ሳዕቤን ጠንቂ ወዶም እንታይ ምኻኑ ነገሮም፣
ኣቦይ ዓንደ ኸኣ ደሓን እዚስ ህይወት ምስ ጠፈኣት እኳ ጋር ዝኽፈል እዚ ደኣ ኣየናይ ኮይኑ እንቋዕ ጥራይ ኣብ ደምነት ኣያኣተወና” ኢሎም ተመሳጊኖም ካብ እንዳ ፖሊስ ወጹ፣
ኣቦይ ዓንደ ንሳሚኤል ዋሕስ ከምጽሉ ተቐላጢፎም ናብ ወዲ ሓወብኦም ዝኾንም ናብ እንዳ ኣቶ ዓንድንኬል ከም ዑፍ ተሓንበቡ፣ ማዕጾ ኳሕኪሖም ከኣ ናብ ውሻጠ ኣተዉ፣ “ውይ ዓንደ ሓወይ ደሓን ዲኻ ክንድዚ ትልህልህ ኣይዳሓንካን ዲኻ” ኢልን ቅድሚ ሰላምትኣን ስክፍትአን ገለጻሎም “ኢሂ ወዲ ሓወቦይ ደሓን ዲኻ ገጽካ ጸለሎ ተኸዲንካ ጎዖይ ደሓን ደይ ኮነትን? መንዶ ተጎዲኢና እዩ?” ኢሎም ኣቶ ዓንዲኬል ንዘረባ ወይዘሮ ኣበባ ኣራጎድዎ፣ “ርጉማት ወሊድካ ዶ ቕሳነት ኣሎ እዩ” “እሂ እንታይ ተረኺቡ” በላ ቕልጥፍ ኢለን ወይዘሮ ኣበባ “እታ ኣድያም ሆስፒታል ኣያ ዘላ” ደሓን ዶ ኣይኮነትን ብቐዳማይ ዶ መጽያ ኣይነበረትን እንታይ ወሪድዋ ተጸሊእዋ ድዩ” በሉ ኣቶ ዓንዲኬኤል ድንጋጸን ፍርሕን ብዝመልኦ ዘረባ፣
“እንቱም ሰባት ደቂ ሎሚ ከይፈተኻዮ ኣብ ዘይሸይጣንካ ዘእትዉ ዶ ኣይኮኑን ጓል ጸጊባ ፍዒፊዕ ኢላ ኣይናይ ኣቦኣ ኣይናይ ኣዲኣ ሃይማኖት ቀይራ ኣካይዳ ኣኽፊኣ በቃ ደመይ ምስ ፈላሓኒ ብኢደይ ተሳሂለያ” “ኣንታ ዓንደ ካን ክንደይ ትውዒ እዛ ኢድካስ በቃ ምእርናብ ሲኢንካያ” በሉ ኣቶ ዓንዲኬኤል፣ ወይዘሮ ኣበባ “ኣንታ ዓንደ ሓወይ እንታይ ኣሞ ክንገብር እሞ ደሓን ድያ” በላ ኣደይ ኣበባ “ባዕላ ትፈልጥ” መለሱ ኣቶ ዓንደ፣ ዓንደ ሓወይ ዘመን ከፊኢ እንሄልካ ንእኒ ጓልካ ኣእምሮ ዘይብለን ይጻወትለን ኣለዉ ኣምላኽ ዶ የሱሱ ዶ እሰን መዓስ ኮይነን እቶም ዑሱባት ሓለፍቶም እኮ እዮም ዘደናግርዎን ዘለዉ ወዳኢቶም ትምጻእ ወዳኢቶም እዚኣስ እንታይ ሃይማኖት ኣፍሊጥዋ እዩ ኣይ ንእሽቶይ እንድያ ዘላ” ኢሎም ኣቶ ዓንዲኬኤል ንጓሂ ኣቶ ዓንደ ቃልቃል ኣበልዎ፣
ወይዘሮ ኣበባ ብግዳኤን “ኣነ እውን ከይትቕየሙኒ ኢለ እየ ኣምበር ብኣምሆ ገዛና መጽያ ነዛ ጓለይ ከምኡ ክትብላ ምስ ሰማዕክዋ ናብዛ ገዛ ከይትመጺ ኢለ ሰጊገያ እየ፣ እዞም መንፈስ በጃኻ ንፉሳት እዮም” ሓራይ ገበርኪ ኣበባ ሓፍተይ ሐራይ ገበርክያ፣ ደሓን ድሕር ሕጂ ዶ ናብኣቶም ገጻ ሰተት ከይትብል” በሉ ኣቶ ዓንደ እናሓንሓኑ፣
ፊቨን ማዕጾ ኸፊታ ኣተወት ነቦይ ዓንደ ሲዒማ ኸኣ ኣብ መንጸር ኣዲኣ ኮፍ በለት
“ወረገ ዝገርመኩምሲ ገዛ ኣጸልሚቶም እንድዮም ኡይ ዝብሉ ኣይንርኣዮ ሩኹሳት እዮም ጓልን ወድን ክትዛረበሉ እኳ ዘሕፍር እዩ” በለት እታ ቡን ተፍላሓሎም ዝነበረት ሰራሕተኛ እንዳበይ ዓንዲኪኤል ውነሽ፣ “ውነሽ ትጋገዪ ኣለኺ ከምኡ ክገብሩ ሪኢኽዮም ንኣምላኽ ኣይትፈርህን ዲኺ? እዚ ትብልዮ ዘለኺ ንዕኦም ንምኽፋኣ እንተ ዘይኮይኑ ጸለመ ሓሶት እዩ፣ ኣድያም ኣብዛ ገዛና መጽያ ሰብ ሓምያ ትፈልጥ? መልስለይ ሓሳዊት?” ኢላ ፌቨን ጓል ኣቶ ዓንዲኬል ብነድሪ መለሰትላ፣ “ኣንቲ ስዲ ዘይፈለጥኪ ኣይትዛረቢ ውጺ ኢለን” ወይዘሮ ኣበባ ገንሐኣ
“እቱም ሰባት እሱ እስከ ይጽነሓልና ደሓን ዲኻ ዓንደ ሓወይ እዚ ድዩ መምጺኻ” በልዎም ኣቶ ዓንዲኬል እቲ ቐንዲ መምጺኦም ጉዳይ ክፈልጡ ብምህንጣይ ወይዘሮ ኣበባ ኣብ መንጎ “እሞ ኣድያም ሕሽዋ ዶ ኣበይ እያ ዘላ ክንርኢያ” ኢለን ንዘረባ ሰብኣየን ኣመንግወኦ “እንድዒ ቃንዛ ኣለዋ ደመይ ምስ ፈላሓኒ ብጽፊሒት ምስ ኣላህምክዎ ናብቲ እምኒ ንድሕሪት ወዲቓ ርእሳ ተሃሪማ ኣላ ኩቱር ቃንዛ ኣለዋ” “ወይ ጓለይ ዋይ ጓለይ እንታይ ክትረክብ ወደይ” በሉ ኣቶ ዓንዲኬኤል ዝፈሰሰ ኣይሕፈስን እዩ ኣምላኽ ባዓሉ የገባግበላ” ወሰኻ ወይዘሮ ኣበባ
“ሳሚኤል ወደይ ቤት ማሕቡስ እዩ ዘሎ” ደሓን ዶ ኣይኮነን “ሰኺሩ ስኒ ሰብ ሰይሩ ኣሎ ስለዚ እቲ ዝግበር ኩሉ ክንገብር ኢና ወሪድና እንድዩ ሕጂ መጽየካ ዘለኹ ክትዋሓሶ እየ” ደሓን ካብዚ ዝቀልል እንታይ ኣሎ፣ ንእሽቶይ እንጀራ ልከፍ እሞ ክንከይድ፣” እንጀራስ ኣይበልዕን እየ ጥራይ ነዛ ኣወል ፊት ፊት ክብላ እሞ ክኸይድ” በሉ ኣቶ ዓንደ፣ ኣወል ቡን ሰትዮም ከኣ ተተሓሒዞም እንዳ ፖሊስ ከዱ፣
ፊቨን ንዉነሽ ሰራሕተኘኦም ብነድሪ ጸዋዓታ ውነሽ ሰንቢዳ ደበኽ በለት “ፊቢ ደሓን ዲኺ?” ኢላ ኸኣ ሓውሲ ስንባድ ብዝመልኦ ሕቶ ሓተተታ፣ ፌቨን ትቕብል ኣቢላ “ስምዒ እንዶ ክነግረኪ ንስኺስ እዞም መንፈስ ኣብ ጸልማት የእውዩ እዮም ወድን ጓልን ኩፉእ ይገብሩ እዮም ዝበልክስ ኣበይ ርኢኽዮም ነዛ ሩሕኪ ኸ ኣይትፈርሕን ዲኺ?” ኢላ ብሓውሲ ምግናሕ ተዛረባታ “ኣነ ጓል ሸቃ ዶ እንታይ ከተዛርብና ደሊኺ ኢኺ ሓቂ ኣይትዛረቡ ድዩ? ኣውሪድለይ ዶ?” በለት ውነሽ ሓውሲ ሕርቃን ብዝተሓወሶ ዘረባ
ፊቨን ሕርቃና ምቑጽጻር ሲኢና “ከምኡ ክገብሩ ብዓይንኺ ሪኢኽዮም ዲኺ?” “ኣነ እንተ ዘይረኣኹዎም ዝርኣዩ ይምስኩሩ” በለት እናሓጨጨት፣ “በሊ ክነግረኺ ኣነ ምስ ኣድያም ጓል ሓወቦይ ኣብቲ መደቦም ቡዙሕ ግዜ ኸይደ እየ ከምዚ ዝበልክዮ ዘይኮነስ ብኣንጻሩ እዩ መዝሙሮም ጥዑም ፍቕርም ዘቕንኣካ ስለዚ ስቕ ኢልኪ ኣፍኪ ዘዘሃበኪ ኣይትዛረቢ” “ዶ ንስኺ እውን ካብቲ እንጀረኦም ቀሚስኪ ኢኺ ኣየ መስሓትያን እንድዮም” በለት ውነሽ እናሰሓቐት፣
ብዓውታ እናተኻትዓ ከለዎ እየን ዘረብኣን ከይወደኣ ኣብ መንጎ ወይዘሮ ኣበባ ሁርግ ዝበላ፣ “እንታይ እዩ ወሪድክን ክንድዚ ዓዎዓው ስራሕ የለን ድዩ ወረኛታት እንታይ እዩ ዘካታዓክን ዘሎ” ኢለን ወይዘሮ ኣበባ ብሕርቃን ተቛየቐኣን “እዛ ጓልክን ጥዕና ይጎድላ ኣሎ ወዘሮ ኣበባ” ደሓን ዶ ኣይኮንክን ኢኽን “ሰብ ዝረኣዮን ዝሰሞዖን ክዛረብ ኣለዎ እምበር ተባሂሉ ተሰሪሑ ምባል ኣምላኽ ኣይፈትዎን እዩ” ኢላ ሓሪቓ ዓይኒ ዓይኒ ውነሽ እናጠመተት ፈቨን ተዛረበት፣
“እንታይ ድዩ ወሪድኪን እንታይ እዩ እዚ ኹሉ ዘረባ ሕብእብእ ኣይፈቱን እየ ኣበባ” በላ ኣደይ ኣበባ መስፈ ኣብ ጨጉረን ጌረን ርእሰን እናፈትሓ “ኤ ጠበቓ ናይቶም መናፍስቲ ኮይና ትጸርፈኒ ኣላ እምበር እንታይ ፈሊጠ ውንሽ” በለት ውነሽ “ኣንቲ ቖልዓ ትምህርትኺ ዘይትገብሪ ኣብ ዘየእትወኪ ኣይትእተዊ ኣድያም ብሰንኪ እዚ መንገዲ ኣዚ ኣቡኣ ኣብ ዘይሸይጣኖም ውዒሎም ድፍእ ኣቢሎማ ሆሲፒታል እያ ዘላ ንስኺ እውን..” ኢለን ዘረብኣ ከይወድኣ
“እውይ ሓፍተይ እወይ ኣዱ ሓፍተይ” እናበለት ኣእዳዋ ኣብ ርእሳ ገበረት፣ “ኤእ ኣደብ ምግባር ዝኣበየ ሰብ ደኣ እሞ እንታይ ትገብሮ እንኳዕ ጥራይ ኣብ ኢደኦም ኣይዓረበቶም” በላ ኣደይ ኣበባ “እዚኦም እኰ ንወለዶም ኣብ ዘይሸይጣኖም ከእትውዎም እዮም” ኢላ ዘረብኣ ከይወደኣት ውነሽ “ኣንቲ ስራሕኪ እንዶ ግበሪ ኪድ ረሓቒ ኣረሜን” በለታ እናነበዓት ፌቨን ንውነሽ “ኣይትብከዪ ኣይትንብዕለይ ንስኺ እውን” ኢለን ኣደይ ኣበባ ክገንሐኣ ምስ ጀመራ “ኢሂ እሞ ኣነ…” ዘረበኣ ከይወደኣት ነቲ ማዕጾ ገም ኣቢላቶ ናብ መደቀሲኣ ኸደት ፌቨን፣
ፌቨን ኣብ መደቀሲ ኣትያ ብዛዕባ ኣድያም እናሓሰበት ፊቒ ኢላ በኸየት፣ ኣድያም ብዛዕባ መጽሓፍ ቁዱስ ጸሎት ናይ ዘልኣለም ህይወት ብዙሕ እያ ሚሂራታ፣ ክሳብ እታ ኣደይ ኣበባ ናብ ገዝኣኦም ከይትመጽእ ዝሰጉኣ መዓልቲ ብዘይምስልቻው ንፌቨን መንገዲ ኣምነት ሚህራታ እያ፣ ፌቨን ንወለዳ ኩቱር ፍሪሒ ስለ ዘለዋ እምበር ኣካይዳ ኣድያም እምብዛ እዩ ደስ ኢልዋ፣
ምሸት ምሸት መጽሓፍ ቁዱስ ከየንበብትን ከይጸለየትን ፈጺማ ኣይትድቅስን እያ፣ ኣድያም ዝሃበታ መዛሙር ስለ ዝነበራ ተሓቢኣ ትሰሞዕ እያ ኔራ፣ ሓደ መዓልቲ ፌቨን መዝሙር እናሰመዓት ከላ ኣደይ ኣበባ ስለ ዝሰምዓኣ ነቲ ዝነበራ ካሴታት ኩሉ ሓቢኤንኦ እየን፣ ፌቨን ንዝረኸበቶ ናይ ምድሓን መንገዲ ጋህዲ ክትገብሮ ትደሊ እሞ ግና ከኣ ትፈርሕ፣ ብፍላይ ሕጂ ናይ ኣድያም ኩነታት ምስ ሰመዓት እቲ ፍርሒ ካብ ቀደም ንላዕሊ ኣብ ከብዳ እዩ ኣትይዋ፣ ብዛዕባ እዚ ጉዳይ እናስተንተነት ከላ ከኣ “ንኣድያም ክርእያ ሆሲፒታል ክኸይድ እየ ኣሞ ትኸዲ ዲኺ” በልኣ ኣደይ ኣበባ ዓው ኢለን ብደገ ኾይነን “እወ ጽንሕኒ ክዳነይ ክቕይር” በለት ፌቨን፣ “ቀልጥፍኒ ሰዓት ኣኺሉ ኣሎ ቖናኒተይ ከኣ ክትመጸኒ እያ ስልጥ ስልጥ በሊ” በልኣ፣ “ንኪድ እንድያሞ” ተተሓሒዘን ከኣ ናብ ሆሲፒታል ተበገሳ፣
“ኣንታ በትኪ ብቐዳማይ ናይ ኣሽሓት ዕዳ ዘዕነካያ መኪና ከይከፈልኩስ ሕጂ ኸኣ ኣስናን ኣንዳማትካ ረሳሕ ወዲ ሰብይቲ” ኢሎም ብሕርቃን ኩምትር ኢሎም ንሳሚኤል ተዛረብዎ፣ ኣቶ ዓንዲኬል ከኣ “ደሓን ከሙእ ጌርካ ኣይትድሃሎ ዓንደ ንእስነት እንድዩ ንእስነት ዕዳ፣ ሳሜኢል ወደይ ከኣ ኣይትዓሹ ብለባምካ በሉ ኣነ ክከይድ ቆጸራ ኣላትኒ” ኢሎም ክሳናብትዎም ምስ በሉ “ኣይፋልካን ዓንዲኬኢል ሓውይ ገዛ ኣላግስ” በልዎም ኣቶ ዓንደ “ያያእ ኣይፋል ንእግረ መገደይ ከኣ ንኣድያም ክርኣያ እየ ጥራይ ቡሩኽ ምሸት ክኸይድ” ኢሎም ኣበይዎም “እንታይ ክንገብር ናትይ ከይኣክል ንዓኻ ኸኣ ኣብ ፈተን ኣእትየካ” በል ቡሩኽ ምሸት ተባሃሂሎም ዝባኖም ተዋሃሃቡ፣ ሳሜኤልን ኣቦይ ዓንደ ኸኣ ቃል ቡጩቕ ከየበሉ ናብ ገዛ ኣተዉ፣ ሳሚኤል ትኽ ኢሉ ናብ መደቀሲኡ ኣተወ ደኺሙ ስለ ዝነበረ ግምስስ ኢሉ ደቀሰ፣
“ተካል ዶ ዊዒልኩም” በልኦም ወይዘሮ ጎዖይ፣ “እንታይ ክገብር ርጉማት ወሊደ ጎዖይ ጥራይ ቡና ኣስትይና ይኣክል ዘረባ ሕጂ” ኢሎም ኣነጸርጸሩለን ኣቶ ዓንደ ወይዘሮ ጎዖይ ዓይኒ ዓይኖም እናጠመታ “ናብ ኣድያም ከኣ ከይደ ኔረ በጻሕቲ በዚሖም ኢሉ ሓኪም የግሮምርም ኔሩ” በልኦም “እቶም ጹዩቓት ደቂ ማሕበራ ድዮም ወዳኢቶም ትምጻእ…” ኣብ መንጎ ዘረባ ኣቶ ዓንደ “እቲ ገዛ እንዳ ዱካን እዩ ዝመስል ብበናናን ኣራንሺን ኣይርእን እዩ” በላ ኣደይ ጎዖይ “ዘረባ ረኺበ ኢልኪ ድኺ ከመይ ከ ጸነሓትኪ” ኢሎም ብህንጥዩነት ሓተትዎን “ዝተርፋ መዓስ ኣልይዋ እሱ ደኣ ሓኪም ርእሳ ተሃስያ ስለ ዘላ ክትቅኒ እያ እዩ ዝብል ዘሎ”
ኣቶ ዓንደ ኣብ ከቢድ ሓሳብ ወደቑ ንኣድያም እናሓሰቡ ከኣ ልቦም ብድንጋጸ ተመልኦ “ቕድሚ ሕጂ ለይቲ ለይቲ እናኣተወት ዘተኸኸትኒ ከይኣኽለንሲ ሕጂ ኸኣ ናብዚ ግናይ ሃይማኖት ኣትያ ድቃስ ክትከልኣኒ” ኢሎም ከይተፈለጦም ዓው ኢሎም ተዛረቡ፣ “በሉ ከይዝሕለኩም ብልዑ ኢለን ካብ ሓሳብ እንተ ዘይመልስኦም ኔርን ካልእ እውን ምወሰኹ ኔሮም፣ “ናይዚ ቖልዓ ደኣ እሞ ኣንታይ ክንገብር ኢና” በላ ወይዘሮ ጎዖይ “ኣየናይ ቖልዓ” መለሱ ኣቶ ዓንደ “እቲ ስኒ ዝተሰብረ እምበር መን ደኣ” “ደሓን እሱስ ምስ ዓንዲኬእል ተረዳዲኢና ኣሎና” ኢሎም ሓጺር መልሲ ሃብዎን
ሳሚኤል ኣብ ከቢድ ድቃስ ከሎ እዩ ሞብይሉ ጭር ስለ ዝበለት ብድድ ኢሉ ዝተሰኣ “ሃለዉ ደቂሰ እንድየ ቢኒ ዓርከይ ከመይ?” “ሳሚ በቃ ስጂን ሓዲርኪ” “ክላ መሓረና በጃኻ” “ሳሚ ሞባይለይ ሰልዲ የብላን ሰዓት 8።30 ንራኸብ ከነዕልል” በሎ ቢኒያም ዓርኪ ሳሚኤል “ኣበይ” ካብታ ናይ ትማሊ ቦታ ንቐይር በጃኹም” በለ ሳሚ “በቃ ደሓን ኣብ ባር ለታይ ንራኸብ” “ኮይስ በቃ መጻኹ” ኢሉ ሞባይሉ ዓጸዋ፣
ሳሚኤል ክዳኑ ቀያይሩ ክወጽእ ተበገሰ፣ ወይዘሮ ጎዖይ “ኣንታ ናበይ ኢኻ ምሸት ምድሪ በስምኣብ ዘይትብል” “ጢዒት ዲኺ ናበይ ዶ ኢለኪ እየ ናብ ኩብሮም ዓርከይ እየ ምስኡ ክሓድር እየ” “ስዲ ትማሊ ስኒ ሰብ ሎሚ ኸኣ ዓይኒ ሰብ ተፍስስ” በላ ሕርቓነን እናገንፈለን ኣደይ ጎዖይ “ኣንታ መስተ እንታይ ክዓብሰልካ እዩ ቁምነገር ግዳ ዘይትገብር ምሸት ምሸት መስተ ዙረት እንታ ከይረግመካ ከይረግመካ ሕደግ መርገም ወላዲ ቀሊል ኣይኮነን” ኢለን ወሲኸን ተዛርባ፣ “ኣንቲ ሰበይቲ ነዚ ሰብኣይ ድኺ ከትስምዕዮ ደሊኺ ናብ ክብሮም እየ ምሽ እብልኪ ኣለኹ” ኢሉ ፈንጺግዎን ወጸ፣
ኣድያም 3ያ ክፋል
Typography
- Font Size
- Default
- Reading Mode